
Sfănta Cuvioasă Parascheva, 
frescă din Catedrala Arhiepiscopală din Roman, sec. XVI 


Sfânta Cuvioasă Parascheva 
(14 Octombrie) 


Sfânta Parascheva s-a născut în anul 1025 în satul Epivata, astăzi, 
Selim Pașa, o localitate din Turcia. În popor i se mai spune și Sfânta 
Vineri, Vinerea Mare sau Vinerea celor 12 Vineri. 

Din păcate, nu se păstrează informaţii referitoare la familia sfintei. 
Din tradiţie, se cunoaște doar că mama sa se numea Sofia și tatăl 
Nechita, iar fratele ei se numea Eftimie și va ajunge episcop de 
Madit (Turcia), după mai bine de treizeci de ani de nevoinţă într-o 
mănăstire din Constantinopol. 

Viaţa şi faptele sale au fost apreciate de însuși împăratul Vasile 
al II-lea Bulgaroctonul (976-1025). Într-un cuvânt, de Curtea impe- 
rială a Constantinopolului. 

Deşi nu avem informaţii legate de şcolile pe care le-ar fi urmat 
sfânta, înclinăm să credem că nu i-au fost străine școlile cunoscute 
ale vremii din Constantinopol, care se afla la numai 50 km sud-vest 
de Epivata. Mai ales că sfânta făcea parte dintr-o familie destul de 
înstărită. 

Iniţial, părinții ei au vrut să o căsătorească. Însă ea — din dorinţa 
de a evita propunerea părinților, pe de o parte, iar pe de alta, fiind 
urmărită de cuvintele Mântuitorului, pe care le-a auzit, când avea 
doar zece ani, în cadrul unei Sfinte Liturghii: „Oricine voiește să 
vină după Mine să se lepede de sine, să-și ia crucea și să-Mi urmeze 
Mie” (Marcu 8, 34) — a părăsit casa părintească și s-a retras, cel mai 
sigur, după ce s-a închinat în bisericile din Constantinopol și, respectiv, 

în Biserica „Sfintei Eufimia” din Calcedon, la Mănăstirea Maicii 
Domnului din Heracleea Pontului (astăzi Eregni). 

După cinci ani de nevoinţă în această mănăstire, a plecat la Ierusalim 
să se închine la Locurile Sfinte. Nu s-a mai întors la Mănăstirea 
Maicii Domnului din Heracleea Pontului, ci a rămas într-o mănăstire 
de maici din pustia Iordanului, trăind după pilda Sfântului loan 
Botezătorul, a Sfântului Ilie Tesviteanul și a Sfintei Maria Egipteanca. 

Însă într-o noapte, pe când avea 25 de ani, i s-a arătat un înger în 
vis care 1-a spus să lase pustia nevoințelor duhovnicești și să se 
întoarcă în patria sa. În drum spre Epivata, s-a oprit la Constanti- 
nopol, pentru a se închina în Sfânta Sofia și în Biserica Acoperă- 
mântului Maicii Domnului din Vlaherne. Apoi și-a continuat drumul 
spre casă, urcând într-o corabie. Se spune că în timp ce călătoreau s-a 
stârnit o furtună puternică, încât toți credeau că vor pieri înecați. 
Atunci Cuvioasa Parascheva nu și-a pierdut nădejdea în Dumnezeu 
și îndată a strigat: Kali kratei (mult curaj). De aici se pare că se trage 
numele acelui loc, Kallicrateia, astăzi Mir Marsinan, aflat pe țărmul 
Golfului Athira, în partea de sud-est a Traciei, unde s-a construit 
monumentul și Biserica Sfintei Parascheva. 

Potrivit tradiției, ajunsă în Epivata, Sfânta Parascheva s-a impli- 
cat în nenumărate activități filantropice, întemeind un cămin pentru 
săraci, orfani, văduve și suferinzi. De altfel, ajutorarea săracilor făcea 
parte integrantă din viaţa sfintei, având în vedere aceea că de copilă 
își împărțea hăinuțele cu cei lipsiți, fiind cunoscută și apreciată pentru 
faptele ei de milostenie. 

O altă tradiție spune că ea ar fi venit în Kallicrateia, purtând de 
grijă Bisericii Sfinţilor Apostoli; acolo şi-a continuat nevoinţele du- 
hovnicești, petrecând doi ani ca o străină și necunoscută de nimeni. 

Epuizată de suferinţă și de nevoinţă, Sfânta Parascheva, la numai 
27 de ani, s-a strămutat la lăcașurile de veci. A fost înmormântată pe 
malul Mării Marmara, aproape de Kallicrateia. 

Se spune că în apropierea mormântului sfintei, căzut deja în 
uitare, a fost înmormântat, după mai mulţi ani, un marinar adus de 
valuri la mal. Fiind urât mirositor, un stâlpnic ce se nevoia în apropiere 
i-a rugat pe localnici să îl îngroape. Aceștia, săpând, au dat peste trupul 
neputrezit al Cuvioasei Parascheva, însă, fără să-i dea vreo impor- 
tanță, au pus trupul marinarului în groapa sfintei. Ca urmare, într-o 
noapte, Sfânta Cuvioasă Parascheva s-a arătat în vis unor oameni 
evlavioși — Gheorghe și Eufimia — care își petreceau nopțile în rugăciune, 
cerându-le să-i dezgroape trupul de lângă acel om, fără a le spune 
motivul; ei au crezut că motivul ar fi acela că probabil era vorba de 
un om păcătos. 

Când cei doi, împreună cu alți săteni și cu preotul paroh, s-au dus 
la locul descoperit, potrivit vedeniei din vis, au avut parte de o minune: 
au aflat trupul Sfintei Parascheva neputrezit. Inițial, preotul a vrut să 
îngroape trupul sfintei în cimitirul satului, numai că el s-a arătat a fi 
făcător de minuni. Atunci, preotul l-a informat pe Mihail Cerularie, 
patriarhul Constantinopolului (1043-1058), care a dispus ca moaștele 
Sfintei Parascheva să fie așezate în Biserica „Sfinții Apostoli Petru și 
Pavel”, unde au stat timp de două sute de ani. 

Când, Mitropolia de Târnovo a fost ridicată la treapta de Patriarhie 
(1238) — în timpul lui loan Asan al II-lea (1218-1241) —, moaștele 
Sfintei Cuvioase Parascheva au fost mutate la Târnovo, rămânând 
acolo până în 1393, când orașul a fost distrus de Baiazid Ilderim. În 
aceste condiţii, Patriarhia de Târnovo s-a desfiinţat. Dată fiind 
această situație, moaștele Sfintei Cuvioase Parascheva, împreună cu 
ale Sfintei Filofteia, au fost duse de ţarul bulgar Straţimir la Vidin, 
unde au stat cinci ani (1393-1398), după cum spune Grigorie Tamblac, 
biograful Sfintei Parascheva, într-un panegiric rostit în Serbia, în 
1422-1428. 

Din Vidin, moaștele sfintei au fost duse la Belgrad, unde au rămas 
125 de ani; ele fiind apoi oferite de sultanul Baiazid eneaghinei Serbiei, 

Militza, numită uneori și Anghelina. Aceasta le-a așezat în biserica 
ridicată în cinstea Sfintei Cuvioase Parascheva. Însă, în 1521, turcii 
au ocupat Serbia și au luat moaștele Sfintei Parascheva, împreună cu 
cele ale țarinei Teofana, și le-au dus de această dată la Constanti- 
nopol, aşezându-le nu într-o biserică, după cuviință, ci în palatul sul- 
tanului Suleiman. 

Sigur, Patriarhia Ecumenică nu putea accepta ca moaștele să stea 
într-un palat al nelegiuirilor, știut fiind că sultanii aveau haremuri, și 
de aceea a răscumpărat moaștele sfintei de la turci cu suma de 12000 
ducați de aur. Mai ales că sfintele moaşte erau amenințate cu dis- 
trugerea de către slujitorii palatului sultanilor, din cauza multelor 
minuni ce se săvârșeau prin ele și care făceau ca mulți să se întă- 
rească în credința creștină. 

Patriarhul ecumenic Teolipt I (1513-1522) le-a așezat, cum era și 
firesc, în Catedrala Patriarhală — Biserica Pammakaristos, unde au 
rămas până în 1586. În acel an, Biserica Pammakaristos a fost trans- 
formată în moschee, moaștele Cuvioasei Parascheva fiind duse în 
Biserica Vlaherne, apoi în Biserica „Sfântul Dimitrie” (1597) și în 
Biserica „Sfântul Gheorghe” (1601); acesta din urmă fiind noul sediu 
al Patriarhiei Ecumenice. 

În 1641, Patriarhia de Constantinopol, fiind în imposibilitate de 
a plăti birul anual impus de Poarta Otomană, prin patriarhul Partenie | 
(1639-1644), a dăruit moaștele Sfintei Cuvioase Parascheva domni- 
torului Moldovei Vasile Lupu (1634-1653), în semn de mulţumire 
pentru plătirea datoriilor față de Poarta Otomană pe care le acumulaseră 
Patriarhiile de Constantinopol și lerusalim de mai mulți ani. Aşa se 
face că, în ziua de 13 iunie 1641, mitropolitul Varlaam (1632-1653), 
însoţit de episcopii Evloghie al Romanului (1641-1644) și Gheorghe 
al Hușilor (1634-1645), în prezenţa domnitorului Vasile Lupu, a 
primit moaștele Sfintei Cuvioase Parascheva, pe care le-a așezat în 
Biserica „Sfinţii Trei Ierarhi” din Iași, ctitoria domnitorului. 

Inscripția din firida în care au stat moaștele istorisește pe scurt 
firul evenimentelor care au avut loc cu acel prilej. 

În 1888, în timpul lucrărilor de restaurare a bisericii, lucrări în- 
cepute încă din 1884, moaștele Sfintei Cuvioase Parascheva au fost 
mutate în paraclisul amenajat în Sala gotică. Din păcate, în noaptea 
celei de-a doua zile de Crăciun a anului 1888, paraclisul a luat foc de 
la o lumânare nesupravegheată. Deși racla a ars în întregime, moaș- 
tele Sfintei Cuvioase Parascheva au rămas neatinse. Ceea ce a mai 
rămas din raclă se păstrează în încăperea arhivei Mitropoliei Moldovei. 

În urma incendiului, la începutul anului 1889, moaștele sfintei 
au fost mutate în Catedrala Mitropolitană. Din unele însemnări aflăm 
că, de la acea dată, moastele Sfintei Cuvioase Parascheva au părăsit 
Catedrala numai în două rânduri. 

Prima dată în 1944, în luna martie, când din cauza războiului 
moaștele trebuiau protejate; în acest scop se rânduise a fi duse la 
Mănăstirea Govora, unde au fost duse şi moaştele Sfântului loan cel 
Nou de la Suceava. Însă racla s-a oprit pentru șase luni la Mănăstirea 
Sămurcășești, ctitoria Vornicului Constantin Sămurcaş și a soţiei sale 
Zoe, de lângă București, după care au fost readuse la Iași. 

Iar a doua oară, în vara anului 1947, în care seceta şi foametea au 
atins un nivel dramatic, când s-a organizat o procesiune cu moaștele 
Sfintei Parascheva prin satele încercate de această nenorocire din 
județele Iași, Vaslui, Bacău, Neamţ și Suceava. Procesiunea a început 
pe 10 iunie și a durat până spre sfârșitul lunii august, când racla cu 
moaștele Sfintei Cuvioase Parascheva a revenit în Catedrala Mitro- 
politană. Procesiunea a fost însoțită şi coordonată de arhimandritul 
Teoctist Arăpașu, care a devenit mai târziu mitropolit și patriarh, 
precum și de unii din lași. De atunci, moaștele Sfintei Parascheva nu 
au mai părăsit orașul lași. 

Sinaxarele mai cuprind și alte sfinte care poartă numele de Paras- 
cheva, cum ar fi Sfânta Muceniţă Parascheva — prăznuită la 26 februarie, 

care a fost martirizată în timpul lui Nero (54-68); Sfânta Muceniţă 
Parascheva-Piatniţa, prăznuită la 28 octombrie, care a fost marti- 
rizată în timpul lui Dioclețian (284-305); Sfânta Parascheva de la 
Poloțk, numită în Apus Praxeda, fiica cneazului Vasile Rogvolod, 
care a trăit în secolul al XIII-lea și a fost martirizată la Roma; şi Sfânta 
Muceniţă Paraschevi, prăznuită la 26 iulie, care a fost martirizată în 
timpul lui Antonin Piul. 

De reținut este faptul că nici o biserică din ţară — și nu numai — 
nu a primit părticele din moaștele Sfintei Cuvioase Parascheva de la 
Iași, ele păstrându-se intacte, fiind învelite și într-o pânză de in, sigilate, 
încă din 1641, de însăși mâna mitropolitului Varlaam, în prezența dom- 
nitorului Vasile Lupu. 

Sfânta Cuvioasă Parascheva este o sfântă făcătoare de minuni. 
Cea mai mare minune a sfintei este însăși preamărirea trupului ei cu 
darul neputrezirii, al vindecării de boli incurabile și al izbăvirii de 
multe nevoi, necazuri și primejdii. 

Pelerinii închinători pot da mărturii în acest sens. 


Calinic Botoșăneanul, Episcop-Vicar al 

Tuturor vom spune minunile tale! 


În inima orașului Iași se află Catedrala Mitropolitană care adă- 
posteşte moaștele Sfintei Cuvioase Parascheva, ocrotitoarea Moldovei 
și a tuturor celor care, cu credință, cer ajutorul ei. 

Cuvioasa, o fecioară care a trecut la Domnul la vârsta de 27 de 
ani, L-a iubit atât de mult pe Hristos, încât L-a rugat să nu mai plece de 
la ea. Hristos a răspuns rugăciunilor ei, binecuvântându-i trupul cu 
prezenţa harului făcător de minuni chiar și după moarte. 

Ea este mult folositoare prin faptul că dăruiește lumina lui Hristos 
sub forma vindecărilor miraculoase, sfințind, izvorând mir, împlinind 
ruga tuturor celor care cred în binecuvântarea Domnului prin sfinții Săi. 

Timpul petrecut lângă sfintele moaște mi-a dat prilejul să constat 
o afluență impresionantă de oameni, de diferite vârste și profesii, din 
țară şi din străinătate, care, cu lacrimi smerite, cereau Sfintei rezol- 
varea problemelor cu care se confruntau. Mulţi dintre ei reveneau, 
mulțumindu-i pentru ajutorul dat, plângând de fericire; alţii plecau 
cu speranţa că ocrotirea Sfintei nu va întârzia. 

Este incontestabil faptul că această mulțime de pelerini constituie 
o mărturie a minunilor pe care Cuvioasa Parascheva le-a săvârșit ca 
răspuns la cerinţele lor sincere, adeseori pline de durere, dar motivate, 
cu smerenie, de nădejdea în binefacerile ei. Aceste fapte minunate 
descoperă pedagogia divină a Sfintei Treimi, pronia lui Dumnezeu 
faţă de creația Sa. 

Fericirea celor care au simțit binecuvântarea harului adevereşte 
că, în esenţa minunii, „se află Cineva mai tare decât vântul, decât focul, 
decât potopul, boala și moartea”. 

Prin intermediul minunilor mijlocite de sfinți, Dumnezeu cheamă 
pe oameni la starea de sfințenie, în virtutea creării lor după chipul 
Său (Facerea 1, 26-27). Este o invitaţie spre asemănarea cu Dum- 
nezeu, spre actualizarea realității ontologice a omului, exprimată tainic 
în Psalmul 81, 6: „Eu am zis: «Dumnezei sunteţi şi toți fu ai Celui 
Preaînalt»”. Acest progres spiritual înseamnă înnoirea omului, che- 
marea de a viețui veşnic cu Mântuitorul, sfânt şi desăvârșit în EL. 

Prin lucrarea harului divin „„«eu-l» sfinților dobândeşte o trans- 
parență tot mai mare pentru Hristos și pentru semenii lor'?. 

Astfel, abundența binefacerilor Sfintei Parascheva îi atrage pe 
oameni la ea, transformându-i din oameni trupești în oameni duhov- 
nicești, izbăvindu-i, astfel, de neștiințţă duhovnicească, uitare și nepăsare”. 

Sfânta, ca model al umanităţii celei noi, ne învaţă că numai cel 
ce trăiește în lisus Hristos, Dumnezeu-Omul, este om adevărat, iar 


acest lucru este o necesitate pentru a deveni precum „Hristos-Cu- 


vântul lui Dumnezeu, prin har'”. 


! Sfântul Nicolae Velimirovici, „O sută de versiuni despre minuni scrise în 
Mănăstirea Sfântul loan Botezătorul (lovanic, Serbia)”, în Sfântul Vasile al Ostrogului. 
Viaţa şi minunile. Tămăduitorul celor cu minţile bolnave, traducere de Andreea 
Stănciulescu, Editura Egumeniţa, Galaţi, 2011, p. 352. 

2 Cf. Prof. N. Chiţescu, „Sfântul Duh Sfințitorul. Lucrarea Lui în Biserică și în 
lume”, în volumul Îndrumări misionare, Editura Institutului Biblic și de Misiune 
al Bisericii Ortodoxe Române, București, 1986, p. 371. 

* Ibidem. 

* CF Sfântul Marcu Ascetul, Despre legea duhovnicească. Despre cei ce-și în- 
chipuie că se îndreptătesc din fapte, traducere din limba greacă veche și note de 
Pr. Prof. Dr. D. Stăniloae, Editura Institutului Biblic și de Misiune al Bisericii Or- 
todoxe Române, București, 2010, pp. 103-105. 

” Mitropolitul Ierotei al Nafpaktei, O noapte în pustia Sfântului Munte. Con- 
vorbiri cu un pustnic despre rugăciunea lui lisus, traducere din limba greacă de 
Călin Cosma, Editura Predania, București, 2006, p. 190. 

De altfel, Sfânta Liturghie mărturisește că lisus Hristos este „Unul 
Sfânt”, adică singurul cu adevărat Sfânt prin natura Sa, „iar credin- 
cioșii vor fi sfinți numai prin conlucrarea cu harul divin'*. 

Minunile săvârșite de Sfânta Parascheva i-au determinat pe cei 
cărora Sfânta le-a schimbat viaţa să solicite editarea unei cărți în care 
să fie consemnate mărturiile lor despre acestea. Astfel, închinătorii 
au depus, în mod benevol, într-o cutie de lemn amplasată în Catedrala 
Mitropolitană, relatările minunilor, exprimându-și astfel recunoştinţa 
faţă de Sfânta Parascheva. 

Binefacerile săvârşite de Cuvioasa Parascheva sunt diverse, nu- 
meroase, impresionante” și inepuizabile. De aceea, editarea unei cărți 
care să cuprindă binefacerile Sfintei Cuvioase Parascheva mărturi- 
site de închinătorii ei era imperios necesară. 

Scopul acestui volum este de a fi un apostol al puterii lui Dum- 
nezeu revărsate în lume prin minunile Sfintei Cuvioase Parascheva. 
În primul rând, prin citirea acestor mărturii, creștinii vor putea conștien- 
tiza, după modelul Sfintei Cuvioase Parascheva, necesitatea sfințe- 
niei ca mod de trăire într-o lume contemporană care a pierdut reperele 
moralei și spiritualităţii creștine autentice. Sfințenia este starea du- 
hovnicească în care oamenii au ajuns „asociind la harul dumnezeiesc 
primit prin Tainele Bisericii eforturile lor pentru o viaţă fără patimi, 


arătată într-o suită de virtuţi, odrăslite din virtuțile teologice”. 


“Pr. Conf. Dr. Petre Semen, Învățătura despre sfânt şi sfințenie în cărțile Ve- 
chiului Testament, teză de doctorat, Editura Trinitas, lași, 1993, p. 220. 

7De exemplu, revenirea la viaţă din comă profundă, vindecări miraculoase ale 
unor boli incurabile, rezolvarea unor probleme familiale, profesionale și sociale 
insurmontabile. 

*Pr. Prof. Dumitru Radu, „Cinstirea sfinţilor”, în volumul Îndrumări misionare, 
Editura Institutului Biblic şi de Misiune al Bisericii Ortodoxe Române, Bucu- 
rești, 1986, p. 765. 

În al doilea rând, aceste mărturii vor fi un bogat material misionar 
în slujba păstorilor de suflete, care, prin citarea lor în cadrul predi- 
cilor și catehezelor, vor spori credința în sufletele credincioșilor, 
îndemnându-i la sfințenie, în vederea câștigării Împărăției cerurilor. 
Prezenţa acestei cărți în casele enoriașilor din parohii, în chiliile mo- 
nahilor din mănăstiri, în școli și orfelinate, în spitale și aziluri, în 
unități militare și penitenciare, în școli și biblioteci, va constitui un 
imbold spre trăirea creștină autentică, spre rugăciune permanentă 
adresată Sfintei Parascheva și tuturor sfinţilor, pentru a primi har în 
urcușul duhovnicesc. 

De asemenea, aceste mărturii vor ajunge, prin pronia divină, la 
oamenii care nu au cunoscut încă bunătatea, blândeţea și milosti- 
virea Sfintei Parascheva. 

Binefacerile Sfintei Cuvioase Parascheva. Mărturii ale închină- 
torilor este expresia recunoștinței și cinstirii acordate de oamenii de 
pretutindeni acestui izvor nesecat de daruri trupești și sufletești, care 
este Mult Milostiva Parascheva. 


Protosinghel Valerian Radu 


(ON 


La moaştele Sfintei Parascheva 


Omul apăsat de povara grijilor materiale pășește cu greu pe cărarea 
îngustă și anevoioasă care duce la mântuire. Ezită, se poticnește și, 
dacă nu imploră sprijinul sfinților, este tentat să pornească pe căile 
bătătorite ale patimilor înșelătoare. 

În infinita Sa înțelepciune, Dumnezeu a rânduit ca moaștele 
sfinților să fie răspândite, ca nepreţuite daruri, în toată lumea creștină. 

Prin prezenţa la Iași, în Catedrala Moldovei, a moaștelor Sfintei 
Parascheva, noi, românii (și nu numai), am dobândit o vistierie du- 
hovnicească fără de preţ, un etern izvor de ajutor, atât în alungarea 
pământeștilor ispite, în depășirea dificultăților materiale, a suferin- 
țelor trupești, cât și în răstignirea numeroaselor patimi. 

În sfânta catedrală s-au rostit, de-a lungul vremii, rugăciuni cât 
nisipul mărilor: în gând, în şoaptă, în duioase gesturi de smerenie, în 
stropi fierbinți de lacrimi, în glas de acatist, în arșița privirilor pier- 
dute, în suspine disperate, individuale sau colective. 

A auzit Cuvioasa Parascheva rugăciunea tuturor, dăruind, după 
taina rânduielilor divine, flori ale bucuriilor imediate sau mai înde- 
părtate, ca niște cununi ale răbdării. Aici, s-au adăpat cu putere și 
speranță orfani, văduve, studenți, soții înlăcrimate, purtând jugul 
căsniciei împletit cu durere, suferinzi în haina disperării sau a resem- 
nării, nedreptățiți osândiți de semenii lor, tineri căsătoriți dorindu-și 
copii, nevinovați copleșiți de mrejele vrăjmașului și acoperiţi de 
stropii prea fierbinţi ai stresului zilnic. 

Toţi cei care au alergat la „buna sfătuitoare”, „mâna vindecării”, 
„liman lin și neînviforat”, „turnul biruinței”, în fiecare an, pe 14 octom- 
brie, ascultă chemarea inimii, revărsându-se în râul de pelerini. În 

pofida multor obstacole, pelerinii își exprimă lângă sfintele moaște 
recunoştinţa, se întăresc cu „hrana duhovnicească”, se simt mai bogaţi 
lângă acest „mărgăritar nepretuit”, apoi se întorc acasă, „propovă- 
duind cu mărire şi cântări toate minunile” dobândite ca niște flori 
tainice, ivite dintr-un „crin răsădit în grădina cea de sus”. 

La moaştele Sfintei Parascheva, „trandafir neatins de viermele 
trufiei”, rugătorii vor fi mereu ca un râu ce își întoarce valurile de 
mulțumire către „izvorul vieţii şi al milostivirii”. Ei, închinătorii, în- 
demnaţi de scânteia conștiinței, nu vor da uitării promisiunile făcute: 
să-și spele haina patimilor, să fie mai generoși, să îngenuncheze citind, 
cât mai des, acatistul Sfintei, cea „vrednică mijlocitoare către Domnul”. 


Prof. Maria Olaru, lași 


Credincioşi așteptând să se închine la 
moaştele Sfintei Cuvioase Parascheva 


| 


Izvorul vindecării vine prin rugăciune 


Sfiinta Parascheva oferindu-și ca milostenie hainele. 
Frescă din Catedrala Arhiepiscopală din Roman, sec. XVI 


Simplitate pierdută 


Sfântă Parascheva, scriu aceste rânduri ca să-ți mulțumesc pen- 
tru ajutorul dat. Acolo, la Mitropolie, se cere să scriem despre cum 
ne-ai ajutat tu (...) și nu pot rămâne indiferent; altfel, m-ar mustra 
conştiinţa sau chiar tu. Dacă va fi de folos vreun cuvânt de aici, 
îndrumă-mi penița. 

Am cunoscut-o pe Sfânta Parascheva în împrejurări grele. 
Aveam 17 ani, eram elev în clasa a XI-a (...). Abia ieșisem din spital. 
De fapt, urma un lung șir de internări repetate și investigaţii (...); 
dureri îndelungate îmi limitau, efectiv, mișcarea fizică. Încet, mi s-a 
dezvoltat sentimentul de frică. O frică tare și mare; pur și simplu 

frică. Şi eram mic, naiv, sincer, dar şi curat. Ţin minte că i-am făgă- 
duit, în naivitatea mea, Cuvioasei că, dacă mă vindecă, îmi păstrez 
fecioria şi n-o să am vreo relaţie trupească până am să mă-nsor. Înce- 
puse să se cuibărească, tare, frica în sufletul meu de adolescent. Tânjesc 
după anii aceia. Îmi vin în minte cuvintele lui Ernest Bernea: „Sim- 
plitate pierdută”. 

În intermitenţele durerilor și neputinței fizice, începeam să mă 
văd mic, neputincios; aveam deci nevoia unui sprijin, să mă ajute 
cineva să rezist şi suferinţei psihice, pe care o suportam alături de 
cea fizică: „Ce-o să se-ntâmple cu mine?”, „Mă voi vindeca vreodată?”, 
„Cum o să rezist...?”. 

Începusem să aplic ceea ce citeam în cărți, în special în volumele 
Părintelui Cleopa. Fără să am intenția, m-am văzut cu un program 
foarte bine structurat. Astfel, dimineața, tata ne ducea cu mașina la 
școală (împreună cu sora). Aveam orele de la 9, tata ştia că de la 7; 
ne lăsa în curte, pleca, iar eu mă făceam că merg la alimentara din 
colţ, după un pachet de biscuiţi. Anca intra la ore, iar eu porneam 
aventura. Timp de un an, nimeni nu s-a prins de ceea ce făceam! Mă 
îndreptam spre Mitropolie. Pe drum, în curte, dădeam pachete de 
mâncare la săraci (era mâncare sustrasă din frigider, dimineața, 
înainte de plecare; luam des borcane din cămară pe care le umpleam, 
pe ascuns, în zece minute, cu borș, mâncărică de cartofi, varză etc., 
puneam câteva felii de pâine). 

În vremea aceea n-am judecat nici un cerșetor. Dădeam cu bucu- 
rie, de parcă eram premiat pentru asta. Cred că și copila Filofteia, 
sfânta ce urma să fie, făcea la fel. Aveam chiar cerşetorii mei pre- 
ferați, abonaţi. Apoi, mergeam în Mitropolie. Nimeream, de obicei, 
la utrenie și stăteam cuminte în genunchi și ascultam. Mă lua des 
somnul (...). 

Înainte de slujbă mă rugam la Cuvioasa: aveam locul meu, la 
capul ei, în genunchi (...), ținând puternic un picior al raclei. Mai 
întâi, pentru a-mi face curaj, îngenuncheam la câțiva metri în spate 
și mă rugam acolo. Făceam metanii, vorbeam în cuvintele mele. La 
dreapta îl aveam în icoană pe Sfântul Nicolae; abia apoi, în genunchi, 
(ON 

mă apropiam de Sfântă și plângeam. Plângeam foarte mult, cu inima 
plină de bucurie. Plângeam mai mult când durerile nu încetau și mă 
deranjau în copilăria mea. Strângeam tare, tare piciorul raclei sale şi 
mă încordam să simt rugăciunea mea. Ştiam că, dacă rugăciunea nu e 
simțită, degeaba o fac. Uneori n-aveam nici batistă la mine, îmi curgea 
nasul, şi-mi murdăream mânecile hainelor, pentru că altă soluție nu 
era. Mă simţeam un privilegiat, un mare om, că stau acolo, în genunchi, 
la capul Sfintei. Mă întrebam de ce lumea stă la rând, când, uite, eu 
sunt atât de aproape de ea. Şi mă ridicam de acolo atât de ușor și ușurat! 

Plecam spre şcoală, apoi, în drum, treceam și pe la „Sfinții Trei 
Ierarhi”. Nimeream la Sfânta și Dumnezeiasca Liturghie. Ședeam de 
fiecare dată în spate, în genunchi, o vedeam pe Maica Domnului din 
altar cu Pruncul în brațe şi mi se părea că îmi cântă îngeri de la 
strană. La 9 începeam orele. 

Așa am ținut-o un an. Au urmat alte dureri, internări repetate, in- 
tervenții chirurgicale, externări. Am terminat liceul, apoi facultatea, 
și am început să lucrez. Acum... îmi vine greu să mai plâng. Trec pe 
lângă cerșetori și nu le mai dau borcane cu bors; ori, dacă trec, cân- 
tăresc darul meu și judec fața omului. 

Acum stau la rând la Cuvioasa și... citesc din acatistul ei. Ajung 
la raclă și primul lucru pe care-l fac este să apuc piciorul de metal al 
raclei şi să-l strâng puternic și nu-mi vine să-i mai dau drumul și-i 
mulțumesc Cuvioasei pentru ajutorul dat atunci. Abia apoi mă rog 
pentru altceva. Și mă uit la capul ei și revăd locul, dar pe mine nu mă 
mai văd curat, naiv, simplu. Ţin strâns piciorul raclei şi vreau să nu-i 
mai dau drumul, pentru că nu mai pot întoarce timpul, pentru că am 
pierdut simplitatea, iar acum mă stăpânește păcatul. 

Acum nu mai aud îngeri la „Trei Ierarhi” și nu mai stau în spatele 
bisericii, ci în faţă. 

Atunci puteam sta o oră la racla Cuvioasei să plâng, acum nu 
rezist zece minute să-i mulțumesc! 

Simplitate pierdută. 


Cătălin P., 27 ani, laşi 

Mântuitorul Hristos pururea lucrează minuni prin sfinții Săi 


După o naștere dificilă, fiul meu s-a născut prematur (8 luni). Ca 
și cum aceasta nu ar fi fost de ajuns, copilul s-a născut cu foarte 
multe probleme: hipoxie (lipsă de oxigen), detresă respiratorie (da- 
torată dezvoltării insuficiente a plămânilor), tahicardie, suflu sistolic. 
Medicii erau foarte reticenţi în privinţa şanselor de supraviețuire ale 
bebelușului. Din cuvintele și gesturile lor îmi puteam da seama că 
erau neputincioşi. Grăitor în acest sens este îndemnul medicului neona- 
tolog adresat familiei mele de a se ruga pentru mine și pentru copil; 
situația era dramatică. Familie, medici, eram cu toţii cuprinși de dis- 
perare. Dar Dumnezeu a vrut să-Și arate din nou iubirea Sa nemăr- 
ginită față de oameni. Mama mea care are foarte mare evlavie la 
Cuvioasa Parascheva (în familia noastră acest nume este o tradiţie, 
numele mamei și al uneia dintre surorile mele fiind Parascheva), a 
luat hăinuțele cumpărate din timp pentru noul-născut şi a mers cu ele 
la Mitropolie. S-a rugat la Cuvioasa Parascheva cu lacrimi pentru 
însănătoşirea pruncului și a pus hăinuțele pe racla cu moaștele Sfintei. 
Apoi s-a grăbit cu ele la spital și a îmbrăcat copilul muribund cu ele. 
A treia zi de la naştere, copilul a început să-și revină. Suntem recu- 
noscători pentru ajutorul dat nouă de Mântuitorul Hristos, Care pu- 
rurea lucrează minuni prin sfinţii Săi. 


Gabriela R., 33 ani, lași 


Spune-mi cum ai murit ca să-ți spun cum ai trăit 


Sunt profesor pensionar. Îmi amintesc de tatăl meu, care după 18 
luni de spitalizare din cauza cancerului de ficat, a ajuns în moarte 
clinică. Familia mea a fost chemată să-l ia acasă de urgență, cu 
câteva clipe înainte de a ajunge la morgă. 

În timp ce tatăl meu era plâns de familie, în salon intră bunicul 
meu (socrul celui aflat între viață și moarte moarte) cu o bucată de 
vată sfințită de la Cuvioasa Parascheva și fără să se jeneze de prezența 

doctoriței, îl mângâie, punând vata în buzunarul pijamalei, spunându-i 
că se va face bine și că îl așteaptă pe 8 septembrie la onomastica soacrei. 
Înainte de acest gest, m-a mustrat, fiindcă am cheltuit averea pe me- 
dicamente, uitând-o pe Sfânta Parascheva „care te scoate din morți”. 

Apoi bunicul ne-a certat pe toți, nonverbal, cu degetul arătător, 
după care ne-a iertat cu o invitație pe 8 septembrie și s-a grăbit să nu 
piardă trenul. Uluiţi de gesturile, cuvintele și mai ales de credința 
bunicului, toți au meditat la faptul că bătrânului i s-a întâmplat ceva. 

Brusc, toţi s-au dezmeticit auzind o voce slabă: „Mi-e sete!”. Era 
tatăl meu. Doamna doctor ne-a îndemnat să-i dăm orice: „O fi ultima 
dorință... și nu mă mai întrerupeţi”, deoarece lucra la biletul de ex- 
ternare. 

Toţi erau speriaţi, pentru că se știa de ultima lună de perfuzii, de 
abdomenul lui putred, de chipul ca de „cadavru, îmbrăcat cu o foiţă 
subțire de piele”. Totuși „i-am dat să bea, apoi a cerut să mănânce, să 
se plimbe la aer”. După 5-6 minute, când erau în ușă, doamna doctor, 
care terminase biletul de externare (ultimul cuvânt fiind: agravant), 
a sărit speriată, întrebând: „Ce-aţi făcut?... cum l-aţi luat?... ce-a mâncat?... 
ce-a băut?... dar, bătrânul acela... ce-a făcut, ce i-a dat?”. 

După ce află de vata sfinţită de la Cuvioasa, doamna doctor constată 
că „este o minune dumnezeiască” și propuse reluarea analizelor. Apoi 
s-au adunat medici din Iași, București, Cluj, Timișoara și au recu- 
noscut minunea. „A venit acasă cu timol 2 — de nou-născut —, după 
care a mai trăit 22 de ani, murind spovedit, împărtăşit, cu lumânare 
aprinsă și cu cei dragi în jur”. 

Menţionez cuvintele marelui arhimandrit Cleopa Ilie: „Stiți cât 
de mare poate fi minunea de care aţi putea avea parte?... cât de mare 
vă este credința! Spune-mi cum ai murit, ca să-ţi spun cum ai trăit”. 
De admirat credința puternică, adevărată, în puterea și dragostea lui 
Dumnezeu și a sfinţilor, pe care a avut-o bunicul meu. 


Elena Eugenia 
x 

Terapia intensivă cu lumină 


Se cuvine să începem a scrie despre această întâmplare dure- 
roasă, ca fiind cea mai frumoasă minune a vieţii noastre. 

Obișnuiam, de mici, să mergem la Iași de ziua Sfintei Cuvioase 
Parascheva, pentru a ne închina sfintelor moaște și a-i cere ajutorul 
în frământările și necazurile noastre familiale și, totodată, pentru a-i 
mulțumi, cu recunoștință, pentru mijlocire. 

Sfânta ne-a copleșit de prima dată pe toţi din familie de trecerea 
pe care o are înaintea Preasfintei Treimi și de apropierea față de 
sufletele noastre însetate după sfințenie, pace sufletească și armonie 
în toate. 

Prin Cuvioasa Parascheva, L-am simțit pe Dumnezeu în milosti- 
virea, răbdarea şi iubirea Sa față de om; „minunat este Dumnezeu 
prin sfinţii Săi”. 

Necazurile au fost cele care ne-au condus la Cuvioasa Paras- 
cheva, prin care am reușit să reluăm vechea legătură cu Tatăl ceresc. 
Astfel, mai târziu, ne-am putut desprinde de viaţa deşartă şi a urma 
Domnului lisus Hristos pe calea cea îngustă, precum o făcuse odini- 
oară Cuvioasa. 

Ne dăm sau nu seama, cu toţii trăim în valea plângerii, unde, din 
loc în loc, Dumnezeu ne-a lăsat câte un mărgăritar din comoara Îm- 
părăției cerului, spre a putea tinde către slava lui Dumnezeu, prin 
înțelegerea voii lui Dumnezeu cu fiecare. 

Suntem păcătoşi, însă Bunul Dumnezeu ține cont de dorințele 
noastre spre îndreptare pentru mântuire. 

Ajutorul Sfintei Parascheva s-a făcut simțit de multe ori, în mo- 
mente în care, omenește, nu vedeam scăpare; dar cea mai mare 
minune a început odată cu data de 22 octombrie 2008, când capul 
familiei, în vârstă de 47 de ani, a suferit un traumatism cranio-cere- 
bral, în urma unei căderi violente din căruță, provocate de sperietura 
calului. 

Fiind transportat, de urgență, la Spitalul de Neurochirurgie — Iaşi, 
în stare de comă, medicii s-au arătat sceptici în privința supravie- 
țuirii și au hotărât, la început, retrimiterea la Roman. 

Mama nu s-a conformat situației şi, la insistenţele ei disperate, a 
rămas la secția de terapie intensivă, cu crize comiţiale foarte dese, 
două lame de hematom cranio-cerebrale, paralizie pe partea dreaptă 
și febră foarte mare. 

Zilele treceau și despre starea tatălui nostru nu aflam nimic în- 
curajator. Deși neîncrezători, la insistențele noastre și ale altor per- 
soane care nu s-au îndoit că Dumnezeu face minuni prin sfinții Săi, 
medicii s-au implicat cu toată dragostea și dăruirea. 

Când l-am văzut prima oară pe tata la reanimare, legat de mâini 
și de picioare, cu privirea pierdută, nu am putut decât să ne înfiorăm 
și să strigăm înlăuntrul nostru la prietena de taină a copilăriei noastre, 
Cuvioasa Parascheva. În acele momente, am realizat că tata stătea pe 
patul de la geam, cu capul spre Mitropolie. Detaliul acesta, nesem- 
nificativ în aparență, a fost mângâierea cea mai mare de atunci din 
partea Cuvioasei, semn că îl are sub ocrotire. O strigam cu glas tare, 
cât să audă și tata şi simțeam cum se linişteşte. Era confirmarea certă 
că ea se afla lângă noi. Ne-a umplut sufletele de speranţa că totul va 
decurge bine, însă eram conștienți că va fi nevoie de multă răbdare, 
rugăciuni şi dragoste. 

Zilnic mergeam să-i cerem ajutorul mângâietoarei noastre în su- 
ferință lângă sfânta raclă. Mama a cunoscut un părinte care a sfătuit-o 
să citească zilnic Acatistul și Paraclisul Sfintei şi i-a dăruit o batistă 
pusă pe mâinile Cuvioasei, pentru bolnav. În fiecare zi se cunoştea 
un mic progres, semn că Sfânta lucra cu o fineţe dumnezeiască. 

A fost o perioadă grea, cu nevoie de multă rugăciune și credință, 
o perioadă când Dumnezeu ne-a încercat dragostea pe care 1-0 purtăm, 
pentru că au fost momente de teamă, de îndoială, de renunțare în 
lupta de a-l salva. Însă pe toate le-a biruit dragostea și rugăciunea; s-au 
rugat mulţi oameni: duhovnicul, obştea de maici, părinți și cunoscuţi 
care ne-au pomenit la rugăciuni. 

Cuvioasa a lucrat atât de tainic, umplându-ne sufletul de mân- 
gâiere, de dragoste și de speranţă, întărindu-ne, totodată, pentru cele 
ce vor urma. Ne pregătea sufletește, ne încerca și nu ne puteam da 
seama de starea în care îl vom găsi pe tata. 

Ea nu s-a dezminţit nici în ziua cea mai grea, când s-a hotărât o 
intervenție chirurgicală la cap pentru extirparea unui hematom. Ope- 
rația a avut loc după o noapte de agitaţie continuă pentru pacient, 
concomitent cu o noapte de rugăciune la mănăstirea de maici. Doamna 
doctor, care atunci când a început operaţia era îngrijorată, la sfârșitul 
ei era zâmbitoare, neputându-și explica cum de operaţia a decurs atât 
de ușor. 

Nu ne îndoiam nici o clipă că Sfânta a lucrat astfel încât tata di- 
mineaţă era foarte liniștit, ascultător şi plin de curaj, iar mâna doamnei 
doctor a fost purtată de mâna Cuvioasei. Astfel totul a decurs neaș- 
teptat de bine. 

Nu după multe zile, a început să se comporte aproape normal, să-și 
amintească trecutul dinaintea accidentului și să fie conștient de prezent. 

Părintele ne-a atras atenţia încă de la început să nu uităm de 
minunea ce s-a petrecut, însă Cuvioasa a avut grijă de acest lucru, 
lăsând o cicatrice şi o dificultate în vorbire. 

La aproximativ doi ani, ne plecăm, smeriţi, în faţa Preacuvioasei 
noastre Maici, mult milostivei Parascheva, mulțumindu-i pentru toate 
minunile de care ne-a învrednicit, și o rugăm să ne poarte de grijă 
nouă păcătoşilor în continuare. 

„Slavă lui Dumnezeu pentru toate câte ne-a dat nouă”, mulțumiri 
părintelui duhovnic și celorlalți rugători şi ostenitori care s-au făcut 
părtaşi în purtarea acestei sarcini. 

Mulţumiri Domnului și în special Cuvioasei pentru timpul pe 
care ni l-a mai lăsat de trăit. 


Ana-Maria şi Simona Geneş 


XX 
Respirația iubirii lui Dumnezeu 


În 1997, în urma unei radiografii pulmonare, mi s-a pus diag- 
nosticul de TBC, fiind trimisă la Policlinica de Pneumoftiziologie 
din lași, pentru investigații amănunțite. 

(SN 

Binefăcerile Sfintei Cuvioase Parascheva 


În aceeași zi, după altă radiografie, mi s-a interzis prezentarea la 
serviciu, mai ales că lucram în învățământ și afecțiunea respectivă 
constituia un pericol pentru copii. 

Mi s-a prescris tratament cu antibiotice. A urmat o perioadă de 
două luni de calvar: opt radiografii pulmonare, recoltare a nume- 
roase probe de spută, iar rezultatele erau descurajate. Dacă se confirma 
diagnosticul, eram obligată să-mi părăsească familia, serviciul și să 
fiu internată în sanatoriu. 

Am venit lângă racla Cuvioasei Parascheva cu un munte de la- 
crimi și rugăminți, am luat legătura cu duhovnicul, m-am spovedit și 
împărtășit în aceste două luni de șapte ori. Deși starea mea de sănă- 
tate era bună, radiografiile confirmau existența tuberculozei, pentru 
care mi s-a interzis revenirea printre copil. 

În ziua internării în sanatoriu, am alergat la Mitropolie, am căzut 
lângă racla Sfintei, implorându-i ajutorul și rugându-l pe duhovnic 
să stăruie în rugăciune pentru sănătatea mea. 

Ajunsă în cabinetul doctoriței, Dumnezeu mi-a dat în gând do- 
rința de a solicita o nouă radiografie. Surprinsă de această cerere, 
doctoriţa a acceptat, apoi a privit lung noua radiografie, s-a uitat spe- 
riată și a exclamat: 

„Eşti sănătoasă, nu ai nimic! Dacă te internam, te băgam în mormânt!” 
Menţionez că aveam atunci niște probleme hepatice, iar tratamentul 
cu tuberculostatice m-ar fi distrus. 

Surprinsă și entuziasmată, am obţinut adeverinţă de reintegrare 
în colectivitate. Primul gând mi-a îndreptat pașii spre racla Sfintei 
Parascheva, spre a-i mulțumi pentru minunea petrecută. În Mitropolie, 
„oamenii se uitau și nu înțelegeau motivul lacrimilor”, iar duhovnicul 
s-a mirat și s-a bucurat că doar după două ore s-a întors aici un „om 
fericit”. 

În cele două luni de „zbucium şi durere sufletească”, m-am rugat 
mai mult ca oricând la Dumnezeu, implorând mijlocirea Cuvioasei 
Parascheva. De asemenea, „izbăvirea într-un chip atât de minunat” 
m-a convins că, prin această încercare, Dumnezeu m-a îndemnat să 
alerg la ajutorul Sfintei şi să găsesc adevărata cale în viață. 


Binefăcerile Sfintei Cuvioase Parascheva 


Semnificativ este faptul că viaţa mea a urmat un alt curs, unul 
deosebit: prin nebănuitele rânduieli dumnezeiești, acum sunt „închi- 
noviată într-o mănăstire din Moldova. 


Z.D. 
e 


Piorul milostivirii 


În 1990, m-am îmbolnăvit şi am urmat tratamentul prescris de 
medic. În februarie 1991, mi s-a spus că trebuie să fiu operată, dar 
m-am gândit că, având „evlavie și dragoste de Sfânta Parascheva”, e 
bine să merg mai întâi la moaștele ei. Nu am reușit să ajung la racla 
Sfintei în ziua de 40 de mucenici, pentru că a apărut o piedică. 
Împreună cu fiica mea, am ajuns totuși la Iași pe 25 martie, de 
sărbătoarea Bunei Vestiri, am luat din oraș o sticlă pentru aghiazmă, 
am umplut-o și am pus-o în geantă, deși nu avea dop. M-am așezat la 
capul Sfintei, am pus mâna dreaptă pe capul Cuvioasei și m-am rugat 
pentru vindecare. Deodată, a trecut prin mâna mea ca un curent, am 
tras mâna cu frică, neștiind ce-a fost, dar n-am spus nimic cât a stat, 
până la sfârșitul Sfintei Liturghii. Am repetat gestul punerii mâinii 
pe Cuvioasă, dar nu am mai simțit curentul acela. La sfârșitul slujbei, 
nu m-am îndurat să plec din Catedrala cea plină de frumusețe și sfințenie. 

În tren, când am scos din geantă o gustare pentru mine și fiica 
mea, am văzut cu uimire că sticla fără dop, plină cu aghiazmă, deși 
era într-o parte, n-a pierdut nici un strop, rămânând plină ochi. Am 
început să strig în gura mare, spunând de această minune. Ajungând 
acasă, am simţit că m-am vindecat și că nu mai era necesară operaţia, 
realizând că acel curent care trecuse prin mâna mea a fost o putere 
care m-a vindecat. 

În 2010, am revenit la Iași, m-am închinat la Cuvioasa Paras- 
cheva, am mulțumit, am plâns și am promis Sfintei că voi scrie despre 
minunea care mi s-a făcut. 


V.A., Galaţi 


(ON 


Binefăcerile Sfintei Cuvioase Parascheva 
Chirurgia sufletului 


La 14 ani, m-am îmbolnăvit grav. Nu era prima oară, am fost 
destul de bolnăvicios de felul meu, dar acum, o durere imensă de 
picior şi o inflamație masivă la peroneu m-au pironit la pat. Doctorul 
chirurg din orașul în care locuiam i-a spus mamei mele, și ea cadru 
medical superior, că este un reumatism articular acut, un puseu de durere. 
Aşa încât mi-a prescris oxacilină şi gentamicină din 6 în 6 ore timp 
de câteva luni şi mi-a pus piciorul în ghips. Durerea atâtor injecții, 
tumefierea și mortificarea țesutului în care am fost injectat de sute 
de ori, rugăciunile pe care mama le spunea mereu la patul meu, ore 
întregi, mi le amintesc foarte bine. După ce mama spunea de câteva 
zeci de ori psalmii „Miluieşte-mă, Dumnezeule” și „Cel ce locuiește 
în ajutorul Celui Preaînalt”, sfârșită de oboseală era trecut de miezul 
nopţii îi spuneam: „mai zi-mi rugăciuni...” Au fost câteva luni de 
durere cumplită, iar piciorul era tot mai dureros, ba chiar se subțiase 
mult. Gentamicina pe care am primit-o intramuscular ar fi fost de 
ajuns să surzească 10 oameni, dar totuși, cu mila lui Dumnezeu mai 
aud. După câteva luni de stat în casă cu un ghips imens, piciorul era 
de două ori mai slab decât înainte. Doctorii spuneau că piciorul tre- 
buie amputat. 

Părinții mei au insistat să mergem la Iași, la Spitalul de copii, la 
doctorul Gabriel Ionescu, un medic vestit care rezolvase multe cazuri 
incurabile. Tatăl meu, preot, m-a adus în spinare până la spital. Când 
m-a consultat, doctorul a izbucnit în strigăte de mânie: „sunteţi cadre 
medicale, dar l-aţi tratat ca nişte țărani”. Aveam ostiomielită acută la 
peroneul drept, o boală cumplită care chiar dacă se operează, recidi- 
vează la alte oase, toată viaţa. În tot acest timp, părinții mei au stat 
mereu lângă racla Sfintei Parascheva, rugându-se cu lacrimi pentru 
mine. Șansele ca piciorul să mai poată fi salvat erau mici. Eram suspect 
Și de cancer osos. 

M-am refăcut în câteva luni bune. Profesorii de la școală veneau 
să mă asculte şi-mi puneau notele acasă. Mama îmi spunea: „Eşti o 
minune a lui Dumnezeu”. lar eu îi răspundeam: „Da, o minune șchioapă”. 

Binefăcerile Sfintei Cuvioase Parascheva 


Și iată că merg perfect şi nici o altă operaţie nu am mai suferit, mul- 
țumită Sfintei Cuvioase Parascheva. Trăiesc datorită rugăciunii ei, 
datorită lacrimilor ei, datorită inimii ei imense, pline de harul lui 
Dumnezeu care simte durerile noastre și le alină cu milă, în iubirea 
infinită a lui Dumnezeu. 


Pr. 1]. 


Mi-am găsit singura speranță în rugăciuni 


În 2006, am fost diagnosticat cu hepatită C. Tratamentul a durat 
65 de săptămâni. Cu toate că mă consideram foarte păcătos, căci nu 
mergeam în fiecare duminică la Sfânta Liturghie, Bunul Dumnezeu 
nu m-a trecut cu vederea și m-a ajutat. 

Prin voia Domnului, am aflat că moaştele Sfântului Nectarie, 
„grabnic tămăduitor”, sunt în biserica în a cărei apropiere locuiesc. 
Astfel, am descoperit minunile și viaţa Sfântului, care „a intrat” și în 
viața mea. l-am rostit aproape zilnic acatistul în perioada grea a 
tratamentului. 

Provin dintr-o familie modestă, iar costul tratamentului (pastile 
și injecții de zeci de milioane) era enorm. 

Mi-am găsit singura speranță în rugăciuni, atât la sfânta raclă a 
Sfântului Nectarie, cât și la sfintele moaște ale Cuvioasei Parascheva 
de la Mitropolie. 

La scurt timp, am fost părtaş... la minunea prin care am aflat că 
pastilele, care mai ieri erau 2000 lei, s-au ieftinit la puţin sub 700 lei. 
Totuși, 4700 lei pe lună, timp de 6 luni, era o sumă foarte mare pentru 
posibilitățile familiei. Din suma strânsă de la rude și prieteni, am 
cumpărat pastilele, dar 240 de milioane pentru injecții, de unde să le 
iau? Mama a plecat în străinătate, însă nu a găsit de lucru îndată. Chiar 
în ziua când ea hotărî să revină în ţară, găsi de lucru ca prin minune. 
Insistând cu rugăciunile adresate tuturor sfinților, am terminat cu 
bine tratamentul, iar analizele efectuate după cinci săptămâni arătau 
că virusul nu mai este prezent în organism. 

Binefăcerile Sfintei Cuvioase Parascheva 


Acum văd viaţa cu alți ochi, are alte perspective, doresc să înte- 
meiez o familie, simt că am renăscut, că mi s-a dat o nouă șansă la 
viață, mulțumesc lui Dumnezeu pentru acest dar neprețuit, sănăta- 
tea, rugându-mă să mă călăuzească pe drumul cel bun. 

Nu pot uita că, în timpul tratamentului, am promis Sfântului 
Nectarie și Sfintei Parascheva că, dacă mă va tămădui, voi îndemna 
și pe alți suferinzi la biserică și le voi relata cât de mare este vinde- 
carea prin rugăciune. 


Andrei C., 25 de ani, laşi 


Ploaia de lacrimi 


Pe 11 octombrie 2009, am intrat în comă, la neurochirurgie, și 
am primit diagnosticul „malformaţie artero-venoasă”. Am făcut hemo- 
ragie și am fost operată pe creier. După operaţie devenisem ca o legumă. 
Am fost conştientă de gravitatea bolii și eram convinsă că pot muri 
în orice clipă. 

Doctorul i-a spus mamei: „5% este meritul meu, restul 95% 
rugați-vă Bunului Dumnezeu să o ţină în viaţă”. 

În ziua Sfintei Parascheva, pe o ploaie ca niciodată, mama rugă- 
toare reuşi să străbată prin mulțimea care aștepta la racla sfântă și să 
se roage cu lacrimi pentru mine. Acum, sănătoasă fiind, mulțumesc 
mereu Sfintei, mult milostive. 


Anonimă, 22 de ani 


Cuvioasa Parascheva vindecă astmul bronşic 


Sotul meu, Aurel, suferă din tinerețe de astm bronşic. Într-o iarnă, 
a făcut o criză foarte puternică având pe lângă complicaţii respira- 
torii şi probleme cardiace. După internarea soţului în spital, am mers 
la racla Cuvioasei Parascheva să cer grabnic ajutor. 


Binefăcerile Sfintei Cuvioase Parascheva 


Răpusă de supărare și deznădejde, de gravitatea bolilor soţului, 
m-am simțit parcă pe altă lume, mi-am neglijat ținuta în așa fel, încât 
sosită acasă mi-am dat seama că nici nu aveam ciorapi în picoare. 

Sunt sigură că Sfânta Parascheva mi-a ascultat rugăciunile, pentru 
că soțul şi-a revenit. Această bucurie m-a îndemnat să înalț rugăciuni 
stăruitoare, atunci când s-au aflat la greu și alți prieteni sau rude. Așa 
m-am rugat și pentru sora mea, care a fost operată pe cord deschis la 
o vârstă înaintată. 


Ana, pensionară, lași 


Am deznădăjduit de nenumărate ori 


Totul părea bine, până la un control de rutină. Diagnosticul a venit 
ca un trăsnet: cancer la sân, stadiul 3. A urmat o perioadă cumplită, 
cu tratamente greu de suportat, când am deznădăjduit de nenumă- 
rate ori. 

Mi-am îndreptat pașii spre Sfânta Parascheva, m-am rugat cu 
multe lacrimi, dorind să-mi văd copiii mari. Treptat, am realizat că 
fără rugăciuni zilnice la Sfânta Parascheva, Sfântul Nectarie și Sfântul 
loan Rusul nu pot trece prin această grea încercare. 

Au trecut, de atunci, patru ani și mulțumesc Bunului Dumnezeu, 
Maicii Domnului și tuturor sfinților că mă bucur „pentru fiecare clipă” 
alături de familie. Cu rugăciunile Sfintei Parascheva m-am vindecat. 

Din această încercare, am învățat să preţuiesc, în fiecare zi, lu- 
crurile cu adevărat importante şi să mă bucur de copiii mei. Foarte 
des merg la Sfânta Parascheva să-i aduc prinos de mulțumire pentru 
toate binefacerile primite. 


Nicoleta M. 


XX 

Binefăcerile Sfintei Cuvioase Parascheva 
În câteva zile nu se mai cunoştea că ar fi bolnav 


În viaţa mea am primit răspuns la rugăciunile făcute la racla cu 
sfintele moaște ale Sfintei Parascheva și mereu am plecat de aici 
liniștită, plină de optimism, deși venisem în stare de neliniște, tulbu- 
rată, îngrijorată. 

Tatăl meu suferă de ciroză hepatică. Adesea a avut hemoragie 
digestivă, cauzată de varice esofagiene. Cu 12 ani în urmă, tata a fost 
internat la Terapie intensivă, unde medicii nu-i dădeau nici o şansă 
de supravieţuire. Având speranţa în ajutorul Sfintei Parascheva, l-am 
stropit cu agheasmă, l-am uns cu untdelemn sfințit la Sfântul Maslu 
și am continuat să ne rugăm toată familia. Mai târziu, tata şi-a revenit, 
hemoragia s-a oprit, iar medicii, la externare, i-au prezis doar încă, 
cel mult, doi ani de viaţă. 

Tatăl meu trăiește și astăzi, la 12 ani de la avertismentul medicilor. 
A mai suferit și alte hemoragii digestive, însă de fiecare dată oprite 
prin rugăciune. S-a petrecut de fiecare dată câte o minune (...) deoarece 
n-a mai fost nevoie de nici o spitalizare. Simţindu-se slăbit după 
revenirea din criză, mergea la racla Sfintei. Imediat se simţea întărit 
Și, în câteva zile, nu se mai cunoștea că ar fi bolnav. 


Daniela 


Matematica inimii 


În 1994, ca elevă la un liceu de informatică în clasa a X-a, am 
dat semne de oboseală, nervozitate, am avut insomnii și dureri de 
cap. Am consultat un psihiatru, am urmat tratamentul prescris, dar 
starea mea nu s-a ameliorat. Am continuat tratamentul până când, 
după o lună de zile, am ajuns cu salvarea la neurologie. 

În timpul internării mele, mama a participat la slujbe lângă racla 
Sfintei Parascheva și s-a rugat cu lacrimi pentru sănătate și mântuire. 

În spital, în timpul examenului la psihiatru, nu știam să mai 
rezolv nici operații elementare de matematică. Mi s-a recomandat o 

Binefăcerile Sfintei Cuvioase Parascheva 


tomografie, dar era necesară o programare pentru care trebuia, atunci, 
să aştept 2-3 luni. Când am mers pentru această programare, mă simțeam 
foarte rău. Am fost surprinse de un doctor cu multă dragoste, respect 
și milă faţă de aproapele, care a făcut posibilă pentru a doua zi efec- 
tuarea tomografiei. 

Rezultatele au fost bune, au urmat unele recomandări medicale, 
dar și schimbarea profilului urmat în liceu. 

Mama mea conchide că această grea încercare a determinat și 
modificarea atitudinii întregii familii față de calitatea rugăciunilor 
adresate Bunului Dumnezeu. Mulţumesc în fiecare zi Sfintei Cuvioase 
Parascheva pentru ajutorul sfânt pe care mi l-a dat și pentru grija de 
mamă pe care mi-o poartă mereu. 


Maria-Luminiţa, Piatra Neamţ 


Spovedanie sinceră şi rugăciune multă 


Sora mea mai mare traversa, la un moment dat, o perioadă mai 
grea: examene, divorț, copil mic bolnav, la care se adăugau neînce- 
tate și chinuitoare dureri de cap. 

A făcut analize medicale, consultând și un medic neurolog și a 
primit, repetat, tratament adecvat. 

Îmi amintesc, la un moment dat, de mama, care îmi vorbea 
despre diagnosticul sufletesc dat la Mitropolia din lași de preoţii de 
aici, printre care și Preasfinţitul Episcop-Vicar. 

Când nu am mai văzut altă scăpare, am mers la Mitropolie. Aici, 
„ca prin minune”, în clipa sosirii, l-am văzut în cerdacul uneia dintre 
clădiri pe Preasfinţitul, căruia i-am dezvăluit faptul că investigațiile 
medicale au scos în evidenţă rezultate anormale şi că orice medica- 
mente luate au dat greș. 

Sora mea a fost îndrumată să se închine și să se roage la Cuvioasa 
Parascheva, să meargă „acasă și să se spovedească”! 


PAS 

După ce ne-am rugat cu lacrimi, drumul spre gară a fost presărat 
cu razele speranţei, fiind încredințate că sora se va face sănătoasă. 
Aşa s-a şi întâmplat, după rugăciuni fierbinţi şi spovedanie sinceră. 


Anonimă 


Rugăciunea de mamă 


Am primit la serviciu un telefon prin care eram anunțată că fiul 
meu de 5 ani și 9 luni, lovit de o mașină, este în spital, lovit la cap, 
are contuzii cerebrale grave şi a intrat în comă. 

A stat în comă 14 zile. În această perioadă, m-am rugat Bunului 
Dumnezeu, Sfintei Fecioare și Cuvioasei Parascheva. Zdrobită de 
durere, eram pe punctul de a ceda fizic și psihic când am aflat că s-ar 
putea ca băiatul să rămână mut. În spital, o bătrână m-a îndemnat să 
vin la lași și s-o rog pe Sfânta Parascheva să facă o minune. Așa am 
și făcut: am rugat-o cu lacrimi. 

Când m-am întors la spital, băiatul s-a trezit, a prins mâna mea și 
mi-a pronunţat numele. Uriașe sentimente de bucurie și mulțumire 
au inundat sufletul meu. 

Aceste sentimente sunt împărtășite tuturor ca și cum s-ar fi în- 
tâmplat ieri. De atunci, din aprilie 1992, vin des în lași să-i mulțu- 
mesc Sfintei Cuvioase Parascheva, s-o rog să nu ne părăsească, să 
înalţ rugăciuni Bunului Dumnezeu Celui în Sfânta Treime slăvit. 


Anonimă, Oneşti 


Sfânta se roagă din inimă 


În 2009, infarctul, repetat de cinci ori în două luni, a atras după 
sine mai multe internări la Serviciul Cardiologic de la Spitalul Fundeni. 
Aici mi s-au depistat două artere ale inimii înfundate în proporție de 
90 %. Am făcut mai multe încercări de a fi operat la Fundeni și la 

Iași. În noiembrie am venit la Iaşi pentru operaţie, dar am cerut aju- 
torul Sfintei Parascheva, după care profesorul-doctor m-a trimis din 
nou la București şi de aici la Constanţa. 

Mi-am dorit să revin la Iași, dar boala s-a agravat. Nu mai aveam 
mult de trăit, întrucât nu-mi mai simțeam mâinile și nu aveam cir- 
culație normală. Inima mea era din ce în ce mai slabă. Mă apropiam 
încet dar sigur de moarte. 

Într-o noapte m-am visat în spital, iar în camera de alături se 
ruga o monahie în mod impresionant, cu mâinile ridicate. La înce- 
tarea rugăciunii, măicuţa s-a întors spre mine în chip foarte cuvios, 
cu capul în jos, iar eu am recunoscut-o. Era Sfânta Parascheva de la 
Iași. Chipul ei smerit și blând mi-a rămas în memorie pentru toată viața. 

A doua zi am primit un telefon de la Debrețin, din Ungaria, de 
unde un profesor cu care vorbisem mă anunţa să merg la Târgu Mureș 
pentru operaţie. Acest lucru s-a și întâmplat, iar operația a fost în 
premieră pe ţară. Acum mă simt bine şi mulțumesc Sfintei Cuvioase 
Parascheva pentru ajutorul ei bun. 


Benescu Ion, Constanța 


Sotul meu s-a născut a doua oară 


Cufundată în adâncul neputinței, ascultând cumplita sentință de 
condamnare la moarte a soțului meu, mi-am alungat durerea, și m-am 
liniștit cu gândul la Sfânta Parascheva, tămăduitoarea de boli foarte 
grave. 

Rugăciunea mea avea toată smerenia și disperarea unui om care 
știe că va rămâne singur, dar și cu dorul de a vorbi Maicii Paras- 
cheva, de a-i spune durerea mea imensă, de a mă sfătui cu ea și de a-i 
cere ajutorul. 

M-am îndreptat cu toată credinţa la racla cu sfintele moaște, iar 
acolo lacrimile mele au început să curgă firesc, fără sforțare. Erau 
lacrimile care curgeau din ochi și din suflet, ca un izvor nesfârșit de 

durere și de neputinţă, de cunoștință a păcatelor și de dorință de 
îndreptare. 

Am simţit în acea clipă că drumul spre vindecare s-a deschis, 
fiind îndrumați de prieteni la doctori iscusiţi. În a treia zi după ope- 
raţie, soțul meu a intrat în comă, fiind la o clinică de reanimare a 
unui spital din Bucureşti. Atunci, am rugat fratele din lași să meargă 
la Sfânta Parascheva cu un buchet mare de flori și să implore salvarea 
lui Florin. La rândul meu, am mers la Mănăstirea Radu-Vodă, închi- 
nându-mă la moaștele Sfântului Nectarie. După două zile, soțul meu 
și-a revenit, s-a născut a doua oară, cu toate că medicii nu-i dădeau 
nici o speranță. 

Acum, la doi ani după ce marea minune s-a întâmplat, soțul meu 
se simte bine și, împreună cu mine, mulțumește lui Dumnezeu, Prea- 
sfintei Născătoare și tuturor sfinților pentru izvorul minunilor revărsat 
în casă. Nici urmă de cumplita boală, nimicită de blândeţea de har a 
sfintei cuvioase. 

Pentru această împlinire a nădejdii, considerăm că n-ar fi de-ajuns 
nici sute de ani să-l mulţumim lui Dumnezeu. Această suferinţă vin- 
decată de Sfânta Parascheva ne-a învăţat să ne rugăm pentru binele 
nostru și pentru al întregii lumi. 

Anonimă, soţia domnului Florin, diagnosticat, pe 23 aprilie 2008, 
cu îngrozitorul diagnostic: cancer esofagian 
XXX 


Visul care aduce viata 


În septembrie 2003, m-am simţit rău, iar în urma analizelor am 
descoperit că am cancer uterin destul de avansat, aproape de metastază. 
Am simţit o enormă rană în suflet, știind că cei doi copii, loana și 
Victor, au nevoie de sprijinul meu. Doream din toată inima să trăiesc 
nu pentru mine, ci pentru acești copii, dăruiți de Dumnezeu. 

Aveam 36 de ani şi singura salvare era să-mi pun toată credința 
și toată ființa numai în mâinile lui Dumnezeu şi ale Sfintei Cuvioase 
Parascheva. Doctorii erau reticenți la șansele de vindecare. Cancerul 
era avansat. 

Într-o străfulgerare de lumină, am realizat că singura speranță pe 
care o am este la Dumnezeu. Am mers la catedrală, m-am spovedit, 
m-am împărtăşit și m-am rugat Cuvioasei din toată inima să mijlo- 
cească pe lângă Dumnezeu pentru a mă lăsa în viaţă. 

Am fost operată la Spitalul „Elena Doamna”, după care, a treia 
noapte, m-am visat la racla Sfintei Parascheva, plângând şi spunându-i 
că o iubesc. În vis, Sfânta mi-a răspuns că voi rămâne cu cei doi copilași. 

În ziua următoare, doamna doctor Popovici mi-a spus că operația 
a decurs bine, dar mai mult nu-mi poate promite nimic, sugerând că 
acest cancer poate să apară în altă parte. Însă eu nu m-am temut de 
recidivarea bolii, întrucât îmi pusesem nădejdea în promisiunea Sfintei 
Parascheva. 

Rugaţi-vă cu inima și cu sufletul plin de iubire! 


Liliana Micu, Ltaha 


Doctorul cel ceresc 


Când aveam 16-17 ani, am fost operată de un nodul la sân. Fiindcă 
îmi era foarte frică de doctori și de spitale, am alergat pentru prima 
dată la Sfânta Parascheva, rugând-o cu lacrimi disperate să mă ajute. 
Ea era singur doctor de care nu îmi era frică, singura mea speranţă. 

M-am reîntors în spital și m-am odihnit foarte bine în noaptea 
dinaintea operației. Dacă până atunci eram îngrozită că voi suferi o 
mutilare, în ziua operaţiei frica mi-a dispărut complet, am mers sin- 
gură şi liniștită în sala de operație. După aceea am ajutat vreo două 
bolnave, cu operaţii mult mai grave. 

După câţiva ani, mi s-a descoperit o rană adâncă pe colul uterin, 
am suportat niște teste, suspectându-se o situaţie precancerigenă. 
Am așteptat două săptămâni rezultatele și, bineînţeles, m-am îndrep- 
tat iarăși, speriată, la Sfânta Parascheva, doctorul meu ceresc. În 
final, totul a ieșit bine și, la orice încercare, merg la Cuvioasa cu 

sufletul încărcat și revin acasă liniștită, pentru că Sfânta mă așteaptă 
cu căldură, vindecând, prin rugăciunile ei, neputinţele noastre. 


Laura, 24 de ani 


Semințele morții s-au răspândit prin trup 


În 1990, la un control medical, am descoperit un adevăr cumplit: 
mama mea avea cancer de col uterin cu metastază. Semințele morţii 
erau răspândite acum prin întregul trup. Doctorii la care am fost mi-au 
confirmat același adevăr: mama avea să moară în câteva luni. 

Văzând că nimeni nu-i mai dădea nici o șansă, prăbușită de du- 
rere, am alergat la Sfânta Parascheva să o ajute. 

Am internat-o pe mama în spital, dar profesorul-doctor, văzând 
cele 14 boli, a refuzat să o opereze, spunând că pacienta ar muri pe 
masa de operaţie și că nu mai avusese, în cei 35 de ani de activitate, 
un caz așa de grav. 

Cu ajutorul rugăciunilor făcute la Mitropolie, cu lacrimi fierbinți, 
cu lucruşoarele mamei atinse de sfânta raclă, m-am întărit în faţa 
mamei, nu dădeam o lacrimă, l-am înduplecat pe doctor să o opereze, 
iar mama a fost salvată, spre uimirea tuturor. 

Acum doi ani, am trecut prin mai multe încercări din pricina 
păcatelor mele: m-am îmbolnăvit, am rămas fără serviciu, iar apoi și 
fără ajutorul de şomaj. În urma fracturării claviculei am mers săptă- 
mânal pentru pansament la lași, dar, din autogară, primul drum îl 
făceam la Mitropolie, ca să nu pierd Acatistul Sfintei Parascheva. 
Aici m-am rugat și pentru obținerea unui serviciu, deși eram bol- 
navă. Am căutat așa aproape un an, iar la 40 de zile de la pomelnicul 
dat la Sfânta Parascheva mi-am găsit și un loc de muncă. 

În 2009, de ziua Cuvioasei, deși aveam probleme de sănătate din 
cauza rinichilor, am suportat ploaia torențială, fiind un pelerin răb- 
dător, dârz și demn. Am stat de pe data de 13 octombrie de la ora 16 
până noaptea, 14 octombrie, la ora 2 numai în apă și frig o ghetuță 
cântărea, cred, 1,5-2 kg, atât de udă era. N-am putut să nu merg. 

Simţeam că îi sunt datoare Sfintei Parascheva. Și dacă nici de ziua ei 
nu vin să o salut, atunci când? 


Maria C., Roman 


Fetita mea bolnavă de moarte nu are nici o vină 


În 2008, fetița mea, în vârstă de 11 ani, a fost dusă cu salvarea la 
neurochirurgie. Așa am aflat cu durere diagnosticul: malformaţie 
arterio-venoasă pe creier — neoperabilă, din naștere. Mi s-a mai spus 
că Alexandra nu va trăi. Starea ei se înrăutățea rapid. 

Mânată de speranţă și întărită de credință, am alergat la Sfânta 
Cuvioasă Parascheva, rugându-mă cu lacrimi să-mi salveze fiica. 
Simţeam că o durere adâncă s-a deschis în mine, și îmi dădeam seama 
că fetița mea, bolnavă de moarte nu are nici o vină. Ea suferea doar 
din pricina păcatelor noastre. 

Preotul din Catedrală a citit rugăciuni pe hăinuțele fetiţei mele 
bolnave, le-a stropit cu sfânta agheasmă şi m-a sfătuit să citesc 40 de 
zile Acatistul și Paraclisul Sfintei Parascheva. Aşa am făcut. Şi mare 
mi-a fost mirarea când, venind la spital, nu mi-am mai aflat fiica la 
terapie intensivă, conectată ca o legumă la aparate, ci venind singură în 
întâmpinarea mea. 

După câteva zile a fost externată. Acum are 14 ani, merge la 
școală şi își doreşte să urmeze cursurile unui liceu de muzică. Am în 
minte imaginea fiicei mele, care cu ani în urmă nu putea să ţină un 
pix în mână și abia se ținea pe picioare, iar acum sunt recunoscătoare 
Sfintei Parascheva pentru minunea vindecării. Lacrimile mele de 
mulțumire privind-o nu se vor usca niciodată. 


Anisoara, laşi, mama fetiţei Alexandra-A lina 

Minune de ziua Sfintei 


Pe 4 decembrie 2009, soțul meu a fost operat la urgență. Am aflat 
diagnosticul groaznic: cancer. În ianuarie 2010 i s-a scos soțului 
meu a doua tumoare, iar pe 25 martie, la Cluj, internându-se pentru 
o nouă operație, mi s-a spus că soțul nu mai are mult de trăit. Celulele 
răzvrătite împotriva organismului începeau să-și facă lucrarea de 
moarte. Şi se răspândeau fără odihnă, necontenit. 

Copleșită de negura disperării, m-am spovedit unui părinte de la 
Mitropolie, apoi timp de 40 de zile am citit acatistul la picioarele 
Cuvioasei Parascheva, am dat de pomană câte o pâine și am stăruit 
în rugăciune. 

Pe 4 octombrie 2010, am mers la București pentru operaţie, dar pe 
5 octombrie i s-a făcut externarea și i s-a propus revenirea pe 12 oc- 
tombrie. Dar minunea s-a produs în ziua de 14 octombrie, de ziua 
Sfintei, când operaţia a reușit numai datorită Cuvioasei Maici Paras- 
cheva, a bunei Maici a Domnului, a bunătăţii Domnului nostru lisus 
Hristos. 

Plină de raza recunoștinței și a bucuriei, vă spun tuturor celor 
care sunteți în necazuri mari să vă rugaţi neîncetat, să credem cu 
tărie și, dacă nu vom deznădăjdui, vom avea ajutor. De asemenea, 
spovedanie din copilărie, post și rugăciune. 

Ne închinăm lui Dumnezeu și cinstim sfintele tale moaşte, Cuvi- 
oasă Maică Parascheva! Amin! 


Anonimă 
a fe se 


Lacrimi de durere şi de bucurie 


O femeie din Iași a venit plângând la mine, cu râuri de lacrimi, și 
căzând la pământ mi-a apucat picioarele. Am ridicat-o degrabă și am 
sfătuit-o să meargă la icoana făcătoare de minuni a Maicii Domnului 
din biserică și să se roage fierbinte. Într-un târziu am înțeles durerea 
ei: cei doi copii ai fiicei ei aveau boli grave, unul dintre ei era autist, 

iar altul suferea de o boală incurabilă. Printre suspine m-a întrebat: 
„Ce să fac?” Si i-am răspuns: „Roagă-te la Sfânta Parascheva cu toată 
inima, agață-te de picioarele ei şi nu-i mai da drumul. Și nepoţii tăi se 
vor vindeca”. „Cum să fac asta?” a zis ea: „Roagă-te Maicii Parascheva”. 
„Când?” „Mereu de acum încolo.” „Şi câtă vreme?” a zis ea. „De acum 
și până se fac sănătoși. Nu te opri din rugăciune, așa cum nu te oprești 
din respirat. Și nu-i da drumul.” 

Femeia pierdută s-a ridicat în picioare. A făcut semnul Sfintei 
Cruci și a plecat clătinându-se. După câteva luni, am văzut-o din nou 
la biserică. Plângea iarăși, nemângâiată. Am luat-o de mână și am 
întrebat-o: „De ce nu ai făcut cum ţi-am spus?”. A privit printre lacrimi 
la mine: „Așa am făcut părinte, și copilul cu autism a început să vor- 
bească, spune mama și tata, iar celălalt începe să își revină, deși toti 
doctorii îl condamnaseră la moarte. Lacrimile mele acum sunt de 
bucurie, de mulțumire și de recunoștință, dar și din conștiința pro- 
priei nevrednicii. Mulţumesc Sfintei noastre măicuţe, Parascheva!”. 


Pr. 1]. 


Mi se infectase jumătate din cap 


Sunt căsătorit și tată a 4 copii. M-am îmbolnăvit grav, îmi pier- 
deam des cunoștința și în anul 2006 medicii m-au diagnosticat: 
tumoare pe creier. Cu lacrimi de umilință, am venit în lași, la Sfânta 
Parascheva, am luat ulei sfințit de la Sfântul Maslu, agheasmă și am 
cerut preoților să mi se facă rugăciuni. 

În urma operațiilor, m-am însănătoșit, dar după o perioadă de 4 ani, 
boala a recidivat, necesitând o nouă intervenție chirurgicală pe 
creier. Însă din cauza unei erori medicale, mi s-a infectat jumătate 
din cap. Această grea încercare m-a determinat să vin iar la Sfânta 
Parascheva, care m-a salvat din nou de pe patul morții, în ziua de 6 
decembrie 2010. 

Astăzi, pentru mine și familia mea, nu este zi în care să nu aduc 
mulțumiri lui Dumnezeu, Care mi-a oferit ajutorul nesperat prin 

rugăciunile Sfintei Parascheva. De asemenea, nu uit să fac zilnic 
milostenie, să postesc și să mărturisesc tuturor cât bine poate face 
Dumnezeu omului ce se încrede în EI, prin sfinţii Săi. 


Anonim 


Trei ani şi jumătate mi-am trăit propria apocalipsă 


Totul a început de la un banal chist sinovial pe mâna dreaptă, 
puțin dureros și ușor inestetic. Prima operaţie a fost mai mult un 
moft, din considerente estetice. Mi s-a spus că va fi o operaţie absolut 
banală, care va dura zece minute, fără internare, după care voi pleca 
acasă, fără probleme. Era 1 mai 2001. Cel care m-a operat era direc- 
torul spitalului, profesor universitar, așadar, pentru el intervenţia era 
una foarte simplă. Dar a fost voia lui Dumnezeu ca totul să nu fie așa 
cum mi se spusese. La jumătate de oră după ce am plecat de la spital, 
am simțit o tensiune cumplită în mână, bandajul s-a îmbibat de sânge, 
care a început să curgă abundent. A trebuit să ne întoarcem de urgență 
la clinică și, întrucât profesorul plecase, s-a creat panică şi agitație 
mare. Într-un final, când acesta s-a întors, nu mai era nici o sală de 
operaţie liberă, așa că a trebuit să redeschidă mâna în triaj, într-un 
spațiu impropriu pentru o asemenea intervenție. S-au adus o masă cu 
instrumentar și un pat, iar un colţ al sălii de așteptare s-a transformat 
într-o așa-zisă sală de operaţie. Și, lucrându-se în viteză și mare 
panică (pentru că pierdusem mult sânge), fără toate pregătirile unei 
operaţii și fără condiții optime, am fost infectată cu mai mulți viruși 
incurabili (pioceanic şi hepatită C). Anestezia nu a mai ținut, aşa că 
s-a lucrat pe viu. Mi-au dat un câmp de tifon să-l musc, ca să nu urlu 
de durere. 

Trei ani şi jumătate mi-am trăit propria apocalipsă. Rana nu s-a 
mai închis. Au urmat alte șapte operaţii, în diferite centre și clinici 
renumite, cu profesori renumiţi, în care mâna mi-a fost curățată, cau- 
terizată, înghețată, după toate metodele, vechi și moderne, totul fără 
rezultat. De fiecare dată, mi se garanta că e ultima intervenţie și că 

rana se va închide. Când ajungeam acasă, constatam că nu e așa și că 
iarăși totul a fost zadarnic. Organismul era epuizat de anestezii şi 
antibiotice. La una dintre intervenţii nu m-am ridicat douăsprezece 
ore din comă. Simţeam moartea suflându-mi în ceafă și nu puteam 
nici măcar să primesc Împărtășania, pentru că vărsam tot ce înghițeam. 

După acești trei ani și jumătate de chin, în care toată energia, toți 
banii și toate speranţele se irosiseră prin spitale și operaţii, duhovnicul 
meu, Preasfinţitul Calinic, mi-a dat o bucăţică din veșmântul Cuvioasei 
Parascheva. L-am prins cu bandaj pe rană. După vreo săptămână, a 
ieșit prin deschizătura rănii un fir gros de aţă chirurgicală. N-am mai 
vrut să merg la nici un medic, așa că, în fiecare zi, trăgeam de acel fir 
cât puteam, până când, într-o zi, s-a desprins din țesuturi și a ieșit. 
Din acel moment rana s-a închis şi totul a rămas un vis urât. 

A vrut Dumnezeu ca nimeni din casa mea să nu fie infectat, deşi 
pioceanicul era contagios. lar în final, când nu mai speram nimic de 
la oameni, când singurul sentiment era un dispreț profund pentru 
știință și specialiști, dublat de un la fel de profund autodispreț, a 
hotărât să îmi trimită ajutorul Cuvioasei Parascheva, fără să îl cer și 
fără să știu să îi mulțumesc. 


Prof. Emanuela Istrati-Macovei 


S-a rugat lângă mine până a venit ambulanta 


În vara anului 1995, mă întorceam de la nunta unui coleg din 
Botoșani. Am oprit la lași pentru a mă închina la Sfânta și a rezolva 
câteva probleme. Terminasem seminarul în acel an și voiam să dau 
la Facultatea de Teologie. 

Aveam tren la ora 4 după amiaza spre orașul meu, Tg. Neamţ. 
Însă luat de vâltoarea metropolei, am întârziat mult, așa că am sosit 
în gară, pe la 4 şi 5 minute. Trenul tocmai pleca. Luase ceva viteză. 
Cu inconștiență de copil, dar și cu un teribilism naiv, am sărit spre 
tren și am apucat o bară de susținere de la o ușă. M-am prins bine de 
PAS 

ea, însă am observat că din cauza vitezei tot mai mari și a curentul 
care se formează sub tren, picioarele mele erau trase dedesubt, acolo 
unde cuţitele uriașe ale roților de fier îmi amenințau viaţa. De pus 
picioarele pe scară nici vorbă. Atunci, într-o străfulgerare de gând, 
mi-am dat seama că îmi voi pierde picioarele. Nu de viaţă îmi era 
mie, ci mai ales de faptul că nu voi mai fi niciodată preot, lucru pe 
care-l visam de mic. Mâinile îmi amorțiseră pe bara rece şi cedam 
încetul cu încetul picioarele spre hăul de sub roți. Atunci, cu un 
ultim efort, am ridicat picioarele la piept. Viteza trenului era mare. 
Era un accelerat spre Pașcani. Ajunsesem deja departe de gară, spre 
Canta. Am strâns picioarele la piept, m-am proptit în ele și m-am 
aruncat în gol. Am căzut pe pietrele mari tăioase de pe calea ferată, 
întâi cu umărul și apoi cu capul. Nu mi-am pierdut pentru nici o clipă 
cunoștința, dar am simțit la tâmplă un izvor cald, fremătând. Era sângele 
meu. Am încercat să mă mișc, dar eram atât de ameţit, încât nu am 
reușit deloc. 

Trimis de Dumnezeu, un muncitor s-a apropiat și m-a luat în braţe. 
Eram plin de sânge, lumea se strânsese ca la urs, nimeni nu știa dacă 
voi supraviețui. Omul bun, cu hainele pline de sânge, m-a strâns la 
piept şi — Dumnezeu să-l mântuiască — i-a zis „Tatăl nostru”. Credea 
că voi muri. Apoi mi-a făcut semnul Sfintei Cruci pe faţa plină de 
sânge. A stat acolo lângă mine, rugându-se — ce minune de om! — 
până când s-a auzit sirena salvării. Eram conștient, dar tot mai slăbit. 
Mi-au pus oxigen, m-au săltat în mașină și m-au dus la Spitalul de 
Neurochirurgie. Acolo, medicul de gardă, văzând rana de la tâmplă, 
a zis: „Tinere, nu știu ce se poate întâmpla. Ai pe cineva în lași?” 
„Nu, am răspuns eu. Dar vreau să dau un telefon.” Ametit, ţinut de o 
asistentă, m-am târât până la telefon. l-am spus mamei: „Am avut un 
accident la tren”. Ea era încă traumatizată de un accident cu un tânăr 
din Tg. Neamţ, care îşi pierduse ambele picioare într-un accident de 
tren. „Unde”, a întrebat mama sfârşită, „la picioare?” „Nu, la cap”, 
am răspuns eu. Mama a leșinat. Într-un târziu, tata a înţeles pericolul 
și a gonit cu viteză mare spre laşi. Au sosit amândoi în mai puțin de o 

oră (100 de km), palizi, pierduţi. Au întrebat ici colo de mine. Nimeni 
nu știa nimic. Mai apoi, după căutări, m-au găsit stând liniștit pe o 
bancă. Eram pansat la cap, la mână și la umăr. Însă aveam chef de 
glume. M-au externat pe loc. 

Părinţii mei nu au mai stat nici o clipă. Au mers imediat la Cate- 
drală, la Sfânta Parascheva, acolo unde am plecat capul rănit pe trupul 
ei plin de mireasmă cerească. Și am rugat-o să mă vindece. Prea- 
sfințitul mi-a citit rugăciuni de sănătate și mi-a dat sfaturi de rugă- 
ciune stăruitoare. 

Timp de câteva luni, când deschideam ochii şi încercam să foca- 
lizez pe o foaie de hârtie, o tăietură de cuțit îmi spinteca tâmpla. 
Aveam examen greu la facultate, cu 5 candidaţi pe un loc. Însă nu 
am putut să citesc nici măcar o pagină înainte de cele trei examene: 
la dogmatică, istorie bisericească şi limba română. Îmi amintesc cum 
priveam prin ceață atunci când semnam cererea de înscriere la examen. 

M-am prezentat la examen numai din amintiri. Din nou, Sfânta 
Cuvioasă Parascheva mi-a povățuit mintea și mâna, căci, deși cu o 
durere imensă de cap (trebuia să focalizez pe foaie) am scris foarte 
bine și am luat o medie mare. Mulţumesc, Sfântă Cuvioasă Paras-cheva 
pentru tot ce ai făcut pentru mine! 


Pr. VI. 


Întoarcerea la viață 


Aveam 25 de ani, eram muncitor în Cipru. Am avut un teribil 
accident de mașină şi am fost operat pe creier. Am ajuns în comă 
profundă. După ce medicii au semnat certificatul de deces, părinţii 
mei, Neculai și Maria, s-au închinat la racla Sfintei Parascheva, în 
timpul unei sfinte slujbe. Imediat după terminarea slujbei, ei au 
primit telefon din Cipru că m-am trezit din comă. 

În semn de mulțumire, am revenit în ţară pentru a mă închina la 
Sfânta Parascheva. 

Mă întreb: „Eu sunt un om rău, n-am postit, nu sunt un creștin 
rugător... Ce-am făcut eu bun către Sfânta Parascheva, ca să mijlo- 
cească pentru întoarcerea mea la viaţă? Trebuia să mă fi lăsat să mor 
pentru păcatele mele!”. 

Afirm că, după ce m-am făcut sănătos, în fiecare zi, merg în 
Cipru la Biserica „Sfânta Parascheva” pentru a aprinde o lumânare 
și pentru a-i mulțumi. 


Anonim 
e kk 


Riscam să orbesc 


Astăzi am venit să dau mulțumire pentru tot binele pe care Cu- 
vioasa mi l-a făcut de-a lungul timpului. 

M-am născut în 1985, cu o boală destul de rară și foarte gravă. 
Aveam lichid în zona cutiei craniene, care îmi afecta creierul și de 
asemenea ochii. Mai pe scurt, riscam să orbesc și să am și un handicap 
mintal sever. Diagnosticul pus de medici la Spitalul Roman, Spitalul 
de copii din Iași și la Spitalul Universitar din București a fost hidro- 
cefalie. Ce reprezintă această boală? Foarte mult chin şi moarte sigură. 
Ori mori în chinuri, ori trăiești și suferi toată viaţa, fiind handicapat 
mintal în stare foarte gravă. Este destul a da o căutare pe internet sau 
a întreba un medic ce reprezintă această boală. Este mai grea şi decât 
cancerul. Dacă de alte boli se mai cunosc cazuri care s-au vindecat, 
chiar și complet, prin diverse procedee moderne, în cazul acestei boli 
nu se cunosc cazuri de vindecare completă, poate doar parțial, dar cu 
un tratament foarte scump. 

La vârsta de aproape un an, am fost adus de bunica mea la racla 
cu sfintele moaşte ale Cuvioasei, într-o stare foarte gravă: în pragul 
de a orbi și de a ajunge handicapat. Lună de lună, până în jurul 
vârstei de 3 ani, am mers la Spitalul nr. 9 din București, unde sunt 
cele mai grave cazuri de handicap mintal din țară. În timpul trata- 
mentului, se făceau slujbe la Cuvioasa Parascheva, la Iași și la Roman, 

Sfântul Maslu și Moliftele Sfântului Vasile cel Mare. Pe mama o 
îmbărbătau medicii, dar știau toți că sunt ca și pierdut! Îmi mai 
dădeau o șansă: dacă reușeam la Spitalul Militar din București să re- 
zolv cu ochii, ca să nu orbesc, și la Spitalul Universitar din Bucu- 
rești, dacă mi s-ar fi pus o valvă. 

Dar la câteva săptămâni de când fusesem la Sfântul Maslu, situaţia 
mea s-a îmbunătățit vizibil. Erau profesori universitari care nu cre- 
deau ce se întâmplă. S-a dat acceptul pentru operaţie şi aceasta a fost 
un succes. Deși atunci erau timpuri de ateism declarat, mulți din 
medicii și profesorii universitari care mă vedeau spuneau că este... o 
minune dumnezeiască! 

La vârsta de 3 ani m-am vindecat complet. S-au făcut rugăciuni 
de mulțumire la Cuvioasa Parascheva și, de-a lungul vieții, L-am simţit 
de multe ori pe Dumnezeu, ocrotindu-mă. Astăzi sunt complet vindecat! 

Numai că eu, în cei aproape 26 de ani, nu am venit să-i mulțumesc 
Cuvioasei. Nu am fost foarte credincios și, venind problemele și 
necazurile peste mine, grămadă, mi-am adus aminte de Sfânta Paras- 
cheva, iar astăzi am venit să-i mulțumesc și să mă rog la ea. E prima 
oară după atâta timp! Am simţit o ușurare, făcând acest lucru. M-am 
spovedit la duhovnicul meu și am luat canon pentru nerecunoștința 
mea de atâţia ani! 

Mare ești Tu, Doamne, şi minunate sunt lucrurile Tale! Dum- 
nezeului nostru, slavă, în vecii vecilor. Amin! 


Bogdan, 26 de ani, Neamţ 


Rândul Sfintei Parascheva 


Mărturisesc că Sfânta Parascheva m-a ajutat ori de câte ori i-am 
cerut ajutor. Fiind din lași, mergeam mereu la Mitropolie, când 
apăreau probleme de sănătate în familie sau pentru a cere sprijin 
pentru copii la şcoală. Însă nu mă închinam Cuvioasei de hramul ei. 

Dar în 2005, fiica mea, Mihaela, în vârstă de 25 de ani, avea o 
suferință la un genunchi. Umblând din spital în spital, în Iași, în 

București și înapoi, fără nici un rezultat, am constatat că nimic nu o 
vindeca. Doar i se atenua durerea prin calmante. 

În 2006, de hramul Cuvioasei, am mers pentru prima dată în 
viața mea și m-am așezat la un rând imens. După mai bine de 10 ore, 
am renunţat să mai stau. 

În anul următor, tot de hram, am mers din nou, pregătită sufletește 
să mă închin la sfintele moaște. De aceasta dată, am ajuns neașteptat 
de ușor. S-a petrecut așa de repede de parcă m-a luat cineva pe sus și 
m-a aşezat lângă sfintele moaște. După ce am plecat, în mai puţin de 
o oră, m-a sunat o fostă colegă și mi-a povestit de suferinţa fiicei ei, 
cronicizată de trei ani. După sfatul ei, am mers la alt medic și a doua 
zi, fiica mea a avut diagnosticul corect și programare urgentă pentru 
operaţie. 

Mulţumesc Bunului Dumnezeu că, prin rugăciunile Sfintei Paras- 
cheva, operația a decurs foarte bine și fiica mea s-a vindecat complet. 


Aurica Gheorghiu, din lași 


Fiul meu a fost salvat dintr-o comă de gradul IV 


În dimineaţa zilei de 27 ianuarie 2011, a survenit un accident 
rutier în urma căruia fiul meu cel mai mare, Mircea, în vârstă de 22 
de ani, a fost grav accidentat. A intrat în comă de gradul IV, cu hematom 
subdural acut, contuzie pulmonară și cerebrală gravă, fracturi ver- 
tebrale şi pareză facială. 

Din cauză că nu rezista până la București, medicul de gardă de la 
Spitalul de Neurochirurgie din lași a decis să-l opereze de urgență. 
Acesta ne-a spus că procedurile medicale au fost realizate după posi- 
bilitățile omenești, atât cât se putea, dar numai Dumnezeu poate face 
minuni. 

Din momentul accidentului, am apelat la doi preoţi și, împreună 
cu ceilalți doi copii ai mei, ne-am rugat având speranța numai în 
Dumnezeu. O rugăciune din tot sufletul, cum numai durerea și su- 
ferinţa ţi-o dă. 

Am mers în fiecare zi la Mitropolie şi m-am rugat la Cuvioasa 
Parascheva, iar în Paraclisul din incinta Spitalului de Neurochirurgie 
m-am rugat la Sfântul loan Rusul. Acolo am descoperit o carte cu 
viața, paraclisul și minunile sfântului. 

Dumnezeu a primit rugăciunile noastre și, după 24 de ore, copilul 
meu a ieșit din comă. A urmat o perioadă de recuperare grea, cu 
urcușuri și coborâșuri, iar când am mers la control, după două luni, 
medicul ne-a dat vestea cea bună: datorită restabilirii rapide a stării 
de sănătate, a fost acceptată operaţia de cranioplastie, care, în mod 
normal, se face după 6 luni, dar, atunci, s-a făcut la 3 luni de la accident. 

Acum, când relatez această minune, după 5 luni de la prima ope- 
rație, pot afirma că Mircea s-a refăcut, în totalitate, și mai are o lună 
de concediu medical, după care poate începe din nou serviciul. 

Mulţumim, în fiecare zi, lui Dumnezeu și sfinților care l-au aju- 
tat să treacă de la moarte la viață, l-au apropiat mai mult de Biserică 
și de Dumnezeu, iar pe noi ne-a învăţat cum să ne rugăm din tot su- 
fletul, cu lacrimi, și să prețuim viața, cu tot ce ne dă Dumnezeu! 


Anonimă, Botoşani 


Doi copii în suferință 


Sunt însoțitoare a doi copii cu handicap de grad 1. De 7 ani, vin 
mai des la Sfânta Parascheva, rugându-mă pentru cei doi copii ai 
mei, handicapați, de care am grijă, mereu, de la vârste mici. Georgiana, 
fiica mea, a făcut o criză de convulsie la 9 luni, după care aceste 
crize se repetau, făcând și câte 15 crize pe zi, până la 9 ani. Acum, ea 
este absolut dependentă de mine, în alimentație și îngrijire. Trăiește 
într-o lume a ei şi este hiperchinetică. Nu e ușor de îngrijit, dar consider 
că Domnul mi-a dat putere și răbdare să o pot crește. Mulţi mă judecă 
pentru faptul că nu o dau în grija Statului, dar eu mă rog la Dumnezeu 
să-i ierte că gândesc așa, deoarece este şi ea om şi nu o pot părăsi 
niciodată. 

Şi fiul meu, Liviu, suferă de o afecțiune la coloana vertebrală, de 
la 9 ani, când a căzut de pe o cabană și și-a tasat câteva vertebre. În 
timpul spitalizării, a contractat și doi viruși, care l-au îmbolnăvit grav, 
fiind la un pas de leucemie. Dar o minune îl menţine. Vin cu băiatul 
la spital și trec pe la Sfântă de fiecare dată, mulțumindu-i şi rugându-mă. 
Între timp, am fost și eu bolnavă, operându-mă la vezica biliară. Din 
cauza fetei, care nu poate rămâne singură, deoarece, astfel, nu se ali- 
mentează și nu doarme, am fost nevoită să plec acasă după două zile 
de la operaţie. Singură mi-am făcut injecţiile şi m-am pansat. Am 
fost, de asemenea, la un pas de septicemie. Medicii m-au operat fără 
anestezie și am trecut cu bine şi peste această încercare. 

Mulţumesc lui Dumnezeu pentru toate. Deși trăiesc într-o cameră 
de cămin și soțul meu nu lucrează, consider că am tot ceea ce îmi tre- 
buie, sunt împăcată cu mine însămi, am ce mânca și cu ce mă îmbrăca, 
nu sunt datoare la nimeni și asta este o minune. 


Mariana F., 40 de ani, Focşani 


Hdinuţa care s-a atins de racla Cuvioasei 


În calitate de medic primar la Clinica oncologică a Spitalului 
„Sfântul Spiridon” din Iași, relatez minunea vindecării soţului meu, 
Andrei George, căruia medicii de la Terapie intensivă nu-i dădeau 
prea multe speranţe de viaţă, în urma unei intervenţii chirurgicale 
soldate cu multiple complicații. 

În disperarea mea, am fugit la Mitropolie, la moaștele Sfintei Pa- 
rascheva, şi l-am rugat pe preotul de acolo să mă înveţe cum să accept 
ceea ce se întâmpla în viața noastră. După o rugăciune asupra mea, 
părintele m-a îndemnat să revin cu o hăinuță a bolnavului la Sfânta 
Parascheva. 

Fiica mea a adus o bluză la racla Cuvioasei, asupra căreia s-au 
făcut rugăciuni. Eu am așezat această hăinuţă la creștetul bolnavului 
și nu m-am dezlipit de el 5 zile și 5 nopți. Suferințele au fost de 
nedescris. În timpul zilei, diverse persoane înlăturau bluza de lângă 

bolnav. Cu încăpățânare, o aşezam din nou la locul ei. Nimeni nu 
credea. Eu credeam și mă rugam permanent. 

Soţul a început să-și revină, dar nu imediat și nu perfect. Toţi 
spuneau că este o minune. Doar ea și fiica mea știam a cui era minu- 
nea. 

Eu, Elena 'Teodora, am avut fericirea să văd harul Sfintei Para- 
scheva prin însănătoșirea soțului meu, într-un moment când nimeni 
nu mai spera. 


Elena Teodora Albulescu, laşi 
kk 


Pomelnicul care aduce bucurie 


Pentru mine și familia mea, dar și pentru niște cunoștințe pentru 
care m-am rugat, Cuvioasa Parascheva a făcut o mulțime de minuni. 
În momente de zbucium sufletesc pun icoana la piept, apoi mă liniș- 
tesc, îmi schimb starea sufletească. 

Îmi amintesc câteva minuni din viața mea ivite prin rugăciuni: 
fiul meu s-a vindecat de enurezis; fiica şi mama de alte boli; în 2007 
am lăsat la Mitropolie un pomelnic pentru sănătatea părinților (mama 
suferea de cancer, tata de maladia Parkinson). După 40 de zile situația 
mamei s-a îmbunătățit; după alte 40 de zile a dispărut și starea pre- 
cară a tatălui. 

În 2008, am vândut un inel de aur și am depus banii în urna de 
lângă moaștele Cuvioasei. Aceasta ca mulțumire pentru toate minu- 
nile săvârşite. După ceva timp am mai depus un lănțișor de aur în 
aceeași urnă. În fiecare an, de ziua Cuvioasei, în familia mea are loc 
câte o întâmplare fericită: la serviciu s-a rezolvat o situație dificilă, 
soțul a reușit la un concurs pentru un post foarte bun ș.a. 


Mihaela, lași 

Febra rugăciunii răcoreşte inima 


Sunt mama unei fetițe splendide, dar care a devenit extrem de 
sensibilă la răceală. 

Trebuia să meargă la creșă, apoi la grădiniță, deoarece acasă n-avea 
cu cine rămâne, toți fiind salariați. La intervale mici, de două săptă- 
mâni, lua antibiotice. 

În aceste împrejurări, a venit bunica fetiţei cu îndemnul de a lua 
cămăşuţa de corp curată și a o atinge de racla Sfintei Parascheva. 

Era chiar 14 octombrie 1991, n-am reușit să ajungem la raclă, 
însă o măicuţă a luat cămășuţa, a trecut-o pe la racla cu sfintele 
moaște, în timp ce eu îngenungheasem, cu lacrimi în ochi și cu ruga 
în inimă și pe buze. 

Acasă, am îmbrăcat-o pe fetiță, care avea febră de peste 39 de 
grade, cu toate că 1 s-au administrat antibiotice. După doar 15 minute, 
febra a scăzut la 38, apoi la 37,5, și-a revenit, a mâncat, iar acum nu 
mai are probleme mari de sănătate. 


Anonimă 
fe se 


Sfânta s-a ridicat şi m-a binecuvântat 


Am fost diagnosticată cu o afecțiune gravă la rinichi, necesitând 
control de specialitate și intervenţie chirurgicală. Înainte de a veni la 
Iași, am avut un vis: într-o sală mare era racla Sfintei Cuvioase Pa- 
rascheva. Sfânta s-a ridicat, m-a binecuvântat și m-a privit cu dragoste. 
I-am văzut chipul luminos, ca al unei copile de vârsta majoratului. 
Dimineaţa, m-am trezit fericită, cu trupul viguros. 

Ajunsă la lași, m-am închinat la sfintele moaște. La examenul 
medical, bucuria mare a fost că totul s-a redus la o medicaţie care 
mi-a permis imediat vindecarea fără intervenție chirurgicală. 

Acum, în mai 2010, am venit din nou pentru investigaţii pentru o 
altă neputinţă a trupului. Vârsta înaintează, viaţa se scurge, neputin- 
țele se înmulțesc, dar prezenţa sfintei în viaţa lăuntrică nu lipsește nici 
o clipă. 

Cred cu adevărat că Sfânta ocrotitoare va face tot ce este plăcut 
Stăpânului vieţii. 


Mirela 


Puterea de a merge 


La vârsta de 27 de ani am căzut dintr-o căruță, mi-am fracturat 
coloana și am fost operată la Iași, dar medicii nu-mi dădeau speranţa 
că voi mai merge vreodată. 

Am venit la Cuvioasa Parascheva împreună cu toți copiii mei și 
m-am rugat mult, cu lacrimi fierbinți. 

Am simțit minunea făcută de Sfânta de la laşi. Acum am 35 de 
ani, merg perfect şi mă bucur de viață frumoasă alături de copilașii 
crescuţi cu multă rugăciune. 


Lidia Popa, Bacău 
XXX 


După ce s-a închinat la sfintele moaşte, a acceptat operația 


Mă numesc Mesalina, iar mama mea se numește Anica. Mama 
mea a fost foarte bolnavă în tinereţe. După vreo nouă internări, boala 
de care suferea nu ceda la nici un tratament. La a zecea internare la 
Spitalul „Sfântul Spiridon”, fostul doctor chirurg Gheorghe Chipailă 
a propus-o pentru operație. Mama s-a înfricoșat și a cerut externarea. 
Tata, nereuşind s-o înduplece pentru această operaţie, a îndemnat-o 
să se închine la Sfânta Cuvioasă Parascheva. Aici, tatăl meu a expli- 
cat părintelui refuzul ei. Sfinția Sa 1-a citit o rugăciune, după care ea 
a cerut să se întoarcă la spital imediat. 

Operația a fost una reușită. Atunci avea doi copii, apoi, la doi ani 
după operație, a mai născut un băiat. Astăzi, se bucură de cei trei copii, 
șase nepoți şi o strănepoată de patru ani. 


Mesalina 

Cancerul de piele 


M-am rugat împreună cu toate rudele pentru sănătatea mătușii 
mele, Ana, căreia, în 1998, i se pusese un diagnostic dur: cancer la piele 
în primă fază. 

Au venit multe săptămâni la Catedrală, au participat la rugăciuni, 
la Sfântul Maslu. Sfânta Parascheva, mult milostivă și grabnic aju- 
tătoare, a ascultat rugăciunile. Mătușa s-a vindecat și acum se bu- 
cură de urmași. 


Cornelia 
e se a 


O batistă curată, atinsă de sfintele moaşte 


Cu cinci ani în urmă, am avut necazuri cu picioarele: îmi creș- 
teau niște fire de păr sub piele. Dacă mă epilam, firele creșteau și pielea 
se infecta și mai mult. M-am chinuit mulți ani folosind plante, creme 
naturiste, ceaiuri, antibiotice, creme recomandate de un dermatolog, 
dar toate îmi făceau și mai mult rău. 

Am citit pe internet despre minunea făcută cu soţul unei femei, 
căruia îi apăruseră niște bube mari pe față, care se infectau și sângerau. 
Neștiind ce să mai facă, soţia i-a adus soțului o batistă curată atinsă de 
sfintele moaște ale Cuvioasei Parascheva de la Iași. După două săptă- 
mâni i-a trecut tot ce avea pe față. 

Astfel, mi-am legat speranţa de Sfânta Parascheva. M-am rugat 
la sfintele moaște ale Cuvioasei, apoi am lipit în fiecare seară pe 
picioare vată sfințită. 

După două săptămâni, pielea era la fel, dar nu mi s-a spulberat 
nădejdea, am continuat. Nu după mult timp, am observat că pielea 
nu se mai infecta atât de mult, iar peste o lună mi-a dispărut complet 
suferinţa. 


Loredana O., Suceava, 

Numai Dumnezeu şi Maica Parascheva l-au salvat! 


În 1980, fiul meu, Adrian-Constantin s-a accidentat, căzând pe 
ciment și lovindu-se la cap. A avut hemoragie, iar medicii de la urgență 
au constatat fractură de craniu. A stat 10 zile în spital la Roman, apoi 
a mers la Iași la neurochirurgie. 

Pentru că diagnosticul era sumbru, ne-am rugat pentru sănătatea 
fiului nostru la Sfânta Parascheva. După o săptămână, copilul a fost 
externat, recomandându-i-se doar evitarea, pentru un timp, a efor- 
turilor fizice. 

Numai Dumnezeu și Maica Parascheva l-au salvat! Nu este și 
aceasta o minune? La început nu ni se dădea nici o speranţă, apoi l-am 
luat acasă sănătos, astăzi are 41 de ani și niciodată n-a avut vreo tul- 
burare ulterioară. 


Angela, Roman 
a 


Marie, dă-te jos! 


Am fost foarte bolnavă, am avut un accident vascular, am stat 
multă vreme în spital. Eram imobilizată la pat, și mergeam cu un 
căruț. Doctorii au certificat sec paralizia. 

În căruciorul meu, m-am rugat Sfintei Parascheva, dorind să pot 
veni la ziua ei așa cum obișnuiam în fiecare zi de 14 octombrie. În 
timpul rugăciunii, am auzit o voce „Marie, Marie, dă-te jos!”, de două 
ori. A treia oară m-am încumetat și m-am ţinut de perete și de pat. 
Nu mai simţeam piciorul și mâna stângă. Am mers! Am stat apoi la 
marginea patului, sprijinită și am început să citesc acatistul Sfintei. 
Dimineaţa, profesorul dr. Cruţescu, fiu de preot, a spus: „Maria, credința 
te mântuieşte!” 

De atunci, am început să merg, întâi câțiva pași, apoi din ce în ce mai 
bine. În fiecare an vin să-i multumesc Sfintei Cuvioase Parascheva. 


Maria Ţ., Bucureşti 

Cuvioasa m-a atins cu mâna ei vindecătoare! 


Am acum cu mila lui Dumnezeu 77 de ani. Încă de la vârsta de 
14-15 ani, aveam mare credință în Sfânta Cuvioasă Parascheva. 
Eram bolnavă de TBC osos, iar doctorii m-au sfătuit să nu mă căsă- 
toresc și să nu am copii. 

Într-o noapte, am visat-o pe Sfântă, căreia i-am adresat rugă- 
mintea de a mă ajuta. Dând din cap ca aprobare, Cuvioasa a atins cu 
mâna fistula de la stern. După câțiva ani și după câteva operații, m- 
am făcut bine, m-am căsătorit și am un copil. 


Verginia S., Călărași 


Credința sfarmă piatra 


Programată fiind pentru operaţie de litiază coledociană, la Spi- 
talul „Sfântul Spiridon” din Iași, cu o zi înainte, „la prima oră”, am 
rugat-o pe sora mea să-mi aducă agheasmă de la Sfânta Parascheva. 
Imediat după consumarea ei, am început să vomit, iar starea generală 
mi s-a îmbunătăţit rapid. În ziua operației, domnul doctor a constatat 
cu uimire că litiaza biliară a dispărut. 


Andreea, 21 de ani, ași, 


Nu a mai fost nevoie de chimioterapie 


Am o viaţă uneori cu mai puţine, alteori cu mai multe probleme 
cotidiene. Lucrez în Italia. Mi-am crescut singură copilul, iar când 
am aflat că acesta are cancer la plămâni timpul s-a oprit în loc. Durerea 
care mi-a umplut inima este cu neputinţă de descris în cuvinte. 

Înainte de a afla diagnosticul fetiţei, m-am visat pe un câmp 
negru care s-a desfăcut în două. M-am înspăimântat, dar a apărut o 

lumină și am auzit o voce, care m-a îndemnat să nu-mi fie frică, să 
aprind nouă lumânări, iar a zecea la Sfânta Parascheva, unde să mă 
rog. 

După operaţie, medicul m-a avertizat că fetiţa va avea nevoie de 
chimioterapie îndelungată. Aducându-mi aminte de visul cu Sfânta 
Parascheva, m-am rugat la ea stăruitor. Reîntoarsă în Italia, am aflat 
de la doctor că nu mai este nevoie nici de tratament medicamentos, 
nici de chimioterapie, deoarece analizele au ieşit bune. 

Astăzi (16 august 2010) sunt o mamă fericită, și îi mulțumesc 
Sfintei Cuvioase Parascheva pentru viața copilului meu. Totodată îi 
sfătuiesc pe toți să se roage cu lacrimi şi vor primi ajutor de la Sfânta 
milostivirii. 

Mihaela Stelian — o mamă singură cu o fiică — 
„tot universul meu” 
XX 


Naşterea în dureri 


În 1981, în urma operaţiei de cezariană la un spital din lași, am 
făcut septicemie. Cu toate antibioticele utilizate pentru tratare, sansele 
de a scăpa erau minime. Am ajuns să nu mai reacționez la nici un 
tratament. Infecția se răspândise sever în întregul organism. 

Am fost externată, dar nu am putut merge și am fost purtată pe 
braţe. Medicii au afirmat că doar Cel de Sus mă mai poate ajuta. 

Am plâns la racla Sfintei Parascheva, care m-a ajutat, dăruindu-mi 
mie viață, iar copilului meu — o mamă. Mereu vin la racla Sfintei, 
ori de câte ori ajung la Iași, și-i mulțumesc pentru minunea săvârșită 
cu mine. 


Maria 

Mâna vindecării 


În 2003, am urmat un tratament, pentru că aveam o rană pe colul 
uterin ce trebuia cauterizată. Fiind speriată de consecinţele bolii, am 
luat tratament, dar a mers la moaștele Sfintei Cuvioasei Parascheva, 
am citit în fiecare seară, cu râvnă, acatistul și am luat vată de la sfin- 
tele moaște. Într-o noapte, am simţit o forță deosebită care în câteva 
secunde a dispărut. 

În zilele următoare, citind, cu atenţie, acatistul, la Icosul al 6-lea: 
„Bucură-te, mâna vindecării”, am lăcrimat şi am realizat că, în acea 
noapte, mâna Sfintei Parascheva s-a apropiat de trupul meu. 

După tratament și cauterizare, rana s-a închis. 


Andreea 
e ae ok 


Întoarcerea la viață 


Tatăl meu a suferit o operaţie banală la Spitalul Judeţean Suceava 
în noiembrie 2010. Post-operator, a fost infectat cu un microb din 
spital şi a făcut o septicemie severă. Nimeni nu-i mai dădea șanse de 
vindecare. În Ajunul Crăciunului, starea tatălui meu evoluase către 
comă septică şi, chiar când mă pregăteam să aprind lumânarea, a 
revenit la viaţă, chiar în ziua de Crăciun a anului 2010. Rugăciunile 
la Sfânta Parascheva au lucrat minunat. În următoarele 4 luni, vinde- 
carea lui a fost totală, așa încât, în aprilie 2011, tata a devenit din 
nou sănătos, vioi și lucid, la cei 81 de ani. 

A fost o minune adevărată; avem și fotografii ale acestei învieri! 

Mărită fie Sfânta Parascheva! 

În anul 2002, Sfânta Parascheva mi-a auzit rugăciunile și m-a 
vindecat de cancer. 


Angela, Suceava 
x x 

100 de trandafiri albi 


În urma unui accident rutier, am stat în comă timp de o lună, dar, 
după rugăciunile mamei adresate Cuvioasei Parascheva, am revenit 
la viață, deși medicii de la Neurochirurgie nu-mi mai dădeau speranțe. 

În semn de recunoștință, mama a adus câte un trandafir alb Sfintei 
Parascheva, în decursul a 100 de zile. Ulterior, a donat un inel de 
aur, drept contribuţie la restaurarea raclei. Eu, fiul cel „înviat din morţi”, 
lucrez în Italia, de unde vă trimit mărturisirea despre minunea 
sfintei. 


Ioan Bogdan, laşi 


Trebuia să ajung într-un căruț cu rotile 


Suferind de o afecțiune gravă a coloanei vertebrale, am venit la 
Mitropolie când nu mai credeam în nimeni și nimic. Simţeam că, din 
clipă în clipă, voi muri. În viața mea, era numai întuneric și nici o 
speranță. Un om în căruţ cu rotile, tânăr, ce speranță mai are?, îmi 
spuneam, deznădăjduită. Plângând la racla sfintei și dând un pomelnic 
pentru rugăciune, m-am rugat la Sfânta Parascheva să-mi aducă lumină 
în viaţă. Și lumina a venit... 

Vin de departe să o vizitez, mi-e tare dragă, cu mulțumirea că 
sunt vindecată de acea cumplită boală. Și am convingerea că „orice 
vom cere Tatălui, crezând, vom lua”. 


Ana-Maria 
XXX 
În genuncbi în fața Sfintei 


De la 28 de ani, am diverse probleme de sănătate, dar mai acute 
erau durerile la ambii genunchi, care nu-mi permiteau nici urcarea la 
etajul al treilea unde locuiesc. 


(ON 


60 


Binefăcerile Sfintei Cuvioase Parascheva 


Într-o zi, cu dureri atroce, la care s-au mai adăugat şi alte nemul- 
țumiri sufletești și de serviciu, am ajuns la moaștele Sfintei Paras- 
cheva, plângând din tot sufletul și implorând ajutorul ei. În noaptea 
următoare, am visat că aud vorbindu-se despre cumpărarea unei 
perechi de încălțăminte pentru Sfânta Parascheva, deoarece perechea 
veche se tocise, pentru că Sfânta mergea la cei care îi cereau ajutorul 
și îi vindeca. Fără nici o explicaţie, fără vreun tratament, au dispărut 
durerile de genunchi. 

Acum am 47 de ani, nu mai am probleme mari de sănătate și sunt 
conștientă că s-a produs cu mine o minune înfăptuită de Sfânta Paras- 
cheva, căreia îi mulțumesc mereu din tot sufletul, rugând pe Dum- 
nezeu să ne aibă în pază pe noi, pe toți. 


Oleuta R., lași 
x x 


Marama de ceață 


Sunt o tânără mămică şi implor iertare de la Dumnezeu dacă gre- 
șesc cu ceva în această scurtă relatare, dar trăită intens. 

În 1985, luna martie, am devenit pentru a doua oară mămică. Am 
născut pe Alina-Elena. După botezul fetiţei mele, m-am simțit foarte 
rău: credeam că se prăbușește totul în jur — era o maramă de ceaţă. 
Mi-am luat copiii și am plecat la sora din Dobrogea. Acolo medicii 
mi-au propus operaţie de apendicită, pe care am refuzat-o, din dorința 
de a-mi alăpta „îngerașul”. 

O consăteancă m-a sfătuit să merg la Sfântul Maslu, în 7 vineri, la 
racla Cuvioasei Parascheva și să folosesc din făina și din uleiul sfințit. 

M-am reîntors la Iași, am lăsat îngerașul în pătuţ, l-am închinat și 
am plecat împreună cu celălalt îngeraș de 2 ani și 9 luni la Sfântul 
Maslu. 

În cea de-a 7-a vineri, în timpul slujbei de Sfântul Maslu, am 
simţit că toată ceața pleacă din fața mea și corpul mi s-a încărcat cu 

multă putere. Am alergat spre casă plină de bucurie, de nădejde și de 
credinţă. 


Marusia Popescu, lași 


La izvoarele milostivirii 


În 1984, trebuia să fiu supusă unei importante operații, având 
probleme mari cu inima. Datorită credinței adânci în izvoarele mi- 
lostivirii divine, am refuzat operația, rugându-mă neîncetat cu nădejde 
puternică în Cuvioasa Parascheva al cărei ajutor a sosit îndată. După 
un control de specialitate efectuat după o lună, medicul a constatat 
cu nedumerire că nu mai este necesară nici o operaţie, că „a avut loc 
o adevărată minune”, deoarece aceste cazuri se vindecă doar chirur- 
gical. 

Desigur și de această dată Sfânta Cuvioasă Parascheva a vegheat 
asupra mea, având aceeași dragoste puternică și mângâietoare de 
care dă dovadă întotdeauna pentru cei ce se roagă cu râvnă și încredere. 


Alexandrina, laşi 


Odihna cea plină de bucurie 


În urma pierderii neașteptate a soțului, am suferit de insomnie 
cronică, încât nici o medicaţie nu era eficientă. Disperată, am mers la 
racla Sfintei Parascheva, unde am cerut preotului slujitor o rugăciune 
și un remediu pentru suferința mea. 

Acesta mi-a dat o batistă atinsă de mâna Cuvioasei, pe care am 
așezat-o sub cap. Din acel moment mi-am simțit capul ca un jăratic. 
Imediat am căzut într-un somn profund până a doua zi la aceeași oră. 
De atunci nu am mai avut probleme cu somnul. Sunt mereu recu- 
noscătoare Sfintei Parascheva. 

Și pe nepotul meu de 8 ani l-a vindecat Cuvioasa. Acesta își pier- 
duse auzul din cauza unui zgomot asurzitor de la o mașină. În urma 
atingerii copilului de raclă și după rostirea rugăciunii lui: „Sfântă, 
ajută-mă să aud!”, minunea s-a produs. 

Ca recunoștință pentru binefacerile primite mi-am pus în bună 
rânduială viaţa duhovnicească personală și, am dăruit un set de Sfinte 
Vase pentru Catedrala din Roman. 


Iuliana, lași 


Alte vindecări 


În urmă cu 9-10 ani, soțul meu a făcut o depresie. După mai multe 
internări, şi-a revenit, dar a început să bea, să se împrietenească 
adesea cu persoane dubioase, să fie foarte violent și murdar, aducând în 
locuinţa de la bloc diferite lucruri adunate de prin tomberoane. 

Eu mi-am pus nădejdea în credinţă, gândind că Dumnezeu nu-mi 
va da mai mult decât puteam duce. leşeam pe stradă plângând, mă 
rugam la racla Cuvioasei, plângând. Astfel, am cunoscut un părinte 
care m-a ajutat enorm. După ani de suferinţe și necazuri, dar și de 
rugăciune, s-a făcut un pic de lumină în familie: soțul nu mai este 
violent, are grijă de nepoţel, merge la biserică, uneori se spovedește. 


Maria, laşi 
x kk 


Deşi am suferit arsuri grave, ce mi-au afectat aproape 52 % din 
corp, la vârsta de 17 ani, prin rugăciunile Sfintei Parascheva, m-am vin- 
decat complet, ba mai mult, am avut parte și de reuşită profesională. 

La vârsta de 45 de ani, am suferit de depresie, dar m-am vinde- 
cat, după ce am dat pomelnice la Sfântă. 


Florica, laşi 
kk 

Am suferit de o infecţie ginecologică gravă de care nu scăpam 
oricâte medicamente luam. După rugăciuni cu lacrimi, Sfânta mi-a 
adus vindecarea, de care nu mă simt vrednică. Maica Parascheva 
este de mare ajutor și vindecătoare de boală. 


Maria 
XX 
Am fost vindecat de piatră la rinichi. 
Ioan, laşi 
XX 
Am fost vindecată de neoplasm malign. 
Marcela 


XX 
În octombrie 2009, Sfânta Parascheva m-a ajutat enorm, deoarece 
am simțit ajutorul dumnezeiesc în timpul operaţiei la inimă. 


Dumitru Mihai, Fălticeni 
kk 


În octombrie, de ziua Sfintei Parascheva, m-am rugat la racla 
Sfintei Parascheva cu mare speranță. Am simțit ajutor sfânt în 
noiembrie, când analizele au ieșit bune. Stărui în rugăciune pentru 
ajutor în viaţă. 


Anonimă, studentă în anul II, 
diagnosticată cu cancer ganglionar 


XX % 


Am fost vindecat de o afecţiune pancreatică. 


Ioan Alexandru 
e ae a 


Am simțit ajutorul constant al Sfintei Parascheva la 8 operaţii. 


Doamna Bologa, Piatra Neamţ 

Am fost ajutaţi de Sfânta Parascheva la o intervenţie chirurgicală 
suferită de un membru al familiei noastre. 


Familia Gorodea, Bucureşti 


XX % 


După ce am stat în comă timp de o săptămână, din cauza unui 
accident vascular cerebral, am fost vindecată, de Sfânta Parascheva, 
prin rugăciunile fiicei mele, Carmen. 


Elena, Drobeta Turnu Severin 
XX X% 


Prin mijlocirea Sfintei Parascheva am fost vindecat de pancreatită. 


Mihai 
e 


Am fost salvat dintr-o operaţie grea pe cord, în urma unei înjun- 
ghieri produse într-o şcoală din Piatra-Neamţ. 


Anonim 
e kk 


Am fost vindecată de cancer, în urma unei operaţii reușite, rea- 
lizate pe 14 octombrie, ziua Sfintei Parascheva. 


Anişoara Iacob, lași 
ek 


În 2008, am cerut ajutor Preacuvioasei Parascheva, înainte de a 
merge la operaţie cu fiica mea de 17 ani, care căzuse pe gheaţă și-și 
dislocase trei discuri lombare. Operația a trecut cu bine pentru că am 
avut mereu încredere că așa va fi, de parcă cineva era alături, insu- 
flându-mi speranţă și credință. Fiica mea s-a vindecat complet, iar 
acum este studentă. 


Tatiana, 44 de ani, Botoșani 
ek ak 

Copleșită de probleme de sănătate și probleme materiale, am 
venit să cer ajutorul Sfintei Parascheva de la Iași. Rugăciunile mele 
nu au rămas fără răspuns și, nu după multă vreme, starea sănătăţii 
mele s-a ameliorat, în același timp revenindu-mi și din punct de ve- 
dere material. Drept mulțumire, am donat, în 2007, coroana de aur 
care se află pe capul Sfintei Parascheva și alte obiecte bisericești. 


Mariana Boda, Bucureşti 
XXX 


Sfânta Parascheva a ajutat-o pe mama să supraviețuiască acum 6 ani 
unei operaţii de cancer. Acum ea este sănătoasă. Sfânta este „ocroti- 
toarea familiei” mele. 


Cristian, Bucureşti 
kk 


Am fost vindecată de o boală de stomac și de depresie. 


Alina-Raluca 
e ae a 


Am fost vindecată de dureri oculare de care sufeream în copilărie, 
conform mărturiei mamei mele, Viorica. 


Beatrice-Petronela, Botoşani 
ek 


Am fost vindecată de cancer. 


Maica Singlitichia, 
de la Mănăstirea Pasărea de lângă Bucureşti 
a 


Am primit ajutor în găsirea unui tratament corect pentru vinde- 
carea unei boli. 


Cristina, Botoşani 

Am fost vindecată de reumatism. 


Florentina B. 
e ae 


Am fost vindecată de cancer, după rugăciuni la racla Sfintei Paras- 
cheva. Am fost ajutată și la serviciu: atunci când s-au făcut restruc- 
turări, eu nu am fost dată în șomaj. 


Elena Duliche, lași 
kk 


Mărturisesc că, în așteptarea unui rezultat la a doua serie de analize 
medicale (primele semnalând prezenţa unui virus cancerigen), m-am 
rugat la Sfânta Parascheva şi am primit vestea bună că nu am tumoare. 


Anonim, Suceava 
kk 


Mulţumesc Sfintei pentru vindecarea miraculoasă a ochiului drept. 


Anonim 
e kk 


După operaţia de extirpare a rinichiului drept am fost vindecată 
datorită rugăciunilor săvârşite la racla Sfintei Parascheva. 


Rahila, Suceava 
XXX 


Am obținut ajutor pentru vindecarea tatălui meu, de cancer pulmo- 
nar, Și pentru nașterea unui copil. 


Gina, Roman 
kk 


Am fost salvată de o iminentă operaţie pe inimă, după un infarct. 


Ioana, laşi 


Binefăcerile Sfintei Cuvioase Parascheva 
Băiatul meu, până la 4 ani, nu a vorbit, după care, prin grija 
Sfintei Parascheva căreia ne-am rugat cu nădejde, s-a vindecat. 
Elena 
XX 
Mărturisesc că, după rugăciunile la racla Sfintei Parascheva, mi-a 
reușit operaţia de cancer. 
Anica 
XX 
Sunt un copil salvat, prin operație, de o boală grea, după rugă- 
ciuni fierbinți la moaștele Sfintei Parascheva 


Denis Gabriel-Dumitru 
e e a 


Sunt un copil vindecat de astm, prin rugăciunile Sfintei. 


Ana-Bianca 
fe se 


Când am venit la racla Sfintei, cu soțul meu, bolnav de cancer la 
limbă, am simţit în podul palmei două zvâcnituri puternice, semn că 
Dumnezeu mi-a ascultat ruga, pe care a îndeplinit-o ulterior. Soțul 
meu trăiește și este sănătos. 


Elena 
e ae a 


Mulţumesc Sfintei pentru vindecarea de cancer de col uterin. 


Gabriela Strugaru, București 
x 


Copilul meu, Sebastian, a fost vindecat în urma rugăciunilor către 
Sfânta Parascheva de cancer la vezica urinară. 


Anonim 

Ungându-mă cu vată cu ulei de la racla Sfintei, pe mâna care mă 
durea foarte tare, de mult timp, chiar de a doua zi, mi-a dispărut 
durerea. 


Profira, 12 de ani 
ape 


Un părinte loan, care îmi relatase minunea restabilirii vederii 
sale, m-a îndrumat să vin la lași, pentru a mă închina Sfintei Paras- 
cheva. Sufeream de o boală dermatologică la care nici un tratament 
medical nu avea efect. Rugând-o pe Cuvioasă, Dumnezeu mi-a scos 
în cale, în mai puţin de o săptămână, o doamnă doctor foarte bună, 
care m-a vindecat. Îi mulţumesc Sfintei că e mereu alături de mine. 

Anonimă 
XXX 


Încă din copilărie am venit la Cuvioasa Parascheva împreună cu 
tatăl meu să-mi îndeplinească dorinţa de a auzi. Acum am 40 de ani 
și-i mulțumesc Sfintei, pentru că mi-a redat auzul. Sfânta Parascheva 
este doctorul tuturor oamenilor! 

Mina 
XX 

Am venit la Mitropolie cu soţul meu, Gheorghe, care era bolnav 
de cancer. În timp ce ne rugam la Sfânta Parascheva, am atins mâna 
Sfintei şi am simţit în podul palmei două zvâcnituri puternice — semn 
că mi-a ascultat ruga. După noile analize, medicii au constatat dis- 
pariția bolii. 

Eugenia 
XX 


Sunt o creștină din Tecuci. La vârsta de 30 de ani m-am îmbol- 
năvit foarte grav. M-am rugat Cuvioasei Parascheva și am scăpat de 
acea afecțiune. De atunci vin în fiecare an la ziua Cuvioasei spre a-i 
mulțumi direct pentru binele făcut. 

Anonimă 

Am avut un nodul la sânul drept, apărut când primul copil avea 
șase luni. Am fost operată, dar după 16 ani, mi-a apărut altul la același 
sân. M-am speriat, m-am trezit la 12 noaptea și am citit acatistul 
Sfintei Parascheva, trei nopţi la rând. După cinci zile, la palpare, nu 
mai aveam nimic. Sfânta Cuvioasă m-a vindecat. 

O altă minune: terminasem Colegiul de institutori și, după doi 
ani, nu mai puteam profesa, deoarece nu aveam trecut în foaia matri- 
colă modulul de psihopedagogie, deși îl făcusem. Am postit trei zile 
la rând (luni, marți, miercuri, până la ora 15), iar când am sunat 
miercuri mi s-a spus că mi-l eliberează. Sfânta m-a ajutat și de 
această dată. Alte colege n-au avut această bucurie. 


Anonimă 
a fe se 


Am apelat la ajutorul Cuvioasei Parascheva într-un moment greu, 
când, ca profesoară, am asistat la pierderea cunoștinței unei eleve, 
după ce fusese vaccinată. După încercări repetate de resuscitare, 
când fetița era galbenă ca ceara și cu buzele învineţite, la rugăciunea 
mai mult mecanică decât conștientizată, am simțit respirația copilei 
care-și revenea, treptat, din leșin. 

De atunci, fiecare călătorie la Iași înseamnă pentru mine o chemare 
divină la moaștele Cuvioasei, care este mijlocitoare la Tatăl ceresc. 

Mă consider nevrednică de ajutorul constant pe care-l simt în 
viața mea. Mulţumesc, Maică Parascheva! 


Elena Apetri, Ucraina 
x x 


Sfânta Parascheva m-a ajutat de fiecare dată când i-am adresat 
rugăminți. Înainte de fiecare examen, i-am simţit sprijinul. 

Când medicii mi-au dat diagnosticul de sindrom de suprasolici- 
tare nervoasă și m-au sfătuit să amân cu un an examenul de admitere 
la facultate, m-am dus la Cuvioasa. Atingându-i mâinile, am simţit 
că acestea s-au mișcat, ca un semn prin care am conștientizat că 

vindecarea poate fi și miraculoasă, dacă există credinţă. De atunci, 
mi-a dispărut orice simptom. 
Anca Panciu 
XXX 


Am fost vindecată de migrene. 


Nelia, Vrancea. 
XX X% 


Vin la Sfânta Parascheva ca la un medic care mă vindecă de 
bolile trupești și sufletești. Adresez un îndemn tuturor: Când simți că 
te încarci cu întuneric, vino și roag-o, că nu vii în zadar; ea te 
răsplătește cu multă dragoste și milă. 

Mariana, Cluj-Napoca 
XXX 

Adresez mii de mulțumiri din suflet Maicii Parascheva pentru că 

mi-a scos în cale un medic foarte bun, care m-a tratat de depresie. 
Mirela, Cluj-Napoca 


XX % 


Am fost vindecat de o boală psihică, prin citirea Paraclisului 
Maicii Parascheva. În timpul rugăciunii am avut senzaţie de foc în 
tot corpul, dar apoi m-am tămăduit. 


Marius S., laşi 
ek 


Am fost vindecat de schizofrenie. 
Dan-Mihail, laşi 


XX 


In preajma Crăciunului, am constatat, prin palpare, că am noduli 
la sân. Mă simţeam slăbită, transpiram foarte tare și aveam insomnie. 


i 

Am ajuns în lași, dar, înainte de a merge la medic, m-am rugat la 
Cuvioasa Parascheva să mă îndrume către un doctor bun și să mă 
întărească în lupta cu suferinţa. 

După operaţie şi în așteptarea rezultatului analizelor, mi-am pus 
mereu nădejdea în Cuvioasa de la Iași. 

M-am bucurat că am întâlnit la spital oameni cu suflet mare care, 
în final, mi-au spus că totul va fi bine, întrucât voi depăși acest cancer 
benign. Acum îi îndemn pe toți semenii mei să se roage, pentru că 
Sfânta ne este alături la necazuri și la durere. 

Anonimă, Vaslui 
x XX 


La Sfânta Parascheva m-am rugat pentru o persoană internată 
într-un spital de psihiatrie și am primit, aproape instantaneu, un semnal 
de însănătoşire. Acea persoană este catolică, intenționează să treacă 
la ortodoxie, deci minunea s-a arătat din nou, pentru că, prin rugă- 
ciunile Sfintei, sufletele găsesc drumul spre cer. 

Anonim 
XX 


Stresată, derutată, am ajuns în deznădejdea care îmi insufla gândul 
de a nu-mi mai dori să trăiesc. Văzându-mă nesprijinită de familie, 
am venit des să cer ajutor Sfintei Parascheva pentru a ieși din întu- 
nericul în care mă afundasem. Sfânta mi-a salvat sufletul de la păcat. 
M-am liniștit sufletește, am simţit că m-am schimbat, am mai multă 
credință și sunt mai bună cu semenii. 

Ecaterina 
XX 


Am visat că Sfânta Parascheva mi-a spus că se va sfârși durerea 
de la piciorul stâng, umflat, care m-a chinuit toată iarna. De la visul 
din zorii acelei dimineţi, eu care scriu cu lacrimi în ochi această 
întâmplare, n-am mai avut acele groaznice dureri. 

Silvia 
XX 

Am avut necazuri din cauza unei sângerări la piciorul drept. Dacă 
mă loveam, se cicatriza puţin, apoi sângera din nou. După ce am pus 
o bucată de vată de la Sfânta Parascheva, s-a cicatrizat imediat și, de 
atunci, nu mai am probleme. 


Gică G., laşi 


x 


Chiar când nu mai aveam nici o speranță, m-am vindecat de cancer. 


Viorica 


XX 


În 1974, m-a ajutat Sfânta Parascheva pentru vindecarea fiului 
meu, Nicolae. În 2010, am avut-o lângă mine pe Cuvioasa, care m-a 
salvat de la o boală grea: tumoare intestinală. 


Ruxanda 


XX 


În anul 2005, copilul meu, în vârstă de 5 ani, Marius, s-a îmbol- 
năvit, și noi am fost cu el la mai mulți doctori. Ajunși la Sfânta Cu- 
vioasă Parascheva, am urmat sfaturile unui duhovnic de a-l împărtăși 
în fiecare duminică și sărbătoare. 

Ca urmare, copilul s-a vindecat trupește, iar noi, familia, ne-am 
vindecat și trupește, și sufletește. Acum Marius mai are un frățior. 
Împreună venim des, cu bucurie sufletească, să-i mulțumim Sfintei 
pentru ajutorul dat. 


Vasilica, Galaţi, 


x 


Fiind bolnavă de depresie, din cauza păcatelor tinereții, am amânat 
mult timp spovedania. M-am rugat la Sfânta Parascheva să-mi dea 


Binefăcerile Sfintei Cuvioase Parascheva 


lacrimi de pocăință și putere. Am reușit să mă spovedesc, să mă îm- 
părtășesc, luând Sfintele Taine, după care am simţit o bucurie enormă. 


Anonimă 
fe se 


Fiind tânără mamă, am fost anunţată de ginecolog, la câteva luni 
după ce născusem, că urma să fiu programată pentru o intervenţie 
chirurgicală. 

Având niște complicaţii și la coloană și stând mult la pat, am 
simţit că nu voi mai putea suporta o durere în plus. 

Cu toată credința și durerea, m-am rugat chiar de ziua Sfintei, pe 
14 octombrie 2005, după care am plecat cu sufletul împăcat și m-am 
programat pentru intervenţia propusă. Spre uimirea doctorului și a 
mea, mi s-a spus că nu mai am nimic, nefiind cazul să intervină. A 
fost o adevărată minune. 


Anonimă 
a ofe se 


Aveam dureri cumplite la cap. Stând în genunchi lângă sfintele 
moaste, la finalul acatistului, am simțit un fulger în mijlocul capului. 
Deodată, am fost cuprins de o bucurie și o liniște fără margini, iar 
capul a devenit limpede. 


Anonim 
e kk 


Mi-am revenit miraculos, în urma unui accident de mașină. 
Părinţii mei s-au rugat la Cuvioasa Parascheva, în timp ce eu eram 
internată în spital. Astăzi sunt sănătoasă și am doi copii minunaţi. 


Elena-Cristina, Piatra-Neamţ 
x kk 


Sunt cardiacă, dar am multă evlavie la Sfânta Parascheva. Intr-un 
an, de ziua Sfintei, deși era foarte mare aglomeraţie, am reușit să 

ajung la Sfintele moaște. Sfânta m-a întărit, încât am stat la rând, 
chiar dacă era lumea de pe lume. Am simțit că sunt ajutată, așa cum 
mi s-a întâmplat când am fost internată la București cu o hemoragie 
mare. 


Daniela-Carmen, Galaţi 
kk 


În 1970, fetiţa mea, Gabriela, era bolnavă. Ca mamă îndurerată, 
m-am rugat, am plâns la Cuvioasa Parascheva și minunea s-a petre- 
cut după trei săptămâni. Mulţumesc mereu Domnului și Preacuratei 
Parascheva pentru sănătatea adusă Gabrielei. 


Maria 
e kk 


M-am bucurat de ajutorul Cuvioasei, deoarece aveam dureri 
foarte puternice la coloana vertebrală. De ziua Sfintei, am fost la 
sfânta raclă, m-am rugat mult, iar acum nu mai am probleme. 


Sinel 
fe se 


Am fost binecuvântată de Sfânta Parascheva de mai multe ori. În 
14 octombrie 1992, eram internată la maternitate. Mi s-a făcut o injecție 
greșită și am intrat în comă, dar Sfânta m-a scos din ghearele morții. În 
mai 2010, am ajuns la racla ei să-i mulțumesc pentru ajutor. 


Anisia-Adriana, Braşov 
XR X*% 


Am auzit de o femeie din județul Vaslui, care ducea o viaţă grea. 
I-a spus soţului s-o aducă la Cuvioasa, pentru că își pierduse vederea. 
Soţul a luat-o de braţ, dar ea simţise deja că vede ca prin ceaţă. Ajunsă 
la racla sfintei, s-a rugat cu plângere multă și a văzut clar. 


Anonim 

Am avut o operație, apoi starea s-a înrăutățit părând de nedepăşit. 
Am citit acatistul Sfintei Parascheva, seară de seară, timp de 40 de 
zile. De două, trei ori pe săptămână m-am rugat la racla ei. Nu sunt 
total vindecată, dar boala nu a avansat. 


Angela H., lași 
x x 


Sunt o mamă care a trecut prin multe necazuri. În 2002, mi-a 
murit un fiu în vârstă de 33 de ani, într-un accident de mașină, în Italia. 
După doi ani, cel mai mic fiu, tot în urma unui accident de mașină, a 
fost în comă profundă timp de trei săptămâni. Cu rugăciuni și ulei de 
la candela Sfintei Parascheva, fiul şi-a revenit. Și el are evlavie la 
Sfânta Parascheva. 

De asemenea, eu, tot prin Cuvioasa Parascheva, m-am vindecat 
de tuberculoză. 


Maria G., Vaslui 
e ak 


Un preot călugăr a suferit mulţi ani în temniţele comuniste. Treptat, 
și-a pierdut vederea și ajunsese aproape la orbire. S-a rugat de cineva 
să-l ducă la Sfânta Parascheva. Ajuns aici, s-a închinat cu multă cre- 
dință și a început să vadă. De atunci, s-a simţit îndatorat și o dată pe 
an venea la Sfânta și se ruga fierbinte. Așa a fost ajutat până la sfâr- 
șitul vieții sale. 

Călugăr anonim 
x XX 

Prin rugăciune, Sfânta Cuvioasă Parascheva m-a vindecat de 

orbire. De atunci, din 1983, vin, în fiecare an, să-i mulțumesc Sfintei. 


Lia M., Banat 
x kk 

În urmă cu 4 ani, am fost de faţă la citirea paraclisului Cuvioasei 
Parascheva de către un părinte. De atunci, n-a mai trebuit să port 
ochelari de citit. 


Costel B., laşi 
kk 


Mulţumesc Cuvioasei Parascheva pentru minunea care mi s-a 
făcut, deoarece am scăpat de o boală cumplită: hepatita C. 


Fănița 
e kk 


In copilărie, mă trezeam noaptea, umblam prin casă, ieşeam prin 
curte, fără să conștientizez. Mi-am revenit după rugăciunile către Maica 
Parascheva. 


Valerica 
e ae ok 


Relatez despre intoxicarea cu monoxid de carbon a unei colege 
de liceu. Aceasta a ajuns în comă, iar colegele, auzind că doctorii 
nu-i dădeau speranţe de viaţă Cristinei, s-au dus în ziua hramului 
Cuvioasei şi s-au rugat Sfintei. Deși se credea că i-a fost afectat 
creierul și va rămâne cu sechele, totuși a început să fie hrănită și să 
respire fără aparate. Colegele s-au rugat în continuare pentru însănă- 
toșirea ei, ceea ce s-a și întâmplat. 


Anonim, Piatra Neamţ 
kk 


Cu 25 de ani în urmă, botezasem o fetiţă, luliana-Alina, care, la 
câteva luni, a făcut o complicaţie la ficat. I-am dus, în spital, fetiţei, 
hăinuţe atinse de sfânta raclă. Fetiţa acum este bine, dar ține regim 
alimentar. 

Pe multe femei le-am îndemnat să se roage şi să atingă haine ale 
unor bolnavi de racla Maicii de la Iași şi tot eu am fost martoră și 

într-un an secetos, când racla Cuvioasei a ajuns și la Văratec, unde 
maica Sozonta avea o mână ruptă și după ce a atins racla cu moaștele 
Sfintei Parascheva, mâna i s-a vindecat fără să apeleze la doctori. 


Anonimă 
fe se 


Am avut arsură grad 4 la mâna stângă şi pe față. După pansare, 
asistentul a afirmat că-i jale cu mâna. Eu am mers la Mitropolie, m-am 
rugat cu lacrimi Sfintei Parascheva şi, când am revenit la pansare, 
același asistent a rămas uimit, fiindcă mâna se vindecase. 


Elisabeta, laşi 
kk 


De când mă știu, vin la racla Maicii Parascheva, care mi-a împlinit 
cereri referitoare la diverse probleme de sănătate, în momente de 
cumpănă și la diferite examene. 

Odată, având dureri cumplite la maxilar, m-am rugat la Maica 
Parascheva, care m-a ajutat să găsesc un bun medic chirurg, scă- 
pând-mă de o infecţie ce lucrase crunt în trupul meu. M-am vindecat 
și sunt încredințată că Maica noastră ocroteşte Moldova și Iaşul. 

Tot cu ajutorul Sfintei, cei trei copii, toți licenţiaţi, au o viaţă fru- 
moasă, binecuvântată. 


Camelia, 63 de ani, laşi 
ke ak 


De mică n-am mers în picioare și am avut un rinichi blocat. 
Mama mea a stat ani de zile cu mine prin spitale. La vârsta de cinci 
ani, medicii mi-au spus că nu mai este nimic de făcut. Mama a chel- 
tuit așa de mult, că duceau lipsă și de hrană și voia să mă abandoneze. 
Acasă mergeam ca un căţel. Apoi am fost dusă de mama în trei 
duminici consecutiv la moaștele Sfintei Parascheva. La câteva zile 
am început să merg, iar acum, datorită Sfintei, sunt sănătoasă. 


Corina L., 23 de ani 

În 2002, după ce am sărutat moaștele Sfintei Parascheva, de ziua 
ei, nu am mai fumat. Sfânta m-a izbăvit-o de această patimă, deși 
eram de nouă ani o aprigă fumătoare. De atunci, cu toate că am trecut 
prin multe greutăţi, nu am mai fumat niciodată. 

În fiecare an, după pelerinajul din 14 octombrie, am câte o reali- 
zare, simt puterea și ajutorul Sfintei. 


Aurora 
e kk 


M-am rugat la racla Sfintei să-mi alunge patima fumatului. Am 
reuşit să depășesc mai multe ispite și am luptat mult. 


Mariana 
e kk 


În 1994, m-am spovedit la Mitropolie în postul Crăciunului. Aveam 
14 ani și nu puteam în nici un fel să mă las de fumat. Însă, cu ajutorul 
părintelui duhovnic, prin rugăciunile Maicii Parascheva, am renunțat 
total la acest viciu. 


Ionuț Bârsan 
fe se 


Prin anii 2000-2003, la priveghiul din noaptea de 13 spre 14 oc- 
tombrie, au venit două femei, la ceva timp una de cealaltă. Prima era 
îndrăcită, a doua tot bolnavă, dar se manifesta mai puţin. Amândouă 
s-au vindecat, cu darul Cuvioasei! De faţă cu mine! 

Prima era adusă de doi jandarmi, se zbătea foarte tare, avea părul 
vâlvoi, spumă la gură și privirea pierdută. Cum s-a atins de Sfântă, s-a 
izbit cu picioarele de raclă şi a urlat, apoi s-a întors singură. 

Cea de-a doua, atingându-se de raclă, a strigat: „Mă arzi cu la- 
crimile tale de sânge, Paraschevo!”, apoi s-a liniștit. 

Simt că a făcut Sfânta minuni și în viaţa mea: am reușit să intru la 
facultatea dorită, am luat examene grele, m-am căsătorit cu un băiat 
bun, iar acum locuiesc în Iaşul Sfintei Cuvioase. 


Crina-Steliana 


5 
79 


Binefăcerile Sfintei Cuvioase Parascheva 


Mulţumesc Cuvioasei Parascheva pentru că mi-a vindecat fata, 
Alina, care suferise de depresie. 


Niculina 
e ae ok 


Am fost vindecată de scleroză multiplă, rugându-mă Sfintei Pa- 
rascheva. 
Liliana, Bacău 
XX 
Sfânta Parascheva m-a ajutat să scap de dependenţa de droguri. 
Ioan, laşi 
XX 
Am fost vindecat de traumele produse de înghițirea unei piuneze. 
Vladimir 
XX 
Am fost vindecată de strabism. 


Roxana, lași 
ek 


Sunt un copil care nu puteam să mănânc deloc, dar am fost salvat 
de la moarte de Sfânta Parascheva. 


Nicolae 
e ae a 


Am fost salvat de patima fumatului. 


Anonim, laşi 
XX 
Am fost izbăvit de patima beției şi în același timp am fost întărit 
în credință. 
Emil 

Am fost izbăvit de patima fumatului. 


Petru, laşi 


XX % 


Am fost vindecată de insomnie. 


Anonimă 
fe se 


Mulţumesc Cuvioasei pentru vindecarea fiului meu, loan, care, 
deşi trebuia să fie operat de prolaps rectal, la vârsta de 4 ani, în urma 
închinării la racla Sfintei Parascheva, s-a însănătoșit complet. 


Pr. Vasile, laşi 
ek 


De patru ani, am răni sângerânde la picioare. Am încercat trata- 
ment medicamentos, dar și prin plante medicinale. Neavând cu ce să 
mai cumpăr medicamente, m-am oprit la rugăciunea permanentă, la 
gândul că vindecarea vine numai de la Dumnezeu. Mă rog mereu 
numai cu lacrimi, am doar o pereche de bocanci pe care-i îngrijesc, 
îi vopsesc și sper să se domolească frigul. Îi mulțumesc Domnului 
pentru viață, pentru puterea de a depăși toate dificultățile. 

Acum mă bucur că picioarele au început să se vindece din senin, 
fără să iau medicamente. 


Gabriel 
e ae a 


M-am considerat mult timp un om bogat în cele pământești, dar 
sărac în cele cerești: aveam magazin, bani, mașină, o femeie fru- 
moasă, dar trăiam în păcat şi eram departe de Dumnezeu. 

Am rugat-o pe Sfânta Parascheva să mă aducă pe drumul cel 
bun. În timp de un an de zile, am pierdut magazinul, banii, mașina și 
soţia a divorţat de mine. 


Binefăcerile Sfintei Cuvioase Parascheva 


Consider că am câștigat minte ca să mă rog pentru mântuire. În 
prezent, cu ajutorul Sfintei Parascheva și al tuturor sfinților, îmi con- 
struiesc un palat foarte frumos în cer pe care nu mi-l ia nimeni. Nu 
cred că cineva mă consideră nebun că am pierdut toate cele pământești. 
Sunt de părere că, dacă ne apropiem mai mult de Dumnezeu, vom 
vedea că mai bună este mila Lui decât viaţa. 


Trofin Simon-Petru 


Inchinători la vacla cu moaştele Sfintei Cuvioase Parascheva 

Familia — darul iubirii lui Dumnezeu 


Sfânta Parascheva rugându-se. 
Frescă din Catedrala Arhiepiscopală din Roman, sec. XVI 


Nu-i timpul să mori! 


În copilărie, am primit adesea ajutorul Sfintei, încât îmi doream 
să ajung ca Sfânta Parascheva, să ajut oamenii. 

Deşi doctorii nu mi-au dat speranţa că voi avea copii, după trei 
ani de rugăciuni, am născut o fetiță. Provin dintr-o familie credin- 
cioasă: mama mea m-a adus pe lume, după multe ispite, stând în spital 
timp de opt luni și rugându-se neîncetat. 

Prin credință, am scăpat de două ori de operaţie la coloană și de 
litiază biliară. Ca studentă la Teologie, am obţinut luminarea minții 

și reușită, iar ca profesor, am schimbat comportamentul elevilor şi i-am 
îndemnat la rugăciune. 

La nașterea fiicei, am trecut prin moarte clinică. Mi-a dat putere 
în timpul nașterii un glas care mi-a spus că nu-i timpul meu să mor. 
Acest curaj încerc să-l transmit și celor din jur. 


Cornelia S., laşi 
kk 


Nu voi înceta să plâng 


În 1983, aveam doar un fiu și am decis să nu mai dau naștere 
altui copil. Găsisem motive: sunt multe neajunsuri, sunt la început 
de drum, n-ar avea cu cine rămâne acasă... 

Așa, eu, nenorocita și păcătoasa, am recurs la întreruperi de sar- 
cină, fără a gândi la păcatul săvârșit. Dar Dumnezeu nu a mai 
îngăduit a trăi cu astfel de păcate. 

Într-o noapte de miercuri, mi-a apărut în vis o femeie extraordinar 
de frumoasă: înaltă, brunetă, cu părul lung până-n pământ. A coborât 
niște trepte, s-a întors cu fața spre mine și cu arătătorul mâinii drepte 
mi-a zis: „Anul ăsta o să rămâi o singură dată gravidă. Dacă-l dai 
afară, mori!” 

A doua zi mi-am zis că este doar un vis. Important este că visul s-a 
repetat Joi spre vineri şi sâmbătă spre duminică. Mesajul a fost identic. 

În acel an am rămas însărcinată și am dat naștere Nicoletei. 

Acum știu că frumoasa din vis era Sfânta Cuvioasă Parascheva 
despre care citisem în „Lumea credinței”, într-o întâmplare similară. 

Așa a îngăduit „buna” să-mi arate importanţa credinței, întrucât 
în vremea avorturilor nu aveam nici o legătură cu Biserica. 

Datorită Cuvioasei, trăiesc, ca mamă, fericirea de a avea alături 
de băiatul Florin pe Nicoleta, fiica cea minunată. Și nu voi înceta să 
plâng pentru copiii pe care i-am omorât. 

Anonimă 
XXX 

Evadarea prin rugăciune 


Scriu despre o minune făcută de Sfânta Parascheva, în timpul 
colectivizării, într-un sat din Bucovina. Aici, preotul loan E. a fost 
obligat să-i convingă pe săteni să semneze pentru colectivizare. 
Preotul a răspuns cu fermitate: „Treaba mea este să slujesc Bunului 
Dumnezeu”, și a refuzat categoric. După puţin timp, preotul a fost 
arestat și dus la închisoarea din Botoșani. Preoteasa Eugenia a fost 
dată afară din învățământ, rămânând cu doi copii sub patru ani, muri- 
tori de foame. Nu după mult timp, a primit vestea că, în curând, 
preotul va fi transferat la închisoarea de la Suceava (unde deţinuţii 
stăteau cu picioarele în apă până la genunchi). 

Speriată, preoteasa a venit la Iași și s-a rugat, alături de copii, cu 
lacrimi, Sfintei Parascheva. S-a reîntors la casa parohială, care era 
împrejmuită cu un gard înalt, iar noaptea poarta se încuia. A doua zi, 
dis-de-dimineaţă, în grădină, preoteasa Eugenia a găsit o tânără 
foarte frumoasă, dar sărman îmbrăcată. A întrebat-o pe unde a intrat 
și a chemat-o în casă. Pentru că n-a primit răspuns, a plecat în altă 
cameră, pentru a-i aduce un pachețel cu mâncare. Când a venit cu 
pachețelul, tânăra dispăruse. 

Noaptea a visat-o pe Sfânta Parascheva, care semăna cu tânăra 
din grădină și care i-a spus ca în dimineața următoare să fie pregătiți, 
pentru că va veni cineva la ora 8 să-i ducă acolo unde situația părin- 
telui va fi rezolvată. Totul s-a petrecut așa cum a spus tânăra, iar pă- 
rintele loan a fost eliberat. 

Silvia 
XX 


Sc nu ne pierdem speranta 


Îmi doream foarte mult o fetiţă. Mă rugam mereu la Sfânta Paras- 
cheva, în fiecare zi de 14 octombrie implorând îndeplinirea dorinței. 
M-am bucurat când am aflat vestea cea mare. În luna a treia de sar- 
cină, am făcut o infecție (toxoplasmoză) și medicii m-au avertizat că 

voi avea un copil cu handicap mintal sau copilul va muri la naștere. 
N-am acceptat să avortez și m-am rugat mult să fie copilul sănătos. 

Astăzi, am o fetiță de doi ani, perfect sănătoasă. Mulţumesc bu- 
nului Dumnezeu pentru minunea făcută prin ruga Sfintei Cuvioase, 
care m-a ajutat, dându-mi putere. E bine să nu ne pierdem niciodată 
speranța, pentru că Dumnezeu este mereu alături de noi. 


Anonimă 


Prăbuşită de plâns 


Am fost martora multor suferințe ale semenilor, pe care i-am 
ajutat cu dragoste și rugăciune. Una dintre ele este din vara anului 
1999, când o creștină din Vaslui era gata să se prăbușească de mult 
plâns şi multă durere dezvăluită la racla Sfintei Parascheva: dorea să 
mai aibă un copil, dar nu putea duce sarcina. Am însoțit-o la spital, 
unde a fost internată şi a primit tratamentul pentru menținerea sarcinii, 
am vizitat-o la spital, am încurajat-o și m-am rugat pentru ea. 

După doi ani, femeia suferindă mi-a lăsat un bilețel, prin care 
mi-a mulțumit de ajutor și mi-a spus că are un băiețel. 


Eugenia A., laşi 
kk 


O familie de preot 


Multe și mari binefaceri a revărsat Sfânta Parascheva în familia 
noastră. 

Când am născut pe băiat, știam de la prima naștere că nu voi avea 
lapte. Dar îmi doream nespus să-l cresc foarte natural. Am deznă- 
dăjduit puţin, dar mi-am revenit, după repetate îndoieli, gândind la 
Sfânta Parascheva, ca la salvatoarea mea. 

M-am adresat ei, rugându-mă în genunchi, dar și în gând, să-mi 
dea posibilitatea de a-l putea hrăni natural. Dar, știind că eu sunt ne- 
putincioasă, am formulat astfel rugăciunea: „Sfântă Parascheva, acesta 
(ON 

este copilul tău. Îngrijește-l şi hrănește-l tu, că eu nu sunt în stare. Fii 
tu mama lui!”. 

Minunea n-a întârziat să apară. Am simțit cum mă copleșea 
Maica Parascheva cu darul său: laptele copilașului ei. De fiecare dată 
când îl alăptam, avea din belșug, încât se sătura repede. 

Dar, cu această rugăciune repetată și conștientizată, am observat 
că loan, fiul nostru, nu seamănă cu nimeni din familie. Are o evlavie 
pe chip și un comportament blajin, încât pare mai matur, dar și mai 
inocent decât majoritatea copiilor de vârsta lui. Acestea sunt trăsă- 
turile pe care i le-a dăruit Sfânta Parascheva, ca adevărată mamă. 

De mic, a avut înclinații spre preoție. Cu o râmă-jucărie din bile 
de lemn și clopoței metalici, el „cădelnița” prin casă, cântând „Doamne 
miluiește”, iar pe bunici, de la 4 ani, îi punea să facă metanii. 

În grădiniță, desena predominant icoane cu chipuri de sfinţi, din 
imaginație sau după model. 

O altă minune a fost vindecarea soțului meu de insomnie. Fiind 
preot, se confrunta cu multe ispite, mai ales înainte de a susţine docto- 
ratul, încât intenţiona să-l abandoneze. 

Aducând de la Mitropolie o faţă de pernă sfințită la Sfânta Paras- 
cheva şi ținând-o sub cap, nopți la rând, ungându-se cu mir, rugân- 
du-se cu lacrimi, soțul meu s-a întărit sufletește şi trupește. După câteva 
luni de chin, în care insomnia îi topea energia din timpul zilei, a 
reuşit să doarmă, ațipind rugându-se şi trezindu-se cu rugăciunea. 

Ajutorul Sfintei îl simțim constant în viața familiei noastre. Ne-a 
adus realizări profesionale neașteptate: soţul a devenit preot de cari- 
tate, eu sunt profesoară de franceză cu gradul didactic I, fiica noastră 
a reușit la un liceu bun, în clasa a V-a, iar fiul nostru a obţinut, în 5 luni, 
4 cupe la competițiile de șah, deși a frecventat foarte puţin clubul. 

De câte ori avem probleme, apelăm la Sfânta Parascheva, pe 
care o avem mijlocitoare la Maica Domnului, alături de alți sfinți: 
Sfântul Vasile cel Mare, Sfântul loan Gură de Aur, Sfântul Grigorie 

de Nazianz, Sfântul Dimitrie, Sfântul Nicolae, Sfântul Nectarie și 
mulţi alții. 

Trăim în nădejdea mântuirii, mulțumind lui Dumnezeu pentru 
binefacerile revărsate, din belșug, prin sfinții Săi. 


Veronica, laşi 


Acatistul rostit în somn 


Nu puteam avea copii, dar, după multe rugăciuni, dorința mi s-a 
împlinit. Deşi în toată perioada sarcinii analizele medicale nu erau 
bune, din care cauză medicii mă sfătuiau să avortez, totuși am con- 
tinuat să mă rog, încât memorasem, prin repetare, acatistul Preacu- 
vioasei. Mărturisesc că noaptea, când mă întorceam în pat, îmi 
răsunau în minte frânturi din acatist. 

De ziua Sfintei, am cumpărat o căciuliță și am atins-o de moaș- 
tele ei, rugând-o să nasc un copil sănătos. 

Am mers doar pe mâna lui Dumnezeu și am învins toate obsta- 
colele. 

Astfel, în ziua de 15 noiembrie 2008 s-a născut o dulceaţă de 
fetiță, pe nume Ana-loana, perfect sănătoasă, inteligentă și foarte fru- 
moasă, iar primul meu drum a fost către Sfânta Biserică. 

Îi voi mulțumi Sfintei până la moarte și cer ocrotirea sa permanentă. 


Anonimă 
fe se 


Ca un copil 


Deşi cu durere în suflet, am fost nevoită să renunţ la dorinţa de a 
mă închina Sfintei, de hramul său, deoarece trebuia să merg la serviciu. 
Totuși Dumnezeu mi-a împlinit rugămintea de a-mi vedea tatăl, de 
care nu mai știam nimic de 3-4 ani. La două luni după un pelerinaj la 
lași, am aflat de el, iar după 4 luni, acesta s-a întors acasă sănătos și, 
astfel, părinţii mei stau sub același acoperiș și la ora actuală, după 
mai bine de 4 ani de la această minune. 


(SN 

In timpul pelerinajului, am avut parte de multe întâmplări minu- 
nate: Dumnezeu mi-a scos în cale oameni care au avut grijă de mine 
ca de un copil, oferindu-mi hrană și adăpost. 


Gabriela, Prahova 
kk 


Răbdare uriaşă 


M-am născut într-o familie de țărani. Încă de mică am avut pro- 
bleme de sănătate, accidente, operaţii, însă am supraviețuit. 

La 20 de ani m-am căsătorit, dar am doi copii cu handicap gradul |. 
Fiica are handicap sever, este dependentă de mine, totuși e lumina 
ochilor mei. Şi băiatul a avut un accident. 1 s-a fracturat coloana ver- 
tebrală. Pentru ei vin des în Iași la tratament, trec mereu pe la racla 
Sfintei Parascheva să-i mulțumesc pentru răbdare și putere și să o 
rog pentru sănătate. Am suferit și eu o operație dificilă, urmată de o 
infecție care putea duce la septicemie. Îmi duc cu greu existenţa, 
însă sunt adesea fericită că pot să ajut pe alții mai necăjiţi decât mine, 
fără să aştept răsplată. Adesea din puţinul meu dăruiesc și altora, 
considerând că omul trebuie să se mulțumească și cu mai puţin, așa 
cum mă mulțumesc şi eu stând de 20 de ani într-o cameră de cămin, 
după ce am fost înșelată şi mi s-a răpit apartamentul, rămânând pe 
drumuri. 

Cu ajutorul credinţei am trecut prin foarte multe necazuri, dar 
sunt dăruită cu răbdare, îi iert pe toţi, îi iubesc, nu simt durerea, ci 
nevoia de a ajuta pe alții. 


Mariana, Botoşani 
XX 
Bunica a ținut post negru în fiecare vineri 


Pentru familia mea, Sfânta Parascheva a fost o mare ocrotitoare. 
Bunica îmi povestea că, la cutremurul din 1977, a visat că Sfânta i-a 
vegheat, astfel că nesuferind nici o pagubă. Ca om foarte evlavios, 

bunica s-a învrednicit de multe daruri și minuni din partea Bunului 
Dumnezeu şi a Sfintei Parascheva. Deoarece în tinereţe trebuia să 
lucreze și în zi de duminică, a visat, în timp ce își programa concediul, 
că o femeie i-a spus: „Duminică, să vii să lucrăm la biserică, măcar o 
oră!”, apoi i-a pus un batic pe cap. Fiindcă Sfânta a ajutat-o într-un 
moment greu să scape de la moarte de-a lungul vieţii sale, bunica a 
tinut post negru în fiecare vineri. 

Bunica trimitea anual pomelnice la mănăstirile din București, la 
hram făcea colivă în cinstea Sfintei Parascheva, iar odată i s-a spus 
în vis să dea mai multe lucruri de pomană tot în numele Sfintei. 

După ce bunica a plecat la Domnul, am visat-o; mi s-a spus că a 
ajuns în rai, pentru că au ajutat-o comorile Sfintei Parascheva din 
niște palate foarte frumoase. Ea, Cuvioasa, a fost lângă bunica și în 
clipa morţii. 

Sper că toate rudele îi vor urma bunicii prin viața şi comporta- 
mentul exemplar de care a dat dovadă pe acest pământ. 


Ana-Maria, Bucureşti 
kk 


Sfânta reuneşte familia 


Când familia noastră a fost într-un mare impas şi doream să ne 
despărțim, Sfânta Parascheva a făcut un miracol și ne-a reunit. Am 
devenit, după rugăciuni săvârşite la sfintele moaște, mai buni, mai 
iertători, mai credincioși — mai ales soțul, care nu era educat în spiritul 
credinţei. 

Împreună, cu ajutorul Sfintei, ne-am crescut frumos fiica, Mihaela- 
Cristina, care ne-a adus numai bucurii. 

Tot împreună revenim să ne rugăm și să-i mulțumim Sfintei Paras- 
cheva pentru tot ajutorul dat. 


Mărioara și Simion, București 
* XX 

Reanimarea prin credință 


Fuuind viitoare mămică, însărcinată în luna a patra, am simțit o 
bucurie de nedescris la mișcările pruncului. Dar, după un timp, am 
intuit că ceva nu este în regulă și m-am dus la un control medical. 
Am fost trimisă de urgenţă la operaţie, deoarece copilul dădea în 
putrefacție. 

După operaţie, m-am simţit foarte rău. La ecograf s-au văzut 
niște ustensile medicale uitate în abdomen. 

M-am rugat cu nădejde la Sfânta Cuvioasă Parascheva să-mi 
aline durerile insuportabile. 

La reanimare, ca prin miracol, am scăpat cu viață. 


Iulia 
e ae a 


Calea liberă 


În timpul studenţiei la Iaşi, mi-am cunoscut viitorul soț din Bu- 
curești. Dându-mi seama că pot sta alături de el toată viața, m-am 
rugat la Sfânta Parascheva pentru căsătorie. Înaintea nunţii au fost 
multe impedimente, între care şi împotrivirea socrilor. După ce am 
făcut cununia civilă, piedicile de tot felul au dispărut și socrii înșiși 
au fixat data nunţii în preajma sărbătorii de 14 octombrie. Atunci, 
am știut că Sfânta Parascheva ne-a arătat semnul binecuvântării ei. 


Anonimă 


Liniştea familiei 


Am venit la Cuvioasa când nu mai aveam speranţa de a trăi ca 
un om normal. Acasă aveam un copil bolnav, iar părinţii lucrau toată 
ziua. Şeful meu nu s-a arătat înțelegător, precizând că, dacă-i mai 
important copilul decât serviciul, atunci să-mi caut de lucru în altă 
parte. 

Cuprinsă de durere, i-am cerut ajutorul Sfintei ca să mă pot bucura 
de copil şi de familie. Am ajuns să mă bucur de sănătatea copilului şi 
de liniștea familiei. 


Nicoleta 


XX 


Tabloul din vis 


În 1995, am divorțat, pentru că soțul, plecat în Italia, mă părăsise. 

Mâhnită că n-am avut parte de o căsnicie frumoasă, am plâns și 
m-am rugat Cuvioasei Parascheva. Noaptea am visat un tablou, cu 
chipul unui bărbat. Câteva zile am reflectat adânc asupra visului, 
după care l-au dat uitării. După o lună, un băiat din sat mi-a cerut 
mâna, iar după alte câteva săptămâni, părinţii ne-au dat binecuvân- 
tarea. Ne-am propus să păstrăm amintirea acestei zile, întrucât era 14 
octombrie 1995, sărbătoarea Sfintei Parascheva. De atunci formăm 0 
familie fericită. 

În timpurile acestea tulburătoare în privința serviciului, am avut 
câteva probleme, dar n-am suferit, pentru că am primit ajutorul 
Cuvioasei de la Iași, am simțit o putere ce vine de undeva, care nu 
mă lăsa să fiu dusă de valurile grele. Alături de cele materiale, îmi 
doresc, prin rugăciune permanentă, și toate cele trebuincioase sufletului. 


Maria, Bacău 
kk 


Renunţțarea la patimi 


Provin dintr-o familie din Suceava. Am multă evlavie la Cuvioasa, 
care m-a ajutat să obțin rezultate foarte bune ca studentă. 

Voi istorisi acum câteva aspecte legate de dragostea Sfintei Paras- 
cheva pentru familie. 

Eu aveam un tată stresat și înclinat spre câteva vicii: consum de 
alcool, jocuri de noroc, pariuri sportive, cu toate că avea și câteva 
datorii. Mama și eu ne-am rugat mult pentru el. Tata mergea la bi- 
serică, dar nu se concentra suficient, încât să-și abandoneze patimile. 
PA 

Am stăruit în rugăciune la Sfânta Parascheva și, surprinzător, am 
aflat prin telefon că tata a reușit să se bucure de Taina Spovedaniei. 
Nu se spovedise de mulți ani. Atunci a făcut familiei promisiuni fru- 
moase. Acum este mult mai calm, vorbește liniștit și are un chip mai 
luminos. A renunțat și la patimile stricătoare de suflet. 


Studentă, laşi 


XX % 


Alte minuni 


De ziua Sfintei Parascheva, m-am rugat pentru a avea un copil, 
pe care mi-l doream foarte mult. Într-adevăr, minunea s-a petrecut și 
de atunci nu ezit niciodată să vin la Cuvioasa să mă rog pentru familia 
mea. 


Cezar 
fe se 


Rugându-ne la Sfânta Parascheva, am obţinut ceea ce ne doream: să 
avem un copil, deși toți medicii considerau că soțul este infertil. 

De atunci, ne-am rugat la Sfânta de multe ori pentru sănătate în 
probleme grave și totdeauna ne-a uimit puterea și bunătatea ei. 


Ina şi Cezar 
XX 
M-am rugat pentru a avea un copil, fapt ce s-a împlinit, cu aju- 
torul Sfintei Parascheva. Acesta a devenit preot în județul Bacău. 
Viorica 
XX 
Mărturisesc că Sfânta Parascheva mi-a redat atmosfera de armonie 
familială. 


Carmen, lași 
x kk 

Sunt mamă a șase copii. La a patra sarcină mi s-a sugerat de către 
doctori să avortez, suspectându-se că fătul ar avea niște malformații. 
După rugăciuni la Sfânta Parascheva, am născut un copil de 4,550 kg, 
care este acum în clasa I, perfect sănătos. 


Anonimă 
of se 


Am fost ajutați să avem copii. Pe 14 octombrie ni s-a născut pri- 
mul copil. 


Adriana si Mihai, Bucureşti 
ek ak 


Am înfiat, prin mijlocirea Sfintei Parascheva, două fetiţe: Alexandra- 
Georgiana și Maria-Luminiţa. 
Livia si Marian, S.U.A. 


* XX 


Mulţumesc Sfintei Parascheva pentru realizarea visului de a 
avea un copil. 


Anonim 


XX % 


Rugându-mă Sfintei Parascheva, fiica mea, Maria-Luminiţa, și-a 
dorit un copil, deși înainte nu avea astfel de planuri. 

Consider că Sfânta le-a luminat mintea și le-a oferit înțelepciune 
copiilor mei, care erau preocupaţi doar de situația materială. 


Maria 
XXX 
Prin rugăciunile făcute la racla Sfintei Parascheva, am reușit să 


ne întemeiem un cămin fericit. 


T. Aurel şi Maria-Gabriela 

Am reușit prin multă rugăciune să ne realizăm visul de a avea un 
copil. Am crezut din tot sufletul în ajutorul Cuvioasei. Acum bucuria 
trăită mă determină să înțeleg că nimic nu e mai presus de puterea lui 
Dumnezeu, Căruia nu contenesc să-l mulțumesc. 


Anonimă 
fe se 


Cu smerenie și mare credință m-am rugat de sărbătoarea Sfintei 
Parascheva pentru împlinirea dorinței de a avea copii. În următorul an, 
am născut doi băieți gemeni sănătoși, frumoși, spre bucuria noastră, a 
părinților. 


Violeta 
e ae 


Prin rugăciuni stăruitoare de a naște copii, mi s-a împlinit bucu- 
ria de avea un băiat. Acum, ca mamă, mă rog Sfintei Parascheva să-i 
călăuzească băiatului pașii în viaţă și să-l întărească în credință. 


Tatiana Bozeanu, Roman 
ek 


Tot timpul sarcinii, am venit să mă închin la moaștele Sfintei 
Parascheva, care ulterior mi-a mângâiat clipele vieții mele și băie- 
țelului meu, Andi. Acum, Sfânta este mereu în gândul și în inima 
mea: mă ascultă, mă ajută, mă păzeşte și mă linişteşte. 


Anonimă 
fe se 


Cu 27 de ani în urmă am avut o naștere foarte grea. Am născut-o 
pe Ingrid-Aurica, pentru care mă rog acum la Maica Parascheva. 


Anonimă 
fe se 


De fiecare sărbătoare a Sfintei Parascheva, vin să mă închin și 
îmi pun o dorință semnificativă. Ultima cerere împlinită a fost nașterea 

celor doi gemeni ai mei: Alexandru și Alexandra — două minuni dă- 
ruite de Cuvioasa Parascheva. 


Ioana 
e ek 


În 1997, am fost pentru prima dată la Sfânta Cuvioasă Paras- 
cheva. Până atunci am pierdut patru sarcini. După scurt timp am ră- 
mas însărcinată, iar acum am un copil de 12 ani și altul de 5 ani și 
jumătate. Nu încetez să-i mulțumesc Sfintei pentru ajutorul primit. 


Georgeta Enea, Buzău 
kk 


Mulţumesc Bunului Dumnezeu, Cuvioasei Parascheva și tuturor 
sfinților pentru ajutorul dat în perioadele dificile din viață: vinde- 
carea bolilor, dar și pentru nașterea a doi copii minunaţi. 


Irina 
e kk 


Am 40 de ani, și îi sunt recunoscătoare Sfintei Parascheva pentru 
că mi-a dăruit un copil și m-a readus la credință. 


Mihaela T., Piatra Neamţ, 
kk 


În octombrie 2009, am venit pentru prima oară la Iași, la Preacu- 
vioasa Parascheva. M-am rugat pentru iertare și pentru a avea copii, 
pe care mi-i doream de 10 ani, de când mă căsătorisem. 

În octombrie 2010, fiind însărcinată, am venit pentru rugăciuni 
de mulţumire. 

Acum, ne dorim să venim cu bebelușul pentru închinare, la cea 
care ni l-a dăruit. 


Elena Alina Constantinescu, București 
kk 

Am rugat-o pe Sfânta Parascheva să mă ajute să-mi găsesc un soţ 
bun. L-am întâlnit după o lună de la rugăciune. După căsătorie, am 
aflat că amândoi am înălţat rugă pentru o bună căsnicie. Acum, soțul 
meu a abandonat patima fumatului. 


Teona 
e kk 


Ca tată, m-am rugat la Sfânta Parascheva pentru sănătatea copi- 
lului care urma să se nască. Avem copii buni la suflet, iubitori, iar eu 
ca tată mă rog să trăiesc alături de ei cât mai mult, să le ofer tot ce-și 
doresc, să fim o familie unită. 


Marius 
e kk 


Am trăit împreună 12 ani de zile în întuneric. 

După ce ne-am închinat, am dat pomelnice și am citit acatistul 
Sfintei Parascheva, la trei săptămâni ne-am umplut de lumina căsăto- 
riei religioase. 


Vasilica și Vasile 
e ae a 


Cu rugăciuni stăruitoare la racla Sfintei Parascheva, Dumnezeu 
mi-a dăruit în chip minunat o fetiță deosebită. 


Ana-Maria, Brăila 
x kk 


Mărturisesc că am pierdut un copil la naștere, dar la al doilea mi- 
a apărut în vis Sfânta Parascheva și mi-a vorbit, încurajându-mă că 
pruncul va trăi, mângâindu-mă de trei ori pe burtă și binecuvântându-mă. 
Copilul nu a avut nici o problemă, iar acum are 27 de ani. 


Elena 
e ae a 

Cu ajutorul sfânt, mi-am găsit jumătatea. Simt că Sfânta Paras- 
cheva, mult folositoare, își revarsă dragostea și minunile ei asupra 
întregii familii, în fiecare zi. 


Anonim 
e kk 


Ne-am rugat cu stăruință pentru ca fiii noștri să-și întemeieze 
familia lor și să aibă, la rândul lor, copii. Sfânta Parascheva 1-a ajutat: 
și-au format familia lor, locuiesc în Italia și se bucură de venirea pe 
lume a urmașilor. 


Ioan si Maria 
fe se 


După rugăciuni fierbinți la Sfânta Parascheva, am primit ajutor 
pentru fiica mea, Alina, care a născut un copil la 28 octombrie 2010. 
Pentru aceasta, o slăvesc și o preamăresc din tot sufletul. 


Margareta 
pi fecale 


Relatez vindecarea copilului meu de o lună care nu se putea 
hrăni decât prin sondă. După ce ne-am rugat Sfintei Parascheva, am 
constatat că băieţelul nostru, Ștefan-Nicolae, a început să bea lapte cu 
biberonul. Slavă lui Dumnezeu și Sfintei Cuvioase Parascheva mii 
de mulțumiri. 


Anonim, Sibiu 
kk 


Am fost salvată de la moarte de Cuvioasa, după operaţia pe 
creier efectuată la Spitalul de Neurochirurgie din lași, în 1988. 
Acum, toată familia o preaslăvește pe Sfânta Parascheva. 


Georgeta G., Bacău 
kk 

În 2008, am fost infectat cu virusul HIV, ceea ce m-a împins la o 
tentativă de sinucidere. Cineva m-a sfătuit să mă rog la moaștele 
Sfintei Parascheva. Am ezitat, dar, am venit. Nu-mi dau seama ce s-a 
întâmplat, dar acum știu că sunt vindecat; trăiesc. Testele au ieșit bine. 
S-a întâmplat o minune deși nu sunt un om care să merite ajutorul 
unui sfânt. Mulţumesc, Sfântă Parascheva, că m-ai adus la o nouă 
viaţă. 


Dragoş 
kk 


Cu câțiva ani în urmă, dintr-o cauză știută doar de Bunul Dum- 
nezeu, am surzit complet. Medicii nu mi-au dat nici o şansă pentru a-mi 
recupera auzul, dar, prin mijlocirea Cuvioasei, a fost posibil. De 
atunci am un ataşament mare pentru Sfânta Parascheva, căreia îi voi 
mulțumi tot restul vieţii. 


Andra, Galaţi 
kk 


Am trecut printr-o grea încercare, având noduli la glanda tiroidă. 
M-am rugat Cuvioasei Parascheva, iar medicii au constatat că nu mai 
am nici un nodul pe glandă. 

Acum mă rog, cu lacrimi, la maica bună Parascheva, să mă vin- 
dece, prin rugăciunile ei, de nodulii de la rinichi. Nădăjduiesc că mă 
voi face bine și că voi veni să spun, tuturor, minunile făcute de Cu- 
vioasa Parascheva. 


Anonimă 
fe se 


Sunt bucuroasă că bunicul meu, diagnosticat cu un cancer, fără 
nici o șansă din partea medicilor, şi-a îndreptat, împreună cu toți ai 
casei, ruga către Maica Domnului, către Sfânta Parascheva și Sfântul 
loan Rusul. 

Bunicul meu s-a vindecat. 


Anonimă 

În 2004, mi s-a depistat o gravă afecțiune hepatică. Am hotărât ca în 
fiecare vineri să mă rog la racla Sfintei Parascheva pentru vindecare. 

După un an de tratament intens, medicii ieşeni au constatat că sunt 
vindecat. Consider esențial faptul că această vindecare m-a adus către 
credinţa ortodoxă. Mulţumesc, Sfântă Parascheva! 


Adrian, lași 
kk 


Sunt din Turnu-Severin. Am avut cancer, gradul 2. Unul dintre 
medici mi-a propus să vin pe 12 octombrie la operație. 

După primirea diagnosticului, am urmat tratamentul, dar am 
plâns la icoana Maicii Domnului, am ţinut post și am citit acatistul 
Sfintei Parascheva. Pe 12 octombrie, la internare, mi s-a spus că 
boala a stagnat și nu mai este nevoie de operaţie. 


Mărioara, 62 de ani 

La Iaşi, de Sfânta Parascheva 


Mihaela Rugină 


Oraşul blând e-n sărbătoare, 
Împodobit cu mir ceresc. 
S-aud cântări tânguitoare 
Din sfânt lăcaş bisericesc. 


Din toată ţara se adună 
Creștini în strai de sărbătoare. 
E ziua Sfintei Parascheva, 

A tuturor izbăvitoare. 


E-mpodobită cu flori racla 
Și busuioc înmiresmat; 
Pioși s-adună pelerini, 

La Sfânta ce i-a aşteptat. 


Deasupra raclei sfinte, arde 
Un candelabru de argint. 
Este lumina ta, copile, 
Iubita ţi l-a dăruit. 


Mereu lumină să primească 
Sufletul tău neprihănit, 

Și Dumnezeu să te aşeze 

În locul de dureri scutit. 


Cât pe pământ va sta Sfânta, 
Şi-n raclă se va odihni, 

În veci candela ei va arde 

ȘI tu în pace vei dormi. 

Dăruitoarea de înţelepciune 


Sfănta Parascheva vestind Evanghelia. 
Frescă din Catedrala Arhiepiscopală din Roman, sec. XVI 


Sfânta Cuvioasă Paracheva este asaltată de închinători, mai ales 
în vremea hramului ei. Însă un alt fenomen cu explicaţii mai presus 
de logica omenească este asaltul studenților din Iași, în timpul sesiu- 
nilor. Mare de tineri, cu cărțile sau cursurile în mână se aşază răb- 
dători la rândul care duce la moaștele Sfintei Cuvioase Parascheva. 
Lacrimi și zâmbete, frică și nădejde, singurătate și mulțumire, ne- 
știință şi râvnă, ingenuitate și experiență, timiditate și emoția înce- 
putului, toate simţirile tinerilor care vor să-și clădească un viitor pe 
tărâmul minții sunt aduse ca o ofrandă la picioarele Sfintei. Și cu o 
răbdare dincolo de veac, Cuvioasa îi ascultă pe toți, le cumpănește 

cererile, îi îndeamnă la învăţat, le deschide mintea „pentru primirea 
învățăturilor celor bune”. Ea este Învătătoarea de har a studenţilor 
ieşeni. Și sunt sute de mii de tineri care mărturisesc ajutorul ei sfânt 
în examenele de la facultate şi în examenele acestei vieţi. Căci viața 
este un extemporal la umanitate, prin care noi ne vădim apartenenţa 
noastră la cer, prin rugăciune și fapte bune. Desigur, Sfânta Cuvioasă 
nu încurajează lenea pioasă, nici rugătorii care nu s-au întâlnit cu 
cursurile. Ea nu oferă reușite miraculoase celor care nu merită, în 
defavoarea celor care au învăţat. Ceea ce face ea, și sunt mii de măr- 
turii despre aceasta, este că deschide mintea, pătrunde inima de dor 
de înţelepciune, dă putere de aprofundare, analiză și sinteză, odih- 
nește creierul, anulează emoţiile, timiditatea și frica, înseninează firea 
curată a sufletului tânăr și o orientează spre Răsăritul cel de sus, ac- 
tualizează în noi potenţele ascunse de descoperire și uimire în faţa 
frumuseţii lui Dumnezeu revărsată în har peste creația acestei lumi. 


(Pr. Dr. loan V. Istrati) 
Mâna Sfintei Parascheva 


Când Bunul Dumnezeu îți dăruiește bucuria de a fi părinte, atunci, 
dator ești faţă de copii să-i crești, să-i educi și să faci tot ce-ţi stă în 
putință ca viața copiilor tăi, pe care i-ai primit în dar, să o ridici la 
înălțimea darului; așa trăieşti, alături de ei, toate tristeţile vieţii lor, 
dar niciodată nu ești singur în acest demers. Preasfânta Fecioară 
Maria și toți sfinţii la care te rogi îți stau alături, în grija pentru su- 
fletele pe care le-ai primit ca să le dăruiești la rândul tău iubire. De-a 
lungul vieții mele de părinte, m-am convins, nu o dată, de acest ade- 
văr şi iată doar unul din aceste momente care arată că minunile se 
petrec mereu, trebuie doar să crezi, să te rogi și să le recunoști. 

Fiica mea a absolvit cu bine Liceul de Artă din orașul natal și, 
după lungi discuţii în care trebuia să aleagă între artele plastice şi 
medicină veterinară, a decis să continue drumul artei, hotărându-se 
să urmeze cursurile Academiei de Arte din Iași. S-a pregătit mult, cu 
toată seriozitatea care-i era caracteristică și a venit ziua examenului. 

Locuiam la niște prieteni în lași, care ne-au pus la dispoziţie toate 
cele necesare în acea perioadă și cărora le suntem foarte recunos- 
cători. 

În dimineaţa examenului, fiica mea a plecat la Academie cu 
toate emoţiile firești unui asemenea moment, iar eu am rămas acasă, 
cu o cantitate cel puţin egală de emoţii. La un moment dat, tensiunea 
mea psihică a devenit atât de mare, încât am simţit foarte tare nevoia 
să merg şi să cer ajutorul Cuvioasei Parascheva, cum am făcut și cu 
alte ocazii, în timpul studiilor mele (liceul și facultatea le-am făcut la 
Iași). Era cam între orele 11:30-12:00; examenul începuse la ora 9 și 
timpul de lucru era de patru ore. Stând lângă Sfintele Moaşte ale Cuvi- 
oasei, mă rugam: „Cuvioasă Maică Parascheva, ajut-o pe fiica mea 
în acest moment important din viața ei. Poartă-i tu mâna să facă o 
lucrare frumoasă și să poată ocupa un loc la această facultate.” 

A trecut timpul şi am mers să o aştept să iasă de la examen. În 
sfârșit, ne-am întâlnit și nu mică mi-a fost mirarea când primele 
cuvinte pe care mi le-a spus au fost acestea; 

„Mamă, am avut niște emoţii îngrozitoare și mergea foarte greu 
lucrarea. Dar, pe la 11:30-12:00, deodată mi-a venit așa o ușurare și 
parcă-mi purta cineva mâna; am început să lucrez cu multă îndemâ- 
nare și am reușit să termin la timp.” 

Lucrarea fiicei mele, după spusele profesorilor, a fost, de departe, 
cea mai bună și, după toate probele susținute, a intrat la această 
facultate a doua, în ordinea mediilor; între timp a și absolvit Acade- 
mia de Arte, a susținut examenul de masterat, fiind foarte apreciată, 
și, acum, cu ajutorul lui Dumnezeu, poate va reuși să împlinească 
ceea ce şi-a propus. 

Eu nu pot decât să mulțumesc Bunului Dumnezeu, Sfintei Fecioare 
Maria, Sfintei Cuvioase Parascheva și tuturor sfinților pentru tot ajutorul. 

Am scris aceste rânduri în semn de adâncă mulţumire către 
Cuvioasa Parascheva pentru tot ajutorul dat și ca o mare rugăciune, 
să nu o părăsească nici acum, când trece printr-o mare încercare. Am 
toată credinţa că, așa cum a ajutat-o atunci, o va ajuta și acum și va 
aduce liniște şi bucurie în sufletele noastre. 

Mari sunt minunile pe care sfinții lui Dumnezeu le fac pentru noi 
și ele trebuie cunoscute, nu spre mândria noastră, că noi suntem 
nevrednici, ci spre slava lor și a lui Hristos, Dumnezeul nostru. Stiu 
că este așa și de aceea mă rog Bunului Dumnezeu, Măicuţei Lui 
Sfinte și tuturor sfinților să nu mă părăsească niciodată și să mă ierte 
pentru greșelile mele cele mari şi nenumărate. Aduc mijlocitoare pe 
Sfânta noastră Maică Parascheva, căreia mă rog din tot sufletul și am 
toată încrederea că mă va ajuta. Trebuie să am răbdare și să nu conte- 
nesc a mă ruga. 

Cu multă și adâncă recunoștință, o mamă. 


Anonim 


Ajutor la examene 


Am adunat numeroase bucurii, am primit răspuns pentru orice 
fel de cerință șoptită la racla cu sfintele moaște ale Sfintei Paras- 
cheva, întotdeauna „grabnic ajutătoare”, „mult folositoare”. Mi s-au 
îndeplinit întotdeauna cerințe diverse, cum ar fi împăcarea cu prie- 
tene aflate în conflict, găsirea unui duhovnic bun ș.a., cât și bucuria 
reușitei la cele mai dificile examene. 

Ca studentă în ultimul an de facultate, am fost copleșită de su- 
biectele cu grad mare de dificultate în vederea obținerii examenului 
de licenţă, de timpul limitat... Imediat ce m-am rugat la Sfânta Paras- 
cheva, mi-am structurat bine pregătirile, am primit şi ajutorul co- 
legelor și am obţinut licența cu medie foarte mare, în condițiile în 
care doar 25% dintre candidaţi au fost atunci admiși la proba scrisă. 

Mărturisesc că oricând m-am rugat atât pentru mine, cât și pentru 
prieteni, m-am bucurat de rezultatele dorite și cu siguranță, nu este 
întâmplător faptul că foarte mulţi studenți se închină zilnic la racla 
Sfintei. Ajutorul pe care îl dă la examene dificile este evident. 


Daniela, laşi 
kk 

Ecuația sufletului 


În 1978, la examenul de obţinere a gradului didactic II, disci- 
plina matematică, n-am reușit să rezolv ceea ce mi se cerea în biletul 
de la examenul oral. Aveam emoţii puternice, mă blocasem, dar pro- 
fesorul a încercat să mă ajute. Totuși eu parcă nu auzeam nimic, nu 
înțelegeam nimic. Am ieşit cu o stare de deznădejde, plângând în 
hohote. Așa plângând, am ajuns la Sfânta Parascheva și i-am măr- 
turisit că n-a făcut nimic la examen, că sunt supărată și rușinată de 
această nereușită. A doua zi a avut loc o minune... de neimaginat, 
pentru că eram admisă! Am revenit să-i mulțumesc milostivei fecioare, 
care, cu certitudine, a fost mijlocitoare, pentru că fără ea nu s-ar ex- 
plica această reușită. 


Angela, pensionară, Roman 
kk 


Deschiderea minţii 


Una dintre cele mai frumoase minuni este legată de prima sesiune 
din viaţa mea. Eram o studentă silitoare, dar, epuizată, în sesiune 
nemaiavând forța de a repeta materia. Cu o zi înainte de examen m-am 
rugat, în Catedrală, Sfintei Cuvioase Parascheva. Am lăsat totul în 
mâna lui Dumnezeu. Minune! Fără a fi repetat atât cât trebuia, am 
plecat la examen. Acolo, parcă cineva mi-a luminat mintea încât îmi 
amintea noțiuni învăţate în liceu pentru concursuri și olimpiade şi de 
la orele de curs din timpul semestrului. 

Am obținut una dintre cele mai mari note, în timp ce aproape 
50% dintre studenţi au picat examenul. 


Alexandra 
e ae a 

Cea mai bună prietenă 


Cunosc viața Cuvioasei de la părintele duhovnic. A devenit cea 
mai bună prietenă a mea, deoarece continuă să mă ajute mult. 

Când am venit pentru prima dată la hram, am stat 12 ore noaptea 
în picioare pe frig și ploaie, iar când m-am închinat, am plâns de 
bucurie: nu-mi venea să cred că am rezistat atât și am simţit o liniște 
sufletească de nedescris. Într-o noapte, simțindu-mă foarte rău, mi-am 
alungat această stare, citind Acatistul Sfintei Parascheva. În sesiunea 
de examene, m-am bucurat de ajutor, biruind oboseala și stresul acu- 
mulate, și primind prin rugăciune dulceaţa reuşitei. 


Anonimă, studentă la Ştiinţe Economice 
kk 


Aproape de Sfânta Parascheva 


Mi-am dorit mult timp să fac studiile superioare la lași. Am în- 
tâlnit însă refuzul tatălui, care mă voia acasă și nu înţelegea de ce 
încercam să-i explic: „E ceva în mine care mă atrage acolo”. 

Singura mea scăpare a rămas Sfânta Parascheva. Am apelat și la 
alți apropiați să se roage pentru mine, dar primeam răspunsul: 
„Roagă-te la Sfânta Parascheva și vei ajunge acolo!”. 

Nu mă îndoiam de ajutorul Cuvioasei, însă credeam că, prin slaba 
mea rugăciune, nu merit, nu sunt vrednică. De fapt, nici ceilalți membri 
ai familiei nu-mi susțineau opțiunea. Nu eram supărată pe Cuvioasa, 
dar eram dezamăgită de mine însămi că n-am fost demnă de ceea ce 
îi cerusem Sfintei. 

La câteva zile până să înceapă înscrierea în lași, nu mi-a venit să 
cred că tatăl mi-a încuviințat opțiunea. Am ajuns fericită la Mitropolie, 
unde am simţit atâta iubire la Sfânta Parascheva ca la nici un alt 
sfânt. Acum sunt în anul al II-lea la facultate și singurul lucru pe 
care mi-l doresc este să rămân întotdeauna aproape de Domnul și de 
Sfânta Parascheva. 


Cristina, 19 ani, Craiova 


Binefăcerile Sfintei Cuvioase Parascheva 
Structura inimii 


În 1955, veneam des şi mă rugam să primesc ajutorul pentru 
reușita la Facultatea de Medicină. Cu o seară înaintea probei orale la 
anatomie, m-am întâlnit cu o tânără căreia îi căzuse subiectul „Structura 
inimii”. Auzisem și eu despre rugăciunea inimii: „Doamne, Lisuse 
Hristoase, Fiul lui Dumnezeu, miluiește-mă pe mine, păcătosul” și 
am rostit această rugăciune, rugându-mă şi Sfintei Parascheva să-mi 
deschidă inima și mintea pentru a reuși la acest examen foarte greu. 

Apoi am plecat acasă şi am repetat cu atenţie acest subiect. A 
doua zi, la examen, am tras biletul pe care scria „Structura inimii” și 
am obținut nota maximă. 


Dr. D.N. 
e ae ok 


Batista 


Am venit la Sfânta Parascheva încă de la 10 ani, atingând de sfânta 
raclă o batistă nouă. Am trăit un moment greu în 1982, la decesul 
tatălui care avea doar 52 de ani. 

După numai două săptămâni m-am prezentat la examenul de la 
ASE București, anul II. Am luat în mâna dreaptă „batistuţa nouă”, 
trecută pe la racla sfintei, am extras singurul bilet la care a fost capa- 
bilă să răspund și am obţinut cea mai mare notă din grupele care au 
fost examinate în ziua aceea. La Sfânta Parascheva m-am rugat și m-a 
ajutat toată viaţa. 


Doina-Paulina 


Contestaţia 


La bacalaureat, am fost respinsă la o lucrare scrisă în limba 
franceză. Ştiam că scrisesem bine și că răspunsesem la toate cerințele 
examenului. 


Binefăcerile Sfintei Cuvioase Parascheva 


După ce am depus contestaţie, m-am rugat mult la Sfânta Paras- 
cheva, care a făcut pe profesorul corector să fie atent la conţinutul şi 
forma lucrării. Rezultatul final mi-a adus bucuria reușitei. Mulţumesc 
din suflet Sfintei Parascheva. 


Anonimă 
fe se 


Rugăciunea unei mame 


M-am rugat la Sfânta Parascheva să o ajute pe fiica mea, Mădă- 
lina, la susținerea unui examen în martie 2011. Sfânta mi-a auzit 
ruga fierbinte. Mădălina, la cei 11 ani ai ei, s-a concentrat mult și nu 
numai că a reușit la concurs să-și depășească emoţiile, dar a luat 
locul al II-lea. Am simțit-o alături în rugăciune pe Sfânta Parascheva 
Și îi mulțumesc acum din suflet. 


Anonimă 


Partiturile de pian 


Adesea am năzuit la hmanul rugăciunii. l-am adus Preacuvioasei 
Parascheva, înaintea examenelor, partiturile de pian, implorând-o să 
mă ajute să nu greşesc nici un sunet pentru a trece cu bine de sesiune. 
Am adunat bucurii ale succesului, continuând să mă rog pentru întă- 
rirea credinţei și pentru îndrumarea pe drumul cel curat al vieţii. 


Loredana 
Alte minuni 


Sfânta Parascheva m-a ajutat tot timpul atunci când m-am rugat 
cu credinţă tare şi concentrare adâncă, obţinând rezultate bune la 
învățătură. Sunt sigură că, la un moment dat, având nevoie de un 
transfer de la un liceu la altul, doar cu ajutorul Sfintei am reușit. Îmi 

dau seama că, adesea, am adunat în suflet bucuria succeselor, chiar 
dacă, de cele mai multe ori, nu am meritat. 


C.O. 


XX % 


Mai ales părinții mei, Viorel și Maria, s-au rugat cu lacrimi la 
Sfânta Parascheva să mijlocească pentru reuşita mea la examenul de 
titularizare în învățământ. Cuvioasa a revărsat în sufletul meu bucu- 
ria succesului, deoarece am obținut nota maximă și m-am situat pe 
locul întâi, fiind repartizată pe un post foarte bun. 


Cornelia 
e ae a 


Mărturisesc că atunci când m-am rugat Sfintei Parascheva, cu 
multă credinţă, am obţinut rezultate foarte bune în vremea studenţiei. 


Anonim 
e kk 


Am simțit ajutorul Sfintei Parascheva atât la examenele de 
înscriere la facultate, cât și după aceea, prin rugăciuni fierbinți la raclă, 
încât mi se lumina mintea. 

Am făcut primii pași spre Cuvioasa în urma lecturării unei isto- 
rioare duhovnicești deosebite, despre roadele rugăciunii. 


Anonim 
e kk 


Mă rog adesea la Cuvioasa Parascheva, care m-a ajutat la multe 
examene grele. La racla Sfintei găsesc întotdeauna liniştea sufletească 
pentru gândurile mele tulburate, dar și pentru înțelegerea părinţilor. 


Roxana 
e kk 


Binefăcerile Sfintei Cuvioase Parascheva 


M-am rugat Sfintei să mă ajute la examene, încât să iau bursă. 
Pentru proba practică mi-a dorit doar promovare, dar cu ajutorul 
Sfintei am obținut nota 10, prea mult pentru ceea ce merit. 

Pentru dorințele pe care nu s-au îndeplinit, știu că așa a consi- 
derat ea că e mai bine. Poate nu îmi erau de folos pentru suflet. Am 
încredere deplină în Sfânta de la Iași, simt că-i aproape de inima 
mea, cu o puternică legătură de prietenie. 


Roxana P. 
fe se 


Am terminat 1.S.E. lași în 1991. De câte ori aveam un examen 
greu mă închinam la racla Maicii Parascheva și totdeauna luam 
aceste examene. 


Mihai, din comuna Poduri, Bacău 
XXX 


Cuvioasa Parascheva m-a ajutat să-mi plătesc o taxă la școală și 
mi-a luminat mintea în momentele când aveam gânduri negre. 


Anonimă 
fe se 


Acum câteva luni m-am rugat Sfintei Parascheva să mijlocească 
pentru ajutorul meu la învățătură. După rugăciuni multe, am observat 
că totul este altfel decât până atunci: ca prin minune, ceea ce mi se 
părea deosebit de dificil a devenit posibil, pentru că am obținut una 
dintre cele mai mari medii într-o clasă de mate-info. 

Sunt convinsă că nimic nu este posibil fără Dumnezeu, iar prin 
rugăciune și credință poţi trece de orice obstacol, chiar dacă pare 
imposibil. 


Elevă 


Binefăcerile Sfintei Cuvioase Parascheva 


Ca mamă, am trăit emoția unui examen greu al băiatului meu, 
Bogdan, care își dorea să reușească la un liceu renumit din Iași. Cu 
lacrimi în ochi, am venit la Sfânta Parascheva şi m-am rugat în timpul 
examenului de matematică de clasa a IV-a. Copilul a mărturisit că la 
începutul probei, timp de jumătate de oră, nu ştia să rezolve nici o 
problemă, dar apoi, dintr-o dată, i s-a luminat mintea și le-a rezolvat 
pe toate. Mi-am dat seama că momentele de inspiraţie le-a avut chiar 
în timpul rugăciunii către Cuvioasa Parascheva. 


Anonimă 
fe se 


Mulţumesc Cuvioasei pentru că m-a ajutat la promovarea a două 
examene foarte grele și a licenţei. De asemenea, îi sunt recunscă- 
toare pentru ajutorul acordat celor doi copii ai mei, care sunt 
sănătoși. 


Anonimă, Bacău 


Binefăcerile Sfintei Cuvioase Parascheva 


Închinare Sfintei Cuvioase Parascheva 


Prof. Ovidiu-loan Cherniciuc-Dumitrescu 


Preacuvioasă Maică, ce mângâi cu iubire, 
Cum vom putea noi, oare, simți cu-a noastră fire 
Sfințenia prin care la cor pe toți ne tragi, 
Precum o maică-și strânge la piept copiii dragi? 


Cum vom putea nemernici, cu sufletul pătat, 
Cu buze necurate și pline de păcat, 

Să îţi cântăm cu lacrimi cinstitul acatist? 

O, sfântă bucurie în veacu” acesta trist! 


Și cu ce inimi, oare, la tine ne-închinăm 

ȘI în ce gânduri, oare, străini ne îngropăm, 
Când grija acestei lumi ca șarpele ne strânge 
Și suntem apăsaţi de propriul neam şi sânge? 


Tu, ca o maică bună, aleasă de Hristos, 

Eşti floare a Moldovei, cu dulce, bun miros. 
ȘI ca un bun pescar, cu mrejele credinţei, 

Ne tragi, din marea vieții, din groapa suferinţei. 


O, cât de greu mi-e, Maică, prin lume depărtat, 
Să îmi duc crucea vieţii, de nimeni mângâiat! 
ȘI câte lacrimi calde și pline de iubire 

Vor uda racla ta la orice re-ntâlnire! 


Când ne-amintim că tu pe toți ne-ai ajutat 
ȘI ne-ai hrănit cu drag, cu har ne-ai adăpat 
Și-ai adunat la pieptu-ţi o mare de creştini 
ȘI ai făcut minuni cu mii de pelerini! 

Nu vom putea deplin, prin fapte şi credinţă, 
A-ţi închina prinoase de recunoștință; 

Nu vom putea, o, Maică, iubirea a-ți cunoaște, 
Decât plecaţi cu fruntea pe ale tale moaște. 


Acest mic dar, izvorât din adâncul inimii, îl aduc prinos 
de multumiri Maicii noastre, care și pe mine, nevrednicul, 
m-a hrănit Și adăpat de la multa sa milostivire, cât am fost 
aici cântăreț la strană. 


Racla restaurată sfinţită de Înaltpreasfințitul Părinte Mitropolit Teofan şi de 
Preasfintitul Părinte Calinic Botoșăneanul, Episcop-Vicar, la 16 iunie 2009 


IV 


Împlinire prin muncă şi rugăciune 


Sfânta Parascheva în pustie. 
Frescă din Catedrala Arhiepiscopală din Roman, sec. XVI 


Carieră şi încredere 


Am obţinut recent un nou loc de muncă la o firmă pe un post de 
conducere a unui departament. Inițial, am crezut că sunt înconjurată 
de colegi dornici să-mi acorde tot sprijinul. În scurt timp, mi-am dat 
seama că unii dintre colegi se luptau între ei pentru postul pe care 
eram eu desemnată, iar pentru a mă înlătura îmi creau, în faţa subal- 
ternilor și direct în faţa șefului, o imagine urâtă, a unei incompetente, 
deși în aparenţă erau amabili. 

Descoperind aceasta, am luat hotărârea de a demonstra că sunt 
un om serios și dornic să evolueze cât mai repede. Am fost supusă 
unor mari tensiuni, care m-au făcut să oscileze între a demisiona sau nu. 

Neștiind ce decizie să iau, m-am rugat cu tot sufletul Sfintei Pa- 
rascheva, așa cum procedez tot timpul când am nevoie de ajutorul ei, 
spre a lua cea mai bună hotărâre. În aceeași seară m-am bucurat de 
vizita unei prietene, care m-a convins să rămân. Atunci am știut că 
Sfânta Parascheva mi-a ascultat ruga. Acum sunt un angajat care a 
primit credit, atât de la subalterni, cât şi direct de la şef. 

Închei confesiunea printr-un sfat: Se poate reuși prin bunătate și 
înțelepciune pentru a ne regăsi pacea interioară. 


Elena 
e ae 


Gândul cel bun 


În 2010, mă aflam în imposibilitatea de a mai putea încheia con- 
tract cu Casa de Asigurări de Sănătate, deci în pericolul de a-mi 
pierde locul de muncă. 

Am alergat rugătoare la Cuvioasa Maică Parascheva şi i-am 
cerut ajutorul pentru menţinerea în serviciu, având un credit ipotecar 
de peste 50.000 de euro și alți 20.000 împrumutați. 

Minunea nu a întârziat să vină, Cuvioasa le-a rânduit cum nu se 
putea mai bine, schimbând gândurile șefului de a renunţa la un om în 
locul investiţiei unor bani, care se recuperează oricum. 

Sunt convinsă și simt că Maica Parascheva a ascultat ruga mea, 
că m-a ajutat și m-a ocrotit. 

Acum nu găsesc cuvinte de mulțumire și-i sfătuiesc pe cei aflați 
în necaz să-i ceară ajutorul cu încredere, deoarece ea ne ascultă cu 
adevărat, face minuni pentru noi, chiar dacă suntem păcătoşi și nu 
merităm nimic din binefacerile și binecuvântările ei. Atât pot spune: 
Sfântă Cuvioasă Maică Parascheva, nu ne lăsa pe noi, păcătoșii! 


Elena, 38 de ani, cadru medical 


Ajutor academic 


Sfânta Parascheva m-a ajutat mereu, împlinindu-mi dorința de a fi 
acceptat într-un program postuniversitar, deși nu aveam nici un sprijin. 

Am apelat din nou la ajutorul Cuvioasei pentru a mă putea muta 
în lași, ceea ce s-a și realizat. M-am dăruit studiului academic, cu 
bucurie și speranță, iar după câțiva ani de muncă asiduă, Sfânta Paras- 
cheva mi-a asigurat un transfer la o facultate din străinătate. 

Nu am găsit sprijin la nimeni și consider că singurele exemple 
care ne dau putere și credință sunt sfinții. 

Cuvioasei Parascheva mă rog mereu, închinându-i imnuri de 
cinstire. 


Ducu 


Rugăciunea pentru celălalt 


Auzisem de Sfânta Parascheva doar din cărți. Prietenul meu, lacob, 
a rămas fără serviciu timp de șase luni. S-a străduit mult să-și găsească 
de lucru. EI a cumpărat Paraclisul Maicii Parascheva și l-a citit timp 
de 40 de zile, dar tot fără serviciu a rămas. 

Am început să citesc, să mă rog, deși aveam serviciu. Pe data de 
6 aprilie 2011, am aflat că Iacob și-a găsit serviciul pe care şi-l dorea 
cel mai mult. 

La aceasta se adaugă și faptul că noi ne-am împăcat şi cu părinții 
acum, înțelegându-ne foarte bine. 


Cristina 


Profesoara de microbiologie 


M-am născut musulman și am făcut facultatea de medicină în 
Iași. Nu știam nimic de creștinism, doar ceva vag despre lisus și 
Maria, oricum respectam credința celorlalți, însă nu eram religios 
deloc. În sesiunea de vară, eram peste măsură de stresat și îngrijorat 
că nu reușisem să învăţ tonele de cursuri de la microbiologie. Era un 
profesor spaima studenţilor, o bibliotecă de om, care pica tot ce mișca. 
Plin de frică am început să învăţ, dar era foarte greu, ca o picătură în 

ocean. După vreo trei zile de învăţat pe rupte pot spune cu mâna pe 
inimă că nu știam nimic. Bacteriile se împleteau haotic în mintea 
mea, făceam confuzii grave, ce mai, eram terminat. Într-o dimineaţă, 
cu două zile înainte de examen, am văzut câțiva prieteni de-ai mei 
români că pleacă. I-am întrebat: „Unde mergeţi? La o bere?” Iar ei au 
zis: „Nu, mergem la Sfânta Parascheva, la moaștele ei și ne rugăm ca 
să luăm examenul.” „Cine-i asta, vreo profesoară de micro?” am între- 
bat eu. „Nu măi, e o sfântă. Hai și tu că te ajută, e cea mai bună ființă 
de pe pământ.” Am mers mirat și contrariat, am intrat în Biserica mare, 
unde nu a trebuit să mă descalț, am ajuns la un baldachin frumos și 
m-am rugat în felul meu: „Sfântă Parascheva, ordonează ideile în mintea 
mea. Vreau să fiu un doctor bun”. După dovă zile, a urmat cumplitul 
examen. Zeci de studenţi ieșeau cu ochii în lacrimi de la acest tribu- 
nal. M-am dus și eu, cu informaţii insuficiente. Când am ajuns acolo, 
mintea mi s-a liniștit, îmi aminteam perfect cursul, parcă era subliniat 
cu auriu, exact ceea ce mă întreba ştiam foarte bine. 

Acum sunt căsătorit cu o româncă, cei doi băieți i-am botezat 
creștini și cred în ajutorul sfinţilor. 


Youssuf 
kk x 


Dactilografia minunilor 


Neavând resursele financiare necesare pentru a continua liceul și 
facultatea, în anul 1950, am fost nevoită să-mi caut un serviciu în 
Iași, prin care să-i întreţin pe surorile și părinţii săi. 

Rugându-mă la Sfânta Parascheva, mi-a venit în minte ideea de 
a face dactilografia. Plină de speranță, am urmat aceste cursuri, deși 
deseori nu aveam nici ce să mănânc. După absolvirea lor, nu găseam 
nicăieri un loc de muncă. Am început iarăși să mă rog Sfintei ca să-mi 
găsească o slujbă. 

Într-o zi, aflându-mă în fața Gării centrale, am observat un domn 
care ieșea dintr-o clădire CFR. M-am adresat lui, întrebându-l dacă 
știe vreo modalitate de obținere a unei slujbe de dactilografă. Acest 

domn mi-a facilitat intrarea în biroul CFR, unde, după o probă de 
dactilografie şi o discuţie despre pregătirea mea, am fost acceptată 
pe acel post, iar acum sunt pensionară a aceleiași instituții. Am 
lucrat o viaţă prin ajutorul Sfintei Parascheva. 

Domnul lucrează prin oameni. În cazul meu, Sfânta Parascheva 
m-a ajutat să-mi câștig existența. Slăvită să fii, Maică Parascheva! 


Maria, laşi 
Alte minuni 


Am mers plângând pe stradă, din cauză că nu aveam serviciu. 
Am îngenuncheat, rugând-o pe Sfânta Parascheva să mă ajute spre a 
mi se alina suferința. Am plâns, dar n-am deznădăjduit, apoi visul mi 
s-a împlinit. 


Anonimă, 24 de ani, lași 
kk 


Pe data de 4 februarie 2011, am făcut un pomelnic pentru ajutor 
în găsirea unui loc de muncă pentru soția mea, Elena, dorință ce s-a 
împlinit pe 11 februarie 2011. 


Anonim 
e kk 


După terminarea facultății, timp de o săptămână, am avut intervi- 
uri pentru ocuparea unui post. De la o zi la alta, mă rugam la Sfânta, 
care m-a ajutat să trec de toate probele și să ocup postul dorit. 

Am simțit cu adevărat cum ajută Dumnezeu celui ce se roagă. 


Anonim 


XX % 


Dând pomelnic la Sfânta Parascheva, mi-am găsit un loc de 
muncă atât eu, cât și soțul meu, pentru care îi suntem recunoscători. 


Anonimă 


vV 


Grabnica ajutătoare 


Sfânta Parascheva rugându-se la 
icoana Maicii Domnului din Vlaherne. 
Frescă din Catedrala Arhiepiscopală din Roman, sec. XVI 


Izvor de minuni 


Mă numesc Paula și mărturisesc că am primit mereu sprijin şi ajutor 
de la Sfânta, însă, din cauza firii umane, unele n-au fost sesizate, 
altele uitate. 

Totuși, câteva picături din acest izvor al minunilor care este 
Sfânta ar fi: 

- totdeauna am primit ajutor la examene, mai ales când mintea 
era obosită sau împrejurările erau neprielnice pentru pregătire asiduă; 

- atunci când aveam probleme de cazare în lași sau dureri fizice, 
a fost „grabnic ajutătoare”; 

- Sfânta mi-a dăruit cel mai bun părinte duhovnic — o foarte mare 
minune pentru mine. Prin părintele Pangratie m-am vindecat de dez- 
nădejde și de gândul cel mai rău care mă însoțea. 

Când părintele duhovnic a plecat, Sfânta Parascheva mi-a devenit 
maică duhovnicească şi sprijin puternic, pentru că mă aflam într-un 
moment dificil: susținerea licenţei. 

Referitor la posibilitatea minunilor în viața oamenilor: 

Dacă vorbim despre vedere pentru cei ce văd, nu e o minune, despre 
sănătate pentru cei sănătoși, nu e o minune, despre pace pentru cei în 
pace, nu e o minune, despre îmbelșugare pentru cei îmbelşugaţi, nu e 
o minune. Dar dacă vorbim despre acestea orbilor, celor bolnavi tru- 
pește și sufletește, celor în războaie și-n frământări, celor săraci, 
lipsiţi, obidiți, fără o bucată de pâine, fără vreun ajutor omenesc — 
toate cele primite în dar de la Dumnezeu, pentru rugăciunile Maicii 
Parascheva, sunt mari minuni. Pentru a «vedea» minunea nu sunt 
necesari doar ochi şi urechi, ci, mai ales, o inimă curată și smerită. Să 
ne ajute Dumnezeu pe noi toți (...) să vedem minunile și să-L slăvim, 
mulțumind și Maicii Sale și Sfintei Parascheva și tuturor sfinților. 
Amin.” 


Paula 


Ochii blânzi 


Sunt mamă a trei copii: Maria, lustiniana și Serafim. De foarte 
multe ori, toată familia merge în pelerinaje la sfintele mănăstiri. 

Cândva, am avut un vis frumos. Se făcea că eu înconjurată de 
copii mă aflam lângă racla Sfintei Parascheva, iar copiii i-au luat 
veșmintele Cuvioasei. Cutremurată de fapta copiilor, dar mai ales încărcată 
de mustrări de conștiință pentru nepurtarea de grijă ca mamă, am 
început să plâng și să-i cer iertare Sfintei. La zbuciumul interior în 

care mă afundasem, Sfânta Parascheva a părăsit racla stând vie, în 
picioare lângă mine. 

Avea un chip frumos, ochi blânzi şi bujori în obraji. Era înaltă... 
În semn de răspuns la rugămintea mea de iertare, a clipit din ochi și 
mi-a zâmbit înclinându-și ușor capul... 

Am înțeles din acest vis că Sfânta Parascheva este de-a pururea 
vie, că este mereu gata să ne ajute atunci când ne rugăm ei. 

Revinim la Cuvioasa cu multă nădejde de ajutor în viaţa aceasta, 
dar, mai ales, ne rugăm să mijlocească pentru toți, când sufletele noastre 
vor pleca spre celălalt tărâm. 


Violina, Ocna-Mureș 
ek ak 


Străina de lângă noi 


În 1999, după ce m-am închinat la Sfintele moaște, m-am așezat 
în genunchi în apropiere. La un moment dat, s-a apropiat o femeie 
cerând să-i dau ceva de pomană. Nu-mi amintesc bine faţa, dar mi-au 
atras atenţia detalii din îmbrăcămintea străinei: o haină din lână de 
un castaniu deschis cu fire foarte fin lucrate, peste care se revărsau 
două codițe din părul cărunt, iar în picioare un fel de opincuţe cu o 
lucrătură deosebită, rafinată. 

Am scos din geantă toţi banii pe care îi mai aveam și când să-i 
dau, femeia cu chipul neobişnuit dispăruse. Am căutat-o peste tot, în bi- 
serică, afară... Imediat după aceea, mi-am găsit un serviciu foarte bun. 

În 2009, când am venit la Sfânta Parascheva, am simţit o ne- 
așteptat de mare liniște. Mai târziu am înţeles de ce: fusesem acu- 
zată, pe nedrept, de un furt. Dar tot Cuvioasa îmi făcu dreptate. 


Daniela, Bacău 

Gustaţi şi vedeți că bun este Domnul 


M-am rugat la „Sfânta sufletului” meu de la Mitropolie, încă din 
timpul liceului, uneori pentru diferite mărunţișuri. Văzând că îmi 
sunt îndeplinite cerințele bune, am prins încredere foarte mare în 
Sfânta Parascheva. 

După căsătorie, am cinci copii, dar și mari neînţelegeri cu soţul 
căzut în patima beției. La al cincilea copil, după cezariană, m-am 
simțit foarte rău și am stat o lună internată în spital. Simţeam că mă 
sting şi-mi era milă că rămân copiii singuri pe lume. Pe copiii veniţi 
în vizită la spital i-am sfătuit să meargă la Sfânta Parascheva să se 
roage pentru mine. Sfânta m-a ajutat şi am trecut peste acest obstacol. 

Într-o după-amiază, băiatul, Paraschiv, s-a urcat pe un scăunel, în 
hol, să se uite în oglindă. Căzu și se lovi foarte rău la faţă. Am mers 
cu el la spital, dar i s-au făcut doar primele îngrijiri, urmând să revină 
a doua zi pentru consult la un medic specialist. În ziua următoare, nu 
m-am mai prezentat la spital, pentru că Sfânta Parascheva l-a vindecat 
(s-a dezumflat faţa, și a început să mănânce după multe ore de suferință). 

Un alt val al încercărilor a fost cu al patrulea copil, loan, care a 
suferit niște arsuri, opărindu-se la gură cu lapte fierbinte, încât i-au 
fost afectate papilele gustative. Orice gură de mâncare pentru el era 
o suferință. Cu groaza că nu va mai avea simțul gustului, l-am dus la 
racla Sfintei şi m-am rugat timp de o oră. De menţionat că am stră- 
bătut câțiva kilometri de la spital până la Mitropolie, iar copilului îi 
cumpărasem câte ceva de gustare din banii pe care i-aș fi dat la tramvai. 
În timpul orei de rugăciune, am observat că deodată copilul începu 
să mănânce cu poftă, spunând: „Ce bun e!” Bucuroasă, cu ochii în 
la-crimi, am mulțumit Sfintei. 

Am trecut prin alte încercări grele, odată cu revenirea soţului 
violent în familie. Apelul către poliţie a fost zadarnic și am mers la o 
vrăjitoare, care îmi dădu niște sticluțe cu lichid, ce trebuia să-l alunge 
pe soţul nedorit. Aș fi vrut să merg la Cuvioasa, dar m-am sfiit. Când 
totuşi am ajuns, la ieşire am căzut pe piatră și sticluțele cu acel lichid 
s-au spart. Vineri noaptea, în vis, o măicuţă m-a sfătuit să nu mai 
merg la vrăjitoare, prevestindu-m că voi avea de suferit. 

Înfășurându-mă doar în haina rugăciunii neîncetate, în Spove- 
danie și Împărtășanie, recunosc că am greşit și mă bucur de roadele 
rugăciunilor, având cinci copii sănătoși, frumoși, bine educați, deși 
n-au avut nici pensie alimentară: trei au terminat facultatea, iar doi 
sunt în liceu. 

Maria 
XX 


Schimbarea numelui şi a vieții 


Mama s-a operat de cancer pancreatic. Cu mijlocirea Sfintei Pa- 
rascheva, a trăit câțiva ani buni. După ce mama, Emilia, a scăpat de 
cancer, eu, fiul ei, Răzvan, care mult timp rătăcisem în căutarea unui 
Sfânt protector, am ales-o pe Cuvioasa Parascheva. Tot timpul când 
am avut greutăți pe plan profesional sau familial şi m-am rugat ei, 
am izbândit. 

Numai cu ajutorul ei, soția mea a născut un copil sănătos. 

În noiembrie 2009, fiind şofer pe un TIR, m-am visat înspre di- 
mineață, așezat în genunchi, pe un platou de marmură, iar în fața 
mea, racla Sfintei Parascheva. Cuvioasa avea deasupra capului o 
imensă lumină, de parcă ar fi fost soarele. Am rugat-o să-mi ierte 
păcatele. Sfânta a încuviinţat iertarea, dar nu mi-a zis Răzvan (cum 
mă numeau toți), ci Constantin, îndemnându-mă să-i aduc un covor 
frumos şi straie la Sfânta raclă. Am dezvăluit unui părinte de la Mi- 
tropolie cele visate și am fost trimis la Sfânta Mănăstire Galata pentru 
brodarea veșmintelor. 

Mă simt liniștit și sunt de părere că fiecare om trebuie să-și facă 
viața cât mai frumoasă, curată și liniștită, pentru că ea, viaţa, este ca 
o excursie pe acest pământ, după care urmează viaţa veșnică, iar 
pregătirea de pe acest pământ ne va ajuta enorm. Și foarte important 
este să avem un sfânt protector care ne ajută şi ne mângâie în 
suferință, rugându-se pentru noi neîncetat la Tronul lui Dumnezeu. 


Răzvan-Constantin M., Paşcani, 


Binefăcerile Sfintei Cuvioase Parascheva 
Florile Sfintei Parascheva 


Dezvălui aici ajutorul grabnic și necontenit primit de-a lungul 
anilor de la Sfânta Parascheva. Aflată în Iași ca elevă, departe de 
casa părintească, m-am rugat la Cuvioasa, lângă care mă simt ca lângă 
o rudă apropiată. M-am născut pe 10 octombrie, aş fi putut avea 
numele Sfintei, și de aceea, pe 14 octombrie am o deosebită bucurie 
duhovnicească, și simt că este și ziua mea. 

Uneori, am primit reproşuri pentru frecventarea slujbelor bise- 
ricești, atât din partea gazdei, cât și la serviciu, în timpul comunis- 
mului. 

Ori de câte ori m-am rugat cu stăruință, Cuvioasa mi-a ajutat: la 
examen, la serviciu, pentru căsătorie, pentru obținerea unor obiecte 
în gospodărie, la naștere ușoară, la cumpărarea unei locuinţe ș.a. Într-un 
an, ca pelerin la Sfânta Parascheva, când am mers să mă închin cinsti- 
telor moaște, mi-am dorit un buchet frumos de flori, fiind ziua mea 
de naștere. Am cumpărat câteva flori de busuioc pentru Cuvioasa, 
dar nu mi-am luat privirea de la un buchet mare de flori pe care-l 
avea o tânără. După ce m-am închinat, spunându-mi durerea, m-am 
așezat la rând pentru închinăciune la icoana Maicii Domnului. Tocmai 
în acest moment buchetul mare de flori pe care-l admirasem mi-a 
fost dăruit de o tânără necunoscută. Surpriza plăcută a fost mare, însă 
am simţit că Sfânta Parascheva mi le-a trimis să-mi aline durerea de 
mamă, pentru că fiul, plecat în străinătate la studii, uitase de părinți. 
Am păstrat mulți ani florile acelea şi continui să-i mulțumesc Sfintei 
Parascheva pentru toate florile ajutorului sfânt. 


Olimpia M., lași 


Mersul către Dumnezeu 


Provin dintr-o familie nu tocmai creștină părinții nu merg la 
biserică, nu se spovedesc. Ei s-au despărțit de când cu aveam câteva 
luni, când am rămas în grija bunicii dinspre mamă. M-am născut cu 

o boală ereditară, care, netratată, mi-a creat probleme grele privind 
deplasarea pe propriile picioare. N-am fost ajutată de nimeni, iar 
căderile zilnice erau puse pe seama neatenţiei mele. 

Simţindu-mă o povară pentru familie, văzându-mă fără un sprijin 
omenesc, m-am deplasat greoi, uneori spre amuzamentul colegilor, 
dar am absolvit cursurile unui liceu. Mi-am găsit alinarea mergând 
la biserică, unde plângeam mult, spunând lui Hristos durerea și neca- 
zurile care mă împresurau. 

Cu ajutorul unei cunoștințe, am mers peste Dunăre, la o mă- 
năstire, unde, la finalul slujbei, preotul m-a încurajat, spunându-mi 
că mă voi face sănătoasă. În ziua de 13 octombrie 2008, m-am nu- 
mărat printre pelerinii veniţi să se închine Sfintei Parascheva. Stând 
la rând, am simțit dureri cumplite în picioare și coloană, dar m-am 
sprijinit, în cele 20 de ore când am făcut și post negru, pe încrederea 
și bunătatea sfinților de a face minuni. Între timp mi-am dorit să-mi 
fi cunoscut tatăl, pe care l-am sunat în repetate rânduri, fără nici un 
rezultat. 

Înlăcrimată de durere, am avut marea bucurie de a cunoaște, 
printre pelerini, un tânăr student la teologie, care mi-a dăruit o icoană 
a Sfintei Parascheva. Sper ca această prietenie să devină o minune la 
care se adaugă și diminuarea durerilor fizice. 


Oana-Andreea, 21 de ani, Galaţi 


Trandafirul fecioriei 


Eram teolog și stăteam mult în preajma Sfintei Parascheva, mai 
ales în zilele dinaintea și de după hramul ei sfânt. Îmi plăcea să stau 
noaptea la raclă și să văd mulțimile de pelerini, care după ore multe 
de stat în frig şi ploaie, se plecau cu iubire și cutremur la trupul firav, 
sfânt și feciorelnic al Cuvioasei. Câtă bucurie în chipurile lor, dar 
câte lacrimi, durere ascunsă, sfială şi putere am simțit în nopțile acelea 
în care lumea toată devenise un șuvoi de lumină — purtau lumânări în 
mâini — pe calea către Dumnezeu prin sfinţii Lui. 

Aveam o prietenă, pe care o iubeam mult, dar amândoi ne făgă- 
duisem curăția până după nuntă. Totuși, din focul tinereţilor, eram 
din ce în ce mai aproape de păcat, aprinzându-ne unul de altul ca 
două focuri. Într-o noapte, fiind la Sfânta, era 12 octombrie, înaintea 
hramului ei, priveam mulțimile de pelerini și ajutam pe cei bătrâni 
sau cu copii în braţe să se închine. Valuri imense de flori erau sortate 
și triate pentru a fi dăruite închinătorilor, împreună cu o bucăţică de 
vată sfințită. 

În spatele raclei, jos, am dat peste o bătrânică foarte slabă, de o 
nobleţe naturală, cu o profunzime în ochi greu de descris. Era înaltă, 
iar trupul ei avea o sveltețe neobișnuită. Avea o haină lungă, cenușie, 
până la pământ, foarte diferită de ceea ce se poartă acum. M-a privit 
atent, a zâmbit și a zis: „Nu strica darul fecioriei și al preoţiei, pentru 
care te-ai născut. Știu că este greu. Dar prin rugăciune, vei birui”. 
Spunând acestea, mi-a dat un trandafir roșu, de o frumusețe fără de 
seamăn și mi-a zis: „Păstrează preoția în sufletul tău”. Am mulțumit, 
dar aveam cumva revolta cum de această bătrânică știe ce pericole 
mă pasc. Stânjenit și mirat, am privit la trandafirul roșu din mână și 
când mi-am ridicat privirile către ea, dispăruse. Am căutat-o peste 
tot, am întrebat fetele care sortau florile și busuiocul de o bătrânică 
înaltă și nobilă și ele mi-au răspuns că nu au văzut toată ziua vreo bă- 
trânică cu astfel de semnalmente. Eu cred că era Sfânta Parascheva. 
După vreo doi ani am primit darul sfânt al preoţiei. 


Pr. 1. 


Ștergerea datoriilor 


Într-o sâmbătă, am ajuns la Mitropolie, aproape de sfârșitul 
slujbei. Regretam întârzierea, totuşi m-am bucurat că voi participa la 
Acatistul Cuvioasei Parascheva. Dorindu-mi să stau cât mai aproape, 
m-am aşezat în fața icoanei din spatele sfintelor sale moaște. În timpul 
rugăciunii, am auzit o voce de bărbat spunând unei tinere: „Nu te 


Binefăcerile Sfintei Cuvioase Parascheva 


uita la ei, pune-i direct în geantă!”. Aceeași voce care-mi atrăsese 
atenţia, mi-a dat și mie ceva, dar când am vrut să văd ce este, mi-a 
strâns mâna, spunându-mi cuvintele de mai devreme și: „Sunt de la 
Cuvioasa Parascheva”. Am simţit în mâna strânsă niște bani, i-am 
primit, dar, când am constatat că sunt prea mulți (și nu simbolic cum 
credeam), m-am ridicat pentru a-i înapoia. În acest timp, l-am văzut 
pe domnul generos împărțind ceva mai multor persoane care intrau 
în biserică. 

Am revenit, dându-mi seama că cel care dăruia voia ca totul să 
fie făcut cu discreţie, în ascuns, că este un om bogat pentru care banii 
nu înseamnă foarte mult. Am fost surprinsă: nu mi se mai întâmplase 
niciodată să-mi ofere un necunoscut atâţia bani, fără a-mi cere ceva 
în schimb. Am rămas cu pumnul strâns, dar, deodată, am desfăcut banii 
înfășuraţi. Erau 700 de lei; mult peste înțelegerea mea! 

Cu o seară înainte, m-am gândit la datoriile pe care le aveam și 
îmi doream să le pot acoperi. Mă rugasem sfintei să pot plăti cumva 
aceste datorii. Totuși nu îndrăzneam să păstrez banii, ci, mai curând, 
doream să-i pun la cutia milei, ca să scap de tulburare. Îmi amintii, 
deodată, de cuvintele șoptite: „Pune-i direct în geantă! Sunt de la Cu- 
vioasa Parascheva”. 

Aceşti bani mi-ar fi fost de folos! Erau chiar de la Cuvioasa? 
Chiar pentru mine?! Am cerut sfatul părintelui duhovnic, care îmi cu- 
noștea problemele. Am primit sfatul să-mi acopăr o parte a datoriilor. 

Imediat m-am liniștit, ştiind că erau din mâinile Cuvioasei, care 
mi-a ascultat rugăciunile sau ale celor ce s-au rugat pentru mine. 


Anonimă 
fe se 


Maica Domnului şi Sfânta Parascheva! 


Meditez la faptul că viața mea nu ar fi fost aceeași fără ajutorul 
Maicii Domnului și al Sfintei Parascheva. 

M-am născut cu o boală a inimii, descoperită abia la 20 de ani. 
Am fost un copil trist și însingurat, mai târziu o adolescentă deprimată 
și apoi o tânără rebelă. Din fericire, în timpul studenţiei la Iași, am 
descoperit-o pe Sfânta Parascheva, care m-a susținut, m-a ajutat la 
examene, m-a păzit de numeroase ispite și, cel mai important, m-a 
făcut să mă apropii de Maica Domnului, de care îmi era frică, la 
început, cunoscându-mi păcatele. 

Maica Domnului și Sfânta Parascheva mi-au călăuzit paşii în 
viață, împlinindu-mi dorinţe incredibile, nemeritate: mi-am revenit 
din starea critică în care eram, m-am căsătorit cu un om minunat, mă 
bucur de o viață frumoasă alături de doi copii sănătoși. Din cauza 
bolii, nu aveam voie să am copii, medicii mi-au prezis un risc mare; 
totuși, am riscat, stiindu-mă aproape de Dumnezeu. 

Când unul din copii, la vârsta de un an, a căzut de la 1,5 m cu 
capul pe ciment, pierzându-și cunoștința, iar medicii vorbeau de po- 
sibilitatea unei operaţii la cap, singurul gând al meu era: „Maica 
Domnului şi Sfânta Parascheva”. Durerea mea devenise atât de 
mare, încât nu eram în stare să mă rog, doar le pronunţțam numele. 
Am dus copilul la Mitropolie, un preot de la racla sfintei 1-a citit ru- 
găciunile necesare, a luat și tratament, iar peste o săptămână copilul 
și-a revenit. Acum e mare și învaţă bine. Avem servicii bune și toate 
acestea sunt o adevărată minune în ziua de azi. 

Cea mai mare minune este că, zilnic, familia mea simte mereu 
aproape dragostea şi ajutorul lui Dumnezeu, ieşirea cu ușurință din 
situaţii dificile. 

Descoperindu-L pe Dumnezeu, îmi dau seama că boala mea de 
inimă a rămas, și-i mulțumesc adesea, pentru că mi-a îngăduit-o și, 
astfel, mă străduiesc să fiu mai aproape de EI, să fac voia Lui, 
bucurându-mă pentru ajutorul știut și neștiut. 


Anonimă 

O pace de nedescris 


Mă gândesc că toate zilele vieţii noastre sunt minuni: încă de 
când vedem lumina zilei cu ochii plini de dragostea mamei, apoi 
zilele frumoase, liniștite, dar și zilele urâte, dureroase, căci suferința 
este şi ea o mare minune. O minune, pentru că prin ea ne apropiem 
din ce în ce mai mult de Dumnezeu, și ne dorim să purtăm crucea, 
care ne va elibera. 

De mică, îmi doream să fiu medic. În clasa a X-a, am avut o 
intervenţie chirurgicală reușită, dar cu unele complicaţii. Pe patul de 
spital, am hotărât să dau la medicină, ca să-i pot ajuta pe cei din jur. 
Mi s-a trezit în suflet dorința de a mă dedica slujirii aproapelui, spre 
a răsplăti iubirea oferită de Dumnezeu. Uneori, durerea îmi smulgea 
lacrimi de bucurie față de Dumnezeu și faţă de toți oamenii. 

La terminarea primului an de facultate, m-am îmbolnăvit grav și 
am ajuns la psihiatrie: nu m-am putut alimenta, nu am putut dormi, 
nu mi-am mai dorit să trăiesc. Medicii mi-au pus diagnosticul: 
schizofrenie. Orice medicament administrat nu mi-a schimbat starea 
și n-a avut nici un efect. Părinții m-au luat din spital și m-au dus la 
mănăstiri din toată țara, deși din moși-strămoși au fost catolici. Treptat 
mi-am revenit şi cea mai mare minune a fost că am simțit o atracţie 
inexplicabilă faţă de ortodoxie. Am găsit alinare în Iași, la Sfânta 
Parascheva; la racla ei am simţit o pace şi o liniște de nedescris. 
Viaţa Sfintei m-a luminat, a simțit că sunt vie, că îmi vorbește și se 
roagă lui Dumnezeu pentru toată lumea. E impresionant să simţi la- 
crimi izvorâte din adâncul sufletului, lacrimi de bucurie, iubire și 
har. E impresionant să vezi credincioși îngenunchind și plângând. 

Viaţa mea s-a schimbat după această încercare, atât trupește, cât 
și sufletește. Boala a fost un antidot prin care în chip minunat inex- 
plicabil m-am apropiat cu adevărat de Dumnezeu. Schimbându-mi 
concepția despre viață și lume, m-am rugat lui Dumnezeu ca prin 
mijlocirea Sfintei Parascheva să cunosc un băiat credincios și ortodox. 
Într-adevăr, acum m-am îndrăgostit de un tânăr, de sufletul lui minunat 

care îmi dă puterea de a merge mai departe. Împreună ne dorim o 
familie numeroasă. Eu muncesc să-mi dau examenele finale și să 
devin un bun medic psihiatru, iubitor de Dumnezeu și de oameni, 
pentru că Dumnezeu este lubire. Iubirea este singurul lucru care 
poate schimba sufletul omului! 


Emilia, laşi 
ek 


Centura de siguranță a Sfintei 


În toamna anului 2009, pe 13 octombrie, mă grăbeam să ajung 
cu maşina la o biserică, unde urma să aibă loc hramul Sfintei Paras- 
cheva. 

Burniţa, drumul era în lucru, nemarcat, iar eu conduceam adân- 
cită în gânduri. Deodată, mașina a pierdut direcția, a ieșit din drum și 
s-a rostogolit 1,5 m în jos, în prăpastie; parbrizul și geamul lateral s-au 
spart, plafonul, de sticlă, nu mai era, iar geanta, telefonul mobil și o 
iconiță a Maicii Domnului cu Pruncul lisus le-am găsit în iarbă, după 
ce au zburat prin plafonul maşinii. 

Am scăpat fără să păţesc nimic! Doar o zgârietură la cap, care a 
sângerat puţin, fără durere, iar a doua zi a dispărut. 

După accident, am făcut radiografie la urgenţe şi totul a fost în 
regulă. O confirmare a marelui ajutor primit de la Bunul Dumnezeu 
este faptul că, la spitalul unde mi-am făcut investigaţiile, se afla o 
copilă de 10 ani, care căzuse pe scări, se lovise la cap și vomita întruna. 
„Doar căzuse pe scări și vomita!” Mă consider protejată de Cuvioasa 
Parascheva, care m-a salvat dintr-un accident atât de serios, cu mașina 
făcută praf. Cei care au văzut mașina nu își pot închipui cum am scăpat cu 
viaţă. 

Supravieţuirea mea a fost o minune, pentru care îmi exprim 
recunoştinţa faţă de Sfânta Cuvioasă, mijlocitoare grabnică înaintea 
lui Dumnezeu. 


Marinela, Timişoara 


Binefăcerile Sfintei Cuvioase Parascheva 
Examenul conştiinţei 


Sunt mama unei eleve sârguincioase, T.A., care a obținut multe 
succese în urma rugăciunilor către Sfânta Parascheva. Am promis 
Cuvioasei că voi mărturisi tuturor despre minunile săvârșite celor 
care se roagă sincer, când sunt învăluiţi în cele mai dificile valuri ale 
VI€ţii. 

Fiica mea, elevă în clasa a XI-a, a simțit ajutorul divin la 
examene dificile, de limbă spaniolă (Euroed), apoi de limbă franceză 
(la Centrul Cultural Francez). În tot timpul desfăşurării examenelor 
fiicei mele, am îngenuncheat ore în şir și am citit mai multe acatiste 
(Sfânta Parascheva, Sfântul Paisie Aghioritul, Sfântul loan Gură de 
Aur $.a.). 

Sunt o mamă fericită, fundcă am alergat la izvorul viu al mij- 
locirii Cuvioasei şi atunci când fiica mea suferea după despărțirea de 
un prieten. A reușit să se vindece și de această mare tulburare speci- 
fică tinereții. 


Anonimă 


Iubirea de prunci 


Nu pot prezenta în cuvinte potrivite câte am primit, dar Sfânta 
Parascheva, cunoscându-mi inima, mă va milui. Nici o cerere n-a 
rămas fără răspuns. 

Când mi s-a născut cea de-a patra fiică, tatăl, nici după câteva 
luni, nu s-a uitat la ea, nu și-a dorit-o. Plină de lacrimi de durere, m-am 
rugat la Cuvioasa, iar la întoarcerea acasă, mi-am găsit soțul ju- 
cându-se cu fetița, devenită, ulterior, preferata lui. 

Altă dată, am venit disperată la moaștele Cuvioasei cu o fetiță 
bolnavă grav care, chiar la ieșirea din curtea Mitropoliei, a dat semne 
de însănătoșire. Apoi, am cerut şi am primit ajutorul pentru reușita 

copiilor la examene. În toată mâhnirea alerg la Cuvioasa și ea, bună 
și milostivă, nu mă lasă. li mulțumesc, o slăvesc şi o cinstesc. 


A.M., laşi 
kk 


Fata care plânge la raclă 


Terminasem facultatea și fusesem plecat timp de un an cu bursă 
în străinătate. În timpul facultății mă îndrăgostisem iremediabil de o 
fată de o frumuseţe de negrăit. Numai că ideile ei erau în flagrantă con- 
tradicție cu idealurile mele despre viaţă. Era o fată curată la suflet, 
dar mult influențată de persoane care nu erau pe calea cea dreaptă a 
credinței. După dureri și discuţii fără sfârșit, vâzând că nu o pot îndu- 
pleca din ideile ei fixe, neortodoxe, am hotărât să ne despărțim. Ne 
iubeam amândoi enorm, dar ideile noastre despre viitor erau complet 
divergente. Eu nu puteam să mă abat de la un program de viață și 
cugetare pe care îl promisesem lui Dumnezeu încă de mic. Anul în 
care am fost plecat peste hotare a fost unul în care fiecare clipă a fost 
una de durere și de dor pentru fata respectivă. Îmi fău-risem însă o 
armură de dispreț inventat faţă de ea și refuzam să admit că încă o 
iubeam. Totuşi nici o altă fată de pe pământ nu a putut să-mi facă inima 
să bată galopant atunci când o vedeam. Numai gândul la ea și ziua 
aceea era una plină de suferință. 

Când am sosit în ţară, m-am dus la lași la moaștele Sfintei 
Cuvioase Parascheva. Eram cu tatăl meu. Ne-am închinat și eu am 
lăcrimat la moaștele sfintei, cu gândul la fata din vis, spunându-i: 
Arată-mi, sfântă, dacă aceasta este fata cu care trebuie să trăiesc, cea 
pe care Dumnezeu a ales-o pentru mine. Eram atât de zdrobit de dor 
ȘI de durere încât nici măcar nu credeam că o voi mai vedea vreodată. 

În clipa aceea, am simţit o atingere pe spate: era tatăl meu care 
îmi arăta ceva cu degetul. La nici un metru, în spatele moaștelor 
Sfintei Cuvioase Parascheva, fata pe care o iubeam plângea cu mâna 
pe raclă. După aceea, s-a dus la vasul cu agheasmă și a băut o cană 

mare de apă sfințită. A fost răspunsul pentru întrebarea mea. Așa că 
nu am mai stat pe gânduri. După ceva timp am sunat-o, ne-am re- 
împrietenit, ideile ei erau acum clare și pline de credință. Acum 
suntem căsătoriți și avem trei copil. 


Iosif 


Buna sfătuitoare 


Am cunoscut-o pe Sfânta Parascheva când am venit să-i cer per- 
sonal ajutorul pentru examenul de la sfârșitul clasei a XII-a. Am luat 
o notă mare. Îmi amintesc că am venit cu sora mea; preotul mi-a citit 
o rugăciune și m-a binecuvântat. Acum termin masteratul și îmi 
amintesc că în urmă cu cinci ani, când am venit la Iași, lângă ea m-am 
bucurat de nenumăratele binefaceri mari și mici. 

În primul rând, m-a ajutat să-mi schimb viaţa: am un duhovnic și 
gust din bucuria și din frumusețile ortodoxiei. La fiecare examen 
veneam aici să cer luminarea minţii, mă ajuta cum știa ea, căci ce ar 
fi fost să am numai note mari și să mă înalț... 

I-am simțit ajutorul Sfintei, la fiecare mică cerere: la o temă difi- 
cilă m-am chinuit să găsesc vreo idee. l-am cerut Cuvioasei să mă ajute. 
A doua zi, am predat tema unui profesor foarte exigent, care mi-a 
dat o notă mare. 

M-am rugat pentru sora mea, care avea o boală de piele. Îm- 
preună participam la Paraclisul Sfintei Parascheva, dar și la Sfântul 
Maslu la Sfântul Nectarie. Nu după mult timp, sora s-a vindecat de 
boala ei de piele, iar în locurile rămase fără urme se vădește măreția 
Doctorului din cer. Sora mea a născut o fetiță, Nectaria, în semn de 
mulțumire și după făgăduinţa făcută în timpul bolii. 

Acum, o rog fierbinte pe Cuvioasa Parascheva să mă ajute să 
rămân lângă ea, în lași, căci îmi este și prietenă și familie, rostindu-i 
adesea: Bucură-te, buna mea sfătuitoare! 

Foamea ca dor de cele cereşti 


În vara anului 1967, dădeam examenul de admitere la o facultate 
din lași. Plecasem de acasă cu foarte puţini bani. Mă trag dintr-o 
familie modestă, cu cinci copii, fără tată. Cu trei zile înaintea începerii 
examenului, ajunsesem în situația grea de a nu avea ce să mănânc. 
Îmi era tot timpul foame. 

Plină de speranță, m-am rugat la moaștele Sfintei Parascheva s-o 
ajute pe mama să facă rost de bani ca să-și întrețină existenţa. La 
întoarcerea în cămin, am găsit pe culoar o cartelă de masă pentru 
perioada examenelor (pe numele David Elena). 

Stiam că nu-i bine să mă folosesc de bunuri ce nu-mi aparțin, de 
aceea am lăsat la poarta căminului un anunţ pentru a o restitui păgu- 
bașei, dar nu s-a prezentat nimeni. Astfel, am folosit cartela și mi-am 
revenit apoi din starea în care mă adusese foamea. 

În 1997, negăsindu-mi un serviciu, trăiam din ce câștiga soțul și 
fiul. 

Am fost învinuită pentru absenţa unei sume de bani din bugetul 
familiei. Pentru că mă știam nevinovată, am alergat, plângând, la 
Cuvioasa și am scăpat apoi de această jenantă suspiciune. 

În septembrie 2010, am avut mari probleme de sănătate. Dispe- 
rată, am alergat din nou la Cuvioasa, cu toate că locuiam ceva mai 
departe de lași. Am reușit, din nefericire, să vin doar de două ori la 
Iași, în perioada crizelor hepatice și renale. Am urmat regim alimentar, 
nu foarte strict, am folosit tratament naturist, dar acum trăiesc cu 
marea convingere că, și de această dată, mila Sfintei Parascheva s-a 
revărsat asupra mea. Astfel că, în data de 2 februarie 2011, am simțit 
cum o mare greutate ieșea din organism, iar după două zile, la o nouă 
ecografie, rezultatele au fost bune. 

Cum voi putea răsplăti ceea ce a făcut Cuvioasa pentru mine? 


Maria Iliescu, Botoşani 
kk 

Vindecarea de patimi 


Ori de câte ori m-am rugat la sfânta raclă cu preacuratele sale 
moaște, am primit numeroase răspunsuri pentru familie: m-a izbăvit 
de patima desfrâului; mi-a vindecat fiica de epilepsie; i-a prelungit 
viața mamei, deși avea ciroză hepatică, diabet, cancer; a ridicat-o pe 
mama care m-a crescut, nașa de botez, din patul durerii, spre a 
merge la sfânta biserică; m-a ajutat la examene, deși aveam necazuri 
mari; mi-a fost alături când am adus pe lume cel de-al treilea fiu, 
prin cezariană, operaţie considerată riscantă și pentru mamă, și pentru 
fiu — după spusele medicilor; m-a sprijinit în cumpărarea unei locuinţe; 
m-a ajutat la întreprinderea unei afaceri; mi-a vindecat soţul de o 
boală grea de inimă. 


Zenovia R., Bacău 


O zi cât o viață 


Eram studentă în lași și mă căsătorisem cu un teolog. Acesta a 
fost visul vieţii mele, așa că eram fericită. Însă sotul meu nu voia cu 
nici un chip să se preoțească. Terminase seminarul și Facultatea de 
Teologie de la București. Spunea mereu că vrea să dea la Facultatea 
de Psihologie, că nu se simte vrednic de preoţie, că religia este pri- 
gonită de comuniști și că va fi eradicată în viitor. Cuvintele lui, spuse 
cu o siguranță înfricoşătoare, mă făceau întotdeauna să plâng. Nu 
puteam concepe ca el, care studiase nouă ani teologia, să devină psi- 
holog sau orice altceva. 

Multe zile am mers la moaștele Sfintei Cuvioase Parascheva, 
unde plângeam mult și o rugam: „Măicuţă sfântă, ajută-mă măcar o 
zi să-l văd preot pe soțul meu”. Într-una din zile, când mă întorceam 
de la Sfântă, soţul meu mi-a zis foarte firesc că doreşte să ceară hiro- 
tonia, de la Înaltpreasfințitul Părinte Iustin, Mitropolitul Moldovei și 
Sucevei. S-a dus și a cerut o parohie de munte, îndepărtată, și mitro- 
politul l-a chestionat, l-a cercetat canonic și apoi l-a programat pentru 

hirotonie. Nu numai că o zi l-am văzut preot, ci de atunci până acum 
de 36 de ani slujește în faţa lui Dumnezeu, ridicându-și mâinile în 
altar, pentru a chema pe Duhul Sfânt peste credincioşi. Mulţumesc, 
Sfântă Parascheva! 


Maria, laşi 


Norul negru 


Până la vârsta de 21 de ani, n-am cunoscut ce înseamnă Biserica. 
Abia la această vârstă, am învăţat rapid „Tatăl nostru”, la îndemnul 
colegelor, fiindcă trebuia să-l rostesc la cununia religioasă. Tot o 
colegă m-a îndrumat la Sfânta Parascheva, unde am simţit schim- 
barea din viața mea și mi-am dat seama că m-am ridicat din căderile 
mele. Cinstesc cum se cuvine sărbătoarea Sfintei, merg, cât mai des 
în cursul anului, să mă rog, să mă simt liniștită în preajma Cuvioasei. 

O furtună dezlănțuită, într-o zi de vară, îmi întări sentimentul că 
în laşi sunt moaștele unei mari sfinte. Plecasem de la serviciu, în 
timp ce un nor negru se apropia repede de oraș. Toţi trecătorii aler- 
gau speriaţi. Am fost tot timpul cu ochii pe norul negru, care, în 
preajma Mitropoliei, s-a rupt în două lăsând acolo un cer senin. 

Roadele rugăciunii le gust și atunci când fiul meu se află într-o 
situație financiară grea. ÎL trimit la biserică împreună cu prietena lui, 
îndemnându-l: „Du-te, copile, te roagă cu sufletul, cu inima”. Într-o 
săptămână a plecat în Italia, găsindu-și un loc de muncă sigur. 

Acum sunt fericită și mulțumesc Sfintei Parascheva, simt cum 
lacrimile curg fără voie când ies din Mitropolie şi constat că am de 
toate. 


Silvia- Viorica I., 50 de ani, lași 
ek ak 

Am simțit ajutorul Sfintei 


În 2009, fiind foarte stresată la serviciu, am hotărât să mi-l schimb, 
dând examen de admitere la o facultate din oraș, deși duceam mari 
responsabilități familiale, având cinci copii. Am dat pomelnice și am 
făcut rugăciuni și la Mitropolie, unde m-am rugat pentru reușită la 
locurile fără taxă și am reușit. 

Am mare evlavie la Sfânta Parascheva, care a plăcut atât de mult 
lui Hristos pentru marea ei smerenie şi milostenie. Am observat că 
peste 50 % dintre studenţii acestui oraș universitar sunt ajutați la 
examene, la învățătură, de Cuvioasa. Ea, care a fugit de măririle în- 
șelătoare ale acestei lumi, astăzi este cinstită de mulți învăţaţi, bogați 
cu funcții şi autoritate. 

În sesiune, m-am rugat la racla sfintei, alături de alte colege, 
chiar și dintre cele de confesiune catolică. 

Am simțit ajutorul Sfintei și la serviciu, chiar dacă au fost și 
câteva ispite și încercări, pe care le-am depășit datorită Cuvioasei 
Parascheva, această mare binefăcătoare. 


Mihaela P.R., laşi 
kk 


Prietenă cu rugăciunea 


În adolescenţă, prin anii '70, ascultam fascinată relatările rudelor 
despre minunile pe care Sfânta Parascheva le făcea cu cei care se rugau 
cu credinţă la moaştele ei. 

Au trecut anii şi am devenit prietenă cu rugăciunea, mai ales 
către Domnul lisus Hristos, Maica Domnului, Sfântul Nicolae, Sfântul 
Sava ș.a. Treceam din când în când și pe la moaștele Sfintei Paras- 
cheva și simțeam că sunt iubită de Cuvioasa. 

Mai târziu, când fiica mea, studentă la Drept, a avut un examen 
foarte greu, m-am rugat cu lacrimi la Maica Domnului și la Sfânta 
Parascheva. Examenul era dificil, întrucât cei din comisie îi cople- 
şeau pe studenţi cu numeroase întrebări în afara subiectelor de pe 

biletul extras. Astfel, mulți studenți picau, oricât ar fi învăţat. Văzând 
puține șanse, m-am rugat cu suspine şi lacrimi, iar noaptea am visat 
că pe pian se afla Acatistul Sfintei Parascheva. A doua zi, am știut ce 
am de făcut: să citesc acatistul, să-i dau fiicei o iconiţă cu Sfânta şi o 
cărticică ce conținea şi acatistul. Apoi mi-am încurajat fiica. 

La întoarcere, fiica mea radia de fericire, spunând că a știut 
foarte bine subiectele de pe bilet, că nu i s-au pus întrebări suplimen- 
tare, iar nota 8 era foarte mare, având în vedere exigența, dar și 
nereușita multora dintre colegii foarte bine pregătiți. 

Am mulțumit cu lacrimi Sfintei, sfătuindu-mi fiica să se înso- 
țească mereu de arma rugăciunii. Acum s-a căsătorit, are un copil și 
ține în casă icoana Sfintei, care a ajutat-o în multe încercări. 

Am certitudinea că Sfânta Parascheva a făcut și multe alte mi- 
nuni în viața mea. Aveam o societate privată la care ţineau contabi- 
litatea niște persoane necinstite, incompetente. Au făcut mari încur- 
cături, încât exista riscul să fie lichidată și cu mari penalizări. Când li 
s-a cerut situația contabilă, nici nu mai răspundeau la telefon. 

Am început rugăciuni de ajutor la Sfânta Parascheva, citind 
acatistul. Minunea a avut loc chiar în ziua de 14 octombrie, când am 
primit situația contabilă. Iată în ce chip minunat lucrează Dumnezeu 
prin sfințu Lui! 

Și în alte împrejurări dificile am biruit prin rugăciune. 


Ps 
Sp pe-a 


Unde este Dumnezeu nu este nici o lipsă 


Deși mă văd încărcat de păcate, mă mir cum, în aceste vremuri 
tulburi, Sfânta s-a milostivit să reverse ajutorul râvnit: am intrat la o 
prestigioasă facultate din lași, am luat bursă pentru rezultate bune la 
învăţătură, m-a sprijinit să ies dintr-o relație de patru ani care-mi 
adusese o depresie profundă. 

Sfânta, prin ruga ei curată către Domnul, mi-a luminat calea, 
transformând în bine situaţiile rele și convingându-mă că unde este 
Dumnezeu nu mai este nimic lipsă. 

În această perioadă de criză, sfânta mi-a ajutat familia, mai ales 
că sunt student în alt oraș, iar părinţii au o situaţie modestă. Prin mila 
Sa, prin ruga Sfintei, Domnul ne hrănește și ne îndestulează chiar ca 
pe păsările cerului. Consider că o minune din viață o poți vedea chiar 
și cu mâinile la ochi, deși nu ești faţă în față cu ea, că nu ar încăpea în 
cuvinte să exprimi sentimentele trăite. Mulţumesc Sfintei că mi-a 
deschis ochii și am văzut mâna divină în viaţa mea. Fără ajutorul ei 
nu aş fi izbutit. 


Anonim 


Darul de copii 


Cuvioasa Parascheva a fost și este ajutorul meu. În orice pro- 
blemă m-am rugat la sfintele moaște, am primit sprijin. 

Am susținut, în lași, multe examene, nu am pierdut nici unul, 
oricât de greu ar fi fost, pentru că niciodată nu am mers la un examen 
fără să mă rog la Maica Parascheva. După căsătorie, ne-am dorit 
Copii. 

Într-o după-amiază din luna decembrie, cu puțini credincioși în 
Mitropolie, am avut destul timp să mă rog cu lacrimi la sfintele 
moaște pentru darul de copii. Minunea s-a întâmplat pe 5 octombrie 
anul următor, când am născut o fetiţă sănătoasă și frumoasă, Paras- 
cheva. Acum are 29 de ani. După trei ani, tot în decembrie, a venit 
pe lume și un băiat, Ștefan. 

Vin mereu la Iași, nu doar când am necazuri. Mă rog la moaștele 
Sfintei, las pomelnic și plec de aici cu bucuria în suflet că totul va fi 
bine. Îi mulțumesc Cuvioasei pentru tot. 


Elena 

Ajutătoarea celor păgubiţi 


Am absolvit Medicina în 2008. Sfânta Cuvioasă Măicuţă Paras- 
cheva mi-a purtat de grijă în orice problemă: cu gazda, cu facultatea, 
cu examenele, când mi-a fost mama bolnavă. Este așa cum se spune 
și în Acatistul ei „grabnic folositoare”. 

Un moment decisiv, când cu adevărat Dumnezeu mi-a arătat 
puterea dăruită sfinților Săi, a fost prin anul 2003. Era în sesiunea de 
iarnă Și venisem, ca de obicei, să-i mulțumesc Sfintei pentru ajutorul 
dat. Simţeam că îmi ascultă rugăciunile, chiar dacă, poate, nu mă 
pregătisem cum mi-aş fi dorit. Însă aveam şansa ori de un examinator 
mai indulgent, ori de subiecte bine cunoscute. 

Odată, stând la rând pentru a-i mulțumi Sfintei, am fost martoră 
a prezenţei, în spatele meu, a unei demonizate: aceasta a început să 
facă așa de rău, doar când punea mâna pe raclă. Când se retrăgea de 
lângă raclă, își revenea, dar când era rugată să privească, nu să atingă 
sfintele moaște, apăreau manifestările demonice care i-au speriat şi 
pe preoţi. 

Din acea zi era clar că trebuia să mă întăresc în credinţă și să o 
cinstesc pe Sfântă 

Dintre minunile din viaţa mea o relatez pe aceea din vara anului 
2009. Cu o lună înaintea nunţii mele, în apartament se făcea curăţenie. 
Fiind var peste tot, bijuteriile și banii casei au fost puse într-un por- 
tofel, care, în scurt timp, a dispărut. Vreo două zile, împreună cu 
mama, recent întoarsă din străinătate, ne-am rugat, disperaţi, iar 
minunea nu a întârziat. Ne-am pomenit cu vizita unui vecin, care a 
adus portofelul găsit de administratorul blocului. În portofel era bu- 
letinul mamei, iar celelalte erau intacte. 

Slăvit să fie Dumnezeu întru sfinții Săi. Multe alte minuni a 
săvârșit Sfânta Parascheva cu noi, pe care, dacă m-aș apuca să le 
scriu, probabil mi-ar trebui zile. Închinaţi-vă cu nădejde și credință 
la racla cu sfintele ei moaște și veţi vedea câtă putere are rugăciunea 
ei către Dumnezeu. Citiţi-i acatistul... tare mult ajută! 

Lacrimi amare 


Sunt o femeie simplă, căsătorită, cu doi copii și un soţ dificil, un 
tiran. 

Îmi duc cu greu crucea; deși am căzut de nenumărate ori, m-am 
ridicat, pentru că, în lupta asta, n-am fost singură. Mi-am plecat 
genunchiul la rugăciune, și m-am rugat cu lacrimi amare la Măicuţa 
Domnului, la Sfânta Parascheva. De fiecare dată, ruga a fost balsam 
pe suflet. Am venit la Cuvioasa ca la cineva drag, cu care să vorbesc, 
să-i spun nemulțumirile, lipsurile, necazurile sau să-i mulțumesc. 

Am fost grav bolnavă, slăbită, stresată, adusă la spital, dar întoarsă 
acasă pe picioare. Când nu mai credeam că mai prind ziua de mâine, 
din cauza lipsurilor şi bătăilor, m-a păzit Dumnezeu de un sfârșit tragic. 

M-am mângâiat cu rezultatele bune obţinute de copii la examene. 

La serviciu, am avut multe încercări și schimbări majore, cărora 
nu le făceam faţă, dacă nu veneam la Sfânta Parascheva. 

Trăiesc cu speranța că Sfânta îi va ajuta pe copii să-și găsească 
de lucru, ca să se vindece și rana aceasta de mamă îngrijorată. 


Anonimă 
fe se 


Nopțile cu acatist 


M-am bucurat de neașteptate binefaceri prin rugăciune și post. 

Când copilul meu avea doar șase luni, mie mi s-a depistat un 
nodul mamar. După trei ani, mi-a reușit operația de extirpare. Din nou, 
după zece ani, am intrat în panică din cauza unui alt nodul, foarte 
dureros. Dureroasă era și constatarea soțului meu că, dacă sunt cre- 
dincioasă, de ce m-am îmbolnăvit. Am tăcut, am dat un acatist la 
Sfânta Parascheva, m-am trezit la miezul nopții și am citit, timp de 
trei nopți la rând, acatistul Sfintei. 

Incredibil: după cinci zile, când mi-am palpat sânul pentru a 
vedea dacă nodulul a mai crescut, acesta dispăruse. 


Binefăcerile Sfintei Cuvioase Parascheva 


După prima operație mi s-a spus că am rămas sterilă. Am făcut în 
zadar tratament. Eu și soţul meu însă am citit la miezul nopții Aca- 
tistul Acoperământului Maicii Domnului în timpul Postului Mare, 
iar după Paști am rămas însărcinată. 

Tot prin rugăciuni, eu și soțul meu (care de mici am fost orfani 
de tată) am reuşit să ne mutăm din garsoniera în care stăteam cu cei 
doi copii, într-un apartament. 

Prin post negru și rugăciune, eu, institutor la o grădiniță, am ter- 
minat Colegiul universitar. Am mare evlavie la Sfânta Parascheva, 
iar soțul meu la Sfânta Teodora de la Sihla. 

Într-un timp, soţul a rămas fără serviciu. Eram îngrijoraţi, pentru 
că aveam de plătit rate. Aflaţi într-un pelerinaj la mănăstirile din 
Moldova, chiar la coborârea de la peștera Sfintei Teodora, soțul, cu 
lacrimi de bucurie, a primit un telefon prin care s-a rezolvat pro- 
blema serviciului. 


Elena V., laşi 
kk 


Bani de mâncare 


Pe 16 ianuarie 2010, după Sfânta Liturghie și citirea acatistului 
Cuvioasei, după obicei, s-a continuat cu diferite rugăciuni pentru 
sănătatea și folosul credincioșilor. În acest timp, eu, studentă la Con- 
servator în anul III, mă rugam la capul Sfintei pentru sănătate şi ajutor 
la examene, fiindcă se apropia sesiunea de iarnă. 

În dimineaţa aceea mă spovedisem. Duhovnicul mă trimisese să 
mă închin la sfintele moaște, deși eu făceam aceasta aproape zilnic, 
fără îndemnul cuiva. Eram neliniștită, pentru că cheltuisem ultimii 
bani pe transport și mai era o lună şi jumătate până la primirea 
bursei. Nu primeam din altă parte susținerea financiară necesară. 

În timp ce mă rugam, a venit un domn, mi-a strecurat în mână 
niște bani „în numele Cuvioasei”, apoi s-a îndreptat către doamna de 
alături, care de asemenea se ruga, plângând, în genunchi în fața icoanei. 

Uimită, n-am fost în stare să scot un cuvânt, iar primul gând ce 
mi-a trecut prin minte a fost: „Oare arăt așa de rău, încât omul acela 
a făcut milă cu mine?”. Eram totuşi îmbrăcată bine. Omul acela 
dispăruse în câteva clipe. 

În timp ce m-am văzut ținând strâns în mână cei 50 lei, am fost 
întrebată de doamna de alături câți bani i-a dat domnul acela. S-a 
uitat mai bine în palmă și a constatat că avea 100 lei. La fel de uimită 
era şi doamna aceea, care primise 700 lei — sumă pe care o datora 
cuiva şi pentru care se rugase Sfintei s-o ajute. 

Nespus de impresionate de acest grabnic ajutor, amândouă au 
mulțumit Sfintei în genunchi. 


Valentina 


Pelerinaj în fiecare an 


Dezvălui câteva piedici pe care le-am avut, dar şi numeroasele 
bucurii prin pelerinajele la moaștele Cuvioasei Parascheva. 

În 1997, m-am aflat într-o situație materială foarte grea: fără 
bani, fără casă, cu multe datorii și cu o fetiţă de întreţinut la şcoală. 

O cunoştinţă mi-a propus să merg pe 14 octombrie la lași. Nu 
aveam bani de călătorie, însă prin generozitatea unui preot am ajuns 
la sfintele moaște. Aici, din cauza aglomerației, era pe punctul de a 
nu putea să mă închin la sfânta raclă. Tot prin mijlocirea unui preot 
am reușit, deoarece m-am rugat cu lacrimi să nu trăiesc durerea de a 
fi străbătut în zadar atâta cale. 

De atunci, viața mi s-a schimbat: am găsit de lucru, ca vânză- 
toare, la un magazin din Turcia și am izbutit să-mi plătesc datoriile. 

A doua oară am prins curaj și am venit singură, cu trenul, la Iași. 
M-am umplut de bucurie duhovnicească şi m-am reîntors acasă în 
aceeași zl. 

Când mi-am propus împreună cu altă prietenă să vin a treia oară, 
am gustat din durerea unei boli, dar și din mâhnirea că n-am fost în 
stare să-i mulţumesc direct Sfintei. 


Binefăcerile Sfintei Cuvioase Parascheva 


În următorul an, ca pensionară, am avut bilete de călătorie cu re- 
ducere, dar acestea mult timp nu au fost de găsit. Riscând să plătesc 
integral biletele, m-am hotărât să plec, dar, spre bucuria mea, le-am 
găsit în ultimul moment. 

M-am hotărât să depășesc toate obstacolele, ca să ajung în fiecare 
an la Sfânta Parascheva, pentru că mereu mi s-au împlinit dorințele: 
a găsit de lucru și fiica mea, în Germania, am primit, prin testament, 
o casă și am câștigat niște procese grele. 


Maria Blidaru, Arad, 
kk 


În țara Sfințeniei 


Sfânta Parascheva mi-a dat ajutor de foarte multe ori. Printre 
altele, cel mai important a fost că Dumnezeu m-a învrednicit să intru 
în obștea monahală, atunci când părinții nu-mi dădeau încuviințarea. 

Nu demult, tot prin mijlocirea Cuvioasei, am ajuns la Ierusalim, 
un loc sfânt, visat de foarte mult timp. După obținerea binecuvântării, 
nu aveam banii necesari pentru acest pelerinaj. Am simţit atunci că 
numai cu o minune pot fac rost de ei doar într-o lună. 

Sfânta Parascheva, „grabnic ajutătoare”, mi-a scos în cale oa- 
meni aproape necunoscuţi, la care nu aveam nici o datorie, cărora nu 
le-am cerut nimic, ci mi-au dăruit bani, auzindu-mă ce înfocată do- 
rință am de a păși pe Locurile Sfinte. Îi pomenesc cu drag în toate 
rugăciunile pe binefăcătorii mel. 

Mulţumesc Sfintei Parascheva, care va rămâne o fereastră 
deschisă către Dumnezeu, în toate nevoile, necazurile și ispitele (...) 
pe marea acestei vieţi. 


Pamfilia Domnica Andrei, Agapia 


Binefăcerile Sfintei Cuvioase Parascheva 
Sfintei i-a fost dragă mama 


Mi-a decedat mama, Rachila, pe 14 octombrie 1999, la vârsta de 
49 de ani. A fost o femeie cu un suflet atât de bun, încât, dacă cineva 
îi cerea ceva şi nu avea, împrumuta de la altcineva și nu lăsa pe 
nimeni fără ajutor. La înmormântarea ei au venit persoane cu totul 
necunoscute, care pomeneau de binefacerile ei de neuitat. 

Știu că acolo, în ceruri, Sfânta Parascheva are grijă de mama 
mea. Și preotul din sat a menţionat că nu-i o simplă coincidență că 
mama s-a stins pe 14 octombrie, deoarece „Sfintei i-a fost dragă 
mama”. Acum, mă rog să vegheze asupra noastră, a tuturor, așa cum 
a vegheat și ultimele ceasuri din viaţa mamei. 

Să mă iertaţi dacă aceste rânduri nu sunt ceea ce ar fi trebuit să 
scriu, însă ştiu că Sfânta Cuvioasă Parascheva a fost şi este în familia 
noastră şi în viaţa noastră. 


Veronica, Suceava 
XX % 


Cupolele de la Mitropolie 


Mărturisesc că am trăit multe momente deosebite ajutată de 
Sfânta Parascheva: 

Odată, călătorind spre Iași cu microbuzul, nu mi s-a dat la timp 
restul de bani la plata biletului. Când mi-am amintit, am revenit la 
autogară. În drum, zărind cupolele de la Mitropolie, am făcut semnul 
Sfintei Cruci, zicând: „Cuvioasă dragă, te rog, ajută-mă să-mi recu- 
perez banii”. Într-adevăr, la birourile autogării a fost apelat șoferul, 
iar eu mi-am recuperat foarte repede banii. Am avut probleme de 
sănătate. După consultarea unui specialist, bineînţeles, am îngenun- 
cheat la Cuvioasa, cerând ajutorul. Spre surprinderea medicului, in- 
tervenția chirurgicală a decurs foarte bine, iar în prezent nu am decât 
niște simptome firești oricărei operaţii. 


Anca-Elena 

M-am mutat în laşi pentru Sfânta Parascheva 


Cu pași înceţi, nesiguri, dar cu speranţa în suflet, m-am îndreptat 
spre tine, Maică Parascheva. Ceva sau poate cineva de acolo de sus 
îmi spunea: „Apropie-te, ajutorul tău aici va fi!”. Şi minunea s-a produs... 
Maica Parascheva, parcă știind necazurile și suferințele mele, la- 
crimile care în fiecare zi îmi spălau fața, mi-a trimis o rază care îmi 
luminează ochii atunci când necazurile mă acoperă. 

Îți multumesc, Maică Parascheva, pentru minunea pe care ai 
făcut-o pentru mine, îți mulțumesc pentru ajutorul imens pe care mi 
l-ai dat şi, mai ales, pentru faptul că, atunci când eram în pragul dis- 
perării, mi-ai întins o mână, parcă spunându-mi: „Ridică-te, șterge-ți 
lacrimile și încearcă să zâmbesști, încearcă să-i înţelegi pe cei din 
jurul tău cu calm și răbdare!”. 

Și iată că, în sfârșit, Maică Parascheva călăuzindu-mi pașii, lu- 
minându-mi clipele de neliniște și disperare, am ajuns să trec acel 
prag al suferinţei, îndreptându-mă spre acea unică rază de soare pe 
care mi-ai trimis-o. 

N-as fi reușit, poate, dacă lângă mine n-aș fi găsit un om, un om 
simplu, unic prin felul de a fi, un sfânt, care prin încurajările, prin 
sfaturile lui înțelepte, mi-a ridicat privirea umilită de necazuri, în- 
cercând să mă facă să zâmbesc. 

Acest preot slujitor al Catedralei ce mi-a redat încrederea în 
viaţă a făcut totul ca să uit de toate necazurile și mi-a redat optimis- 
mul și speranța de mai bine. De multe ori, copleșită de necazuri, 
uitam că este în preajma mea, dar tresăream când îi auzeam acel glas 
ce nu se poate confunda, un glas divin trimis de o mână cerească 
pentru a te face fericit prin binecuvântarea sa. 

Încerc astăzi să-mi adun gândurile şi, cu speranţa în suflet, cu 
zâmbetul pe buze, să-ţi mulțumesc încă o dată, Maică Parascheva, 
pentru ajutorul imens pe care mi l-ai dat de multe ori, ca atunci când 

nepotul meu Andrei avea o problemă de vorbire și avea emoţii la 
examene la facultate și nu le putea trece și, venind la tine, a luat toate 
examenele. Fiica mea Gabriela de la Bârlad, din cauza unor întâm- 
plări nefericite din viaţa ei, avea patima alcoolului și nu se putea lăsa 
de ea. Venind la Cuvioasa Parascheva s-a vindecat. lar eu nu mă mai 
despart de racla Sfintei Cuvioase Parascheva, venind în fiecare zi la 
Mitropolie, rugându-mă la fiecare slujbă pentru acest lucru și mu- 
tându-mă în lași, pentru a fi mai aproape de racla Sfintei Cuvioase 
Parascheva; şi nu cred că va exista zi în care să nu vin la Sfânta, în- 
genunchind lângă a sa raclă. 


Andrei, Gabriela şi Clemansa 


Basorelieful Sfintei 


Am visat-o pe Sfânta Parascheva cu mult timp înainte de a veni 
la sfânta raclă. Îmi vorbea. Era blondă, cu ochii albaştri sau verzi și 
în hainele pe care le are acum în raclă. Când am ajuns la lași, am 
avut surpriza să văd chipul din vis identic cu basorelieful de pe sfânta 
raclă. 


Mihaela-Simona 


Mdicuta milostivirii 


Despre Cuvioasa Parscheva eu nu ştiam nimic. Întrucât suntem 
greci și trăim în Grecia, aflasem numai despre Sfânta Muceniţă Paraskevi. 

Susțineam pentru a doua oară examenul de bacalaureat și de la 
învăţat obosisem foarte mult. Ajunsesem să-mi zic că nu merită să 
trăieşti, nu există Dumnezeu, și mă gândeam să-mi pun capăt zilelor. 
Astfel de gânduri îmi treceau prin minte, oricum nu pozitive. 

Într-o seară, am renunțat cu totul la ideea de Dumnezeu, de exis- 
tență a lui Dumnezeu și, plângând, ziceam: „Nu cred în Dumnezeu, 
nu cred că EI există”. Așa plângând, am adormit total dezamăgită și 
cu gândul ca a doua zi să fac ceea ce voiam eu: fie să le las pe toate 
baltă, fie să-mi pun capăt zilelor. Noaptea însă am văzut ceva în vis, 
care mi-a rămas în minte. Când, a doua zi, m-am trezit, am alergat la 
mama mea, râzând. Îmi amintesc de faptul că râsul meu era ceva cu 
totul deosebit, ca și expresia feţei mele. Dacă înainte de culcare eram 
sălbatică, distrusă de învățatul pentru bacalaureat, a doua zi eram cu 
totul liniștită și bucuroasă. Deci am trezit-o pe mama mea foarte 
devreme și îi zic: Mamă, există o Cuvioasă Parascheva? Îmi zice: 
Nu, numai Muceniţa Paraschevi, nu am auzit nimic despre Cuvioasa 
Parascheva. Am început să căutăm icoane, sinaxare pentru a vedea 
dacă există. 

I-am povestit visul meu: mă aflam într-o cameră mică, o chilie 
de maică, în care existau un pat de lemn călugăresc, fără saltea, și o 
icoană. Intru înăuntru. Locul era întunecat. Intru deci și văd icoana 
cu un chip de sfântă. M-am închinat la ea și am mers să o sărut. 
Toate acestea în vis. Când am sărutat icoana, chipul a zâmbit. În 
acea clipă a ieşit din icoană o tânără. Era îmbrăcată în negru, cu o 
năframă pe cap. Nu ştiu, de fapt, dacă era o năframă sau părul ei, care 
semăna cu năframa. Era nemaipomenit de frumoasă, foarte tânără, de 
o frumuseţe inimaginabilă. Îmi spune: Stai aici, ca să vorbim. Ne-am 
aşezat. Ziceai că mă cunoaște, că este o cunoscută de-a mea, nu știu, 
sora mea... Ne-am așezat pe acea scândură şi a început să-mi vor- 
bească. M-a întrebat dacă vreau să devin maică. Îi zic: Eu, maică?! 
Eu am vrut să mă sinucid. Am început să le reneg pe toate. Eu să mă 
fac maică?! Nu, zic, nu vreau. Îmi zice: De ce? Du-te la o mănăstire. 
Îi zic: Merg la stareţa noastră, în Panorama. Nu, îmi zice, să nu 
mergi acolo, du-te undeva mai departe. Zic: De ce? Această stareță și 
mănăstirea îmi sunt foarte dragi. Zice: Vreau să mergi undeva, mai 
departe și să rămâi timp de trei zile. Îmi amintesc că era așezată și mă 

încuraja. Eram alături una de alta, îmi dădea curaj și îmi vorbea 
încontinuu. Singurul lucru pe care mi-l amintesc este această între- 
bare: Vrei să te faci maică? Zic: Ca tine? Da, îmi zice, ca mine. Zic: 
Nu, nu... Zice: Hai, du-te trei zile undeva, departe. Acestea mi le 
amintesc. Nu am reţinut nimic altceva, dar îmi vorbea, îmi vorbea 
fără încetare. Îmi spunea multe. La sfârșit, a reintrat în icoană, după 
cum a şi ieșit. S-a ridicat și a intrat în icoană. Am sărutat-o și asta a 
fost. Acesta a fost tot visul. De atunci, viaţa mea s-a schimbat, adică 
mi-a dat atâta forță, atâta credinţă... 

M-am ridicat și l-am sunat pe duhovnicul meu şi am cerut să-mi 
vorbească despre ea. Nu ştia nimic despre ea. Am început să citim 
prin sinaxare, să o căutăm și, în cele din urmă, am aflat că există o 
biserică a ei în Kalikratia. Am mers acolo cu toții, cu Teodor, cu 
sora mea. Am găsit biserica. Când am ajuns acolo, parcă ne așteptau. 
Preotul de acolo, din Kalikratia, imediat ce ne-a văzut, a venit să ne 
ofere cărți. O primire de spuneai că mă cunosc. Nu mă știau. Așa, 
simplu, mi-au dat cărți: Veniţi, să aflați despre Cuvioasa! Așa am 
auzit eu despre ea. Apoi, am aflat că este cunoscută și în Nea Epi- 
vata. Şi acolo, la fel, cu părintele. Există o icoană în Sfântul Altar 
care seamănă foarte mult cu cea pe care am văzut-o eu. O iubesc 
foarte mult. Şi acum merg acolo. 

Ce este mai impresionant în toată istoria asta, dincolo de cele 
amintite, care au constituit o minune pentru mine, a fost faptul para- 
doxal că, atunci când am mers la Iași, am auzit despre o întâmplare, 
care de fapt era a mea. Era vorba despre o tânără de 24 de ani căreia 
în timpul examenului de bacalaureat Sfânta Parascheva i-a dictat totul. 
Aceasta era viaţa mea. Atunci când am susținut bacalaureatul am 
scris la un obiect și toți mi-au spus că nu am scris bine. Deci, m-am 
aruncat pe pat, am început să plâng și am zis: Nu mai continuu, nu 
mă mai interesează, gata... În cele din urmă, a doua zi, am mers cu 
cartea Sfintei Parascheva, care are și icoana ei, la piept și am așezat-o 
lângă mine. Datorită plânsului şi stresului de la examen, mintea mi 

se încețoșase, dar am început să o privesc şi ea îmi vorbea. Când am 
ieșit afară, am zis că nu am scris nimic, pentru că, într-adevăr, nu 
puteam gândi, iar mintea mea nu era destul de clară pentru a mă con- 
centra, dar Sfânta, în interiorul meu, îmi dictase fiecare cuvânt, să 
zicem: „Și, „acesta” ... Așa s-au format paragrafele. Când s-au afișat 
rezultatele, am văzut că scrisesem foarte bine şi așa am trecut. O am 
permanent drept ajutor, adică în memoria mea imaginea ei se 
păstrează foarte pregnant. 

Apoi am făcut o promisiune: Sfânta mea, într-o zi voi veni să te 
văd! Spuneam: voi merge anul acesta, voi merge la anul, peste un 
timp, dar am văzut că nu se putea. Stabileam cu prietenii mei să mer- 
gem. Vom merge, vom merge... În cele din urmă, nu am mai re- 
zistat. Trebuia să merg. Așa, am început să cer unei prietene, apoi 
unui cunoscut să mă însoţească. Nimeni nu putea. Am întrebat-o și 
pe prietena mea, Antonia, și aceasta mi-a zis da imediat. Exact în 
două zile s-au rezolvat toate. Nu aveam nici pașapoarte, nici vize, 
nimic. Nu cunoșteam pe nimeni. Aveam doar telefonul unui părinte 
de la Catedrala din Iași pe care îl primisem de la o cunoștință. Nici 
nu am înţeles cum în două zile am și ajuns. A fost de necrezut. Când 
am ajuns acolo, am avut parte şi de o primire frumoasă. Și acest lucru 
a fost incredibil. Adică, să mergem astfel și să fim primite cu atâta 
dragoste, a fost tot de la Sfânta Parascheva. Fără să fim cunoscute, 
am primit atâta dragoste și ni s-au deschis toate drumurile. Dacă nu 
era Sfinția Sa, nu am fi putut să ne închinăm, întrucât aşteptau la 
rând mii de oameni. Ar fi trebuit să așteptăm o săptămână pentru a ne 
închina. Nu am fi avut timpul necesar. Era nevoie de cineva să ne 
ajute. Așa am ajuns acolo și ne-am închinat la Cuvioasa. Când am 
atins-0o, nu-mi venea a crede ochilor. Am simţit că este a mea. Dar 
cred că vorbesc cu mândrie. Nu este a mea, ci este fiica lui Hristos, 
iar eu m-am învrednicit să o ating. A fost o minune. Totul a fost o 
minune. Slavă lui Dumnezeu! Lui l-a fost milă de mine, care 

ajunsesem la o asemenea cădere, și a trimis-o pe fiica Sa pentru a mă 
întări. 
Evanghelia Drugala, Tesalonic” 
x XX 


Florile pentru mama 


Pe 22 mai 2009, venind de la serviciu, în drum spre casă, am trecut 
pe la Catedrală. La ieșire, o doamnă, văzându-mă abătută, mi-a oferit 
un frumos buchet de flori. M-aș fi mulțumit cu un singur fir, dar, 
după insistenţe, l-am primit, mai ales când mi-a spus că, la rândul ei, 
îl primise în biserică, de la Cuvioasa Parascheva. 


* Evanghelia Drugala este o tânără pe care am întâlnit-o la laşi în 1999, la 
hramul Sfintei Parascheva. Pe 13 octombrie, Părintele Arhimandrit Timotei 
Aioanei, slujitor la Catedrala Mitropolitană, m-a sunat pentru a mă ruga să ajut 
două persoane din Grecia să se închine la moaștele Cuvioasei. La ora stabilită, 
două tinere, Evanghelia şi Antonia, ajung la Catedrală. După cum facem în cazul 
tuturor străinilor veniţi să se închine la sfintele moaște, le-am introdus în faţă 
imediat. Se închină Antonia. Nimic neobișnuit. În momentul în care s-a apropiat 
Evanghelia, mi-am dat seama că este vorba de altceva. Expresia feţei, lacrimile 
de fericire îmi arătau că în sufletul ei se petrece ceva cu totul deosebit. 

După ce s-au închinat, Evanghelia mi-a povestit despre intervenţia Cuvioasei 
Parascheva în momente cruciale din viața ei. Aceeași întâmplare mi-a relatat-o și 
în luna aprilie a anului 2000, când am vizitat-o la domiciliul ei din Tesalonic. 
Atunci am înregistrat interviul de faţă. Acesta a fost prezentat și în cadrul emi- 
siunii „Mărturii duhovnicești”, pe care o realizam în acea perioadă la Radio Trinitas. 

Acum, Evanghelia, căsătorită cu Teodor, de care amintește în interviu, este 
mamă a doi copii. O are protectoare pe Sfânta Parascheva, ceea ce o determină ca 
în fiecare an să ia parte la slujbele ei de hram săvârşite în Noua Kalikratia şi în 
Noua Epivata. Aceste două localități situate în apropierea Tesalonicului adă- 
postesc greci refugiaţi din satele unde s-a născut și, respectiv, a murit Cuvioasa 
Parascheva, aflate nu departe de fostul Constantinopol, actualul Istanbul. Evan- 
ghelia a realizat ulterior că mănăstirea unde o sfătuise Cuvioasa Parascheva să 
meargă pentru trei zile a fost tocmai Mitropolia de la Iași, „casa” acesteia de 
aproape patru sute de ani. 

Antonia, însoțitoarea Evangheliei, s-a călugărit la o mănăstire de maici din 
cartierul Panorama al Tesalonicului, amintită în interviu. (Pr. Petru Sidoreac) 

Acasă, mama a primit bucuroasă florile. Era ziua ei, și avea can- 
dela aprinsă la icoana Cuvioasei, deși nu face un obicei din asta. 
Abia atunci, am înţeles de ce femeia necunoscută îmi oferise, fără motiv, 
aparent, florile de la Cuvioasa. Mi-am reproșat că uitasem de ziua 
mamei, fiind împresurată de multe griji. 

„Dar Cuvioasa nu uitase (...). A fost lucrarea Sfintei Parascheva, 
care are multă dragoste pentru cei ce o cinstesc.” 


Daniela, laşi 


Alte minuni 


După mulți ani de rătăcire, Dumnezeu mi-a arătat calea cea dreaptă. 
Sfânta Parascheva mi-a arătat că este aici cu noi când o chemăm. 

Rugându-mă și stând cu mâna peste sfintele ei mâini, am simțit 
două împunsături, prima mai puternică, zdruncinându-mi mâna din 
umăr, a doua mai slabă, la foarte scurtă diferență una de alta. Am 
considerat că mâna mea era grea de păcate și m-a respins. Dar și 
așa... este un semn că se află acolo. Să fie de folos credincioșilor! 


Anonim 
e kk 


Multe minuni a făcut Sfânta Parascheva pentru mine. Odată am 
venit să mulțumesc pentru ajutor. Am atins mâinile și i-am mulțumit 
cu ochii închişi, din tot sufletul. Atunci am simţit mâna sa mișcându-se 
deslușit. M-am speriat și am deschis ochii. De atunci am simţit-o ca 
o prezenţă în viața mea. Mereu când mă simt stresată vin şi mă rog 
din tot sufletul și mereu primesc răspuns la rugăciuni. 


Anonimă 
fe se 


Vin de 20 de ani la Cuvioasa Parascheva. După moartea soţului, 
mi-am crescut cu greu singura fetiţă, de care Sfânta Parascheva a 
avut grijă să fie sănătoasă, să înveţe bine și să ajungă un om reușit. 

Mă rog mereu să-mi fie alături la problemele de sănătate şi la învin- 
gerea dificultăților ce-mi apar în viaţă. 


Anonimă 
fe se 


Ori de câte ori am cerut ajutorul Sfintei Parascheva, l-am primit. 
În sesiunea de examene am primit bucuria reușitei. 

Când tata a avut un accident, am rugat-o pe Sfânta să mijlo- 
cească la Dumnezeu pentru a-l ţine în viață și s-a întâmplat întocmai. 


Anonim 
e kk 


Sfânta Parascheva m-a ajutat să mă însănătoșesc. In continuare, 
am solicitat ajutor pentru a-mi recăpăta serviciul, apoi pentru a re- 
zolva o problemă dificilă cu un proces. 


Mariana 1., Galaţi, 
ek 


Am sustinut multe examene atât în liceu, cât și la scoala postli- 
ceală și la inspectorat, pentru suplinire în învățământ. Reusșita a venit 
numai de la Sfânta Parascheva, care mi-a luminat mereu mintea. Și 
cei trei copii au rezultate foarte bune tot prin mijlocirea Cuvioasei. 


Iulia, 37 de ani 
ek ak 


Sfânta Parascheva mi-a ajutat să construiesc o casă, i-a luminat 
fetiţei mele mintea pentru a obține rezultate bune, mi-a vindecat toată 
familia de boli grele și mi-a oferit protecţie, înconjurându-mă de prieteni 
buni. 


Anonimă 
fe se 

Sunt elev în clasa a XI-a. M-am rugat timp de patru luni la Sfânta 
Cuvioasă pentru eliberarea tatălui meu, care a fost arestat pe nedrept. 
Mulţumesc Sfintei pentru înfăptuirea dreptății. 


Paul-Constantin Tirsşa 
e ae 


Mă bucur de reușita operaţiei făcute fetiţei mele de trei anișori. 
Mi-a ajutat Dumnezeu ca soțul să scape cu bine dintr-un proces. 


Dana Gorgan, Botoșani 
kk 


Am trecut printr-o mare cumpănă: am făcut o greşeală mare, 
fiind în stare de ebrietate. Fiind pe punctul de a fi judecat și pedepsit 
aspru, m-am rugat Sfintei Parascheva să lumineze minţile celor care 
considerau că le-am făcut rău. Acum sunt liber și am venit să mul- 
țumesc ocrotitoarei. 


Bogdan Iordache 
x x 


In urma a două procese eram gata să rămân fără casă. Sfânta Pa- 
rascheva mi-a dat ajutorul dorit de familia mea. 


Sorin Pătraşcu 
fe se 


Sfânta Parascheva m-a ajutat să mă angajez, după ce am stat 
acasă un an de zile. M-a scăpat de făcăturile răului, ajutându-mă să nasc, 
bucurându-mă de o fetiță sănătoasă, superbă. 

Sfânta este ocrotitoarea întregii familii. 


Simona-F'lorina, Bucureşti 


e 


Am avut probleme în familie din cauza soţului, care avea un 
comportament neadecvat. În același timp, aveam de crescut copiii şi 

o soră orfană, dar și un serviciu care mă epuiza atât prin navetă, cât şi 
printr-un plan aberant de producție, fixat de partidul comunist. Eram 
inginer agronom. 

În urma acestor dificultăți, am decis ca, la Sfânta Cuvioasă Pa- 
rascheva, pomelnicul să fie zilnic pe o perioadă de 25 de ani. 

Datorită rugăciunilor, am reușit să-mi schimb serviciul, obținând 
o funcție mai bună și salariu corespunzător, am adus pe lume un fiu, 
azi student, iar fetele sunt licenţiate, au locuinţe, servicii bune și 
copii. 

Ioana C., lași 


XX % 


Prin mijlocirea Sfintei Parascheva, la racla căreia vin cât mai 
des, am obţinut o locuință pentru familie. 

Într-o zi, când m-am apropiat de racla sfântă, am simţit o mi- 
reasmă plăcută. De atunci, mi-am dat seama că mi se va împlini cererea. 
Întreaga familie a luat-o ca ocrotitoare pe Sfânta Parascheva. 


Viorel, Buzău 


XX % 


Într-un an, pe 14 octombrie, fiind în pelerinaj la Sfânta Paras- 
cheva și la moaștele Sfântului Andrei, după ce m-am închinat, am 
fost impresionată că un sobor de preoți era alături de o femeie demo- 
nizată adusă pentru vindecare. Mi-a fost teamă și am dat un pas 
înapoi pentru a mă sprijini de racla Sfintei. Atunci, parcă o putere 
mi-a luat cu mâna frica pe care o simţeam. 


Carmen 


XX % 


Nu mai ţin minte cât de mult bine mi-a făcut Cuvioasa. Tot ce a 
fost bun în viaţa mea i se datorează Sfintei, mai ales băieţelul de trei 
ani. Cred că îmi va proteja familia, îndeosebi pe soțul meu, condamnat 
la închisoare. 

Ana-Maria, 23 de ani 
/GN 

Am fost într-o situație disperată: în pragul sărăciei și al sufe- 
rinței. Sfânta mi-a protejat familia și acum mă bucur de iubire și 
bunăstare. 


Gherghina 
x x 


De câte ori simt nevoia să-mi încarc sufletul cu putere duhovni- 
cească, vin la Cuvioasa Parascheva de la Iaşi. Am promis Sfintei că 
voi veni oricând voi putea. 

Știu de minunile Sfintei, dintre care cea mai mare este faptul că 
ea există pentru a ne ajuta mereu. 


Maricela, Galaţi 
ek ok 


M-am rugat mult pentru sănătate. Am fost ajutată de Cuvioasa în 
mai multe momente de cumpănă și disperare. M-am convins că, atunci 
când rugăciunea nu mi-a fost ascultată, s-a dovedit a fi pentru binele 
personal. 


Anonimă 
a ofe se 


M-am rugat şi am primit darul unei vieți lungi și frumoase, un 
loc de muncă bun şi o familie deosebită. Sfânta m-a scos de la acci- 
dente, dezbinare, invidia oamenilor și m-a călăuzit pe drumul vieţii. 

Cătălin-Silviu 


x XX 


Am stat în pelerinaj cu zile reci, ploaie și vânt, dar niciodată n-am 
răcit, pentru că puterea Maicii Parascheva este imensă. Aici, sufletul 
se încarcă mereu cu o energie benefică, împăcare și liniște. 

Am rude în București care îmi cer anafură, vată, agheasmă de la 
Sfânta. Toată ţara o iubeşte pe Sfânta noastră ocrotitoare. 


Anonim 

Mulţumesc Sfintei că mi-a fost alături la greu. Sfinţii sunt pentru 
mine adevărații mei părinți care m-au ajutat să merg mai departe. 


Alin, 24 de ani 
kk 


În primul an de facultate am avut clipe grele, pentru că nu aveam 
cazare nicăieri. Dormeam pe la prieteni, când într-o parte, când în 
alta. Am venit și m-am rugat la Sfânta Parascheva, apoi am ajuns 
într-o cameră cu băieți de la Teologie, de la care am învăţat foarte 
multe lucruri bune. 


Anonim 
e kk 


Primesc mult ajutor prin rugăciune: iau note bune, îmi iubesc 
părinții și bunicii, înving orice supărare, iar odată, în familie, s-au 
înmulțit pâinile, precum în minunea Mântuitorului relatată în Biblie. 


Teodora Roșu, laşi 
kk 


Am contribuit la construirea unei biserici în cinstea Maicii Dom- 
nului. Am pictat la loc de cinste și pe Cuvioasa Parascheva în picioare, 
deoarece ea a avut grijă de lucrători. Ne pregăteam pentru sfințire, 
dar ne-am fi dorit pentru noua biserică sfinte vase, cădelniță de argint 
și candele. Pentru că nu mai aveam bani, am hotărât ca, pe 14 octom- 
brie, să facem priveghere în cinstea Sfintei. Pe la jumătatea prive- 
gherii, cineva a sunat anunțând trimiterea unei sume de bani pentru 
biserică. Minunea a fost că s-a cumpărat, pe lângă cele dorite, și o 
mică raclă din argint. 

Monahul P. 
XX 

Acum 20 de ani, am căzut printre balustrade tocmai de la etajul 
trei, fiind în vârstă de patru ani. Rugăciunile către Sfânta Parascheva 
au fost ascultate, vindecându-mă degrabă după accident. 


Daniela 
e ae 


Pe data de 14 octombrie 2006, am avut un accident de mașină 
foarte grav. Toţi cei implicați, printre care și un copil de doi anișori, 
au scăpat ca prin minune, fără nici o rană. 

Atunci nici nu știam că era ziua Sfintei. Am aflat când am intrat 
într-o bisericuţă ascunsă printre străduțe. Am văzut icoana Sfintei și 
am simţit că am fost salvată în acea zi sfântă. De atunci știu și simt că 
Sfânta Parascheva este în viața noastră, a tuturor. 


Florentina 
fe se 


În ziua de 11 octombrie 2003, Sfânta Parascheva m-a salvat de 
la moarte pe mine și pe copilul cu care eram însărcinată în patru luni 
și jumătate. 

Am avut un accident de mașină. Mă aflam pe scaunul din spatele 
şoferului. În mașina care s-a răsturnat de mai multe ori, se aflau patru 
persoane. În timpul răsturnărilor, toţi au fost aruncaţi și mașina a fost 
distrusă. Eu, grav afectată la coloana cervicală, m-am trezit în șanț, 
având în braţe carnețelul unui pasager în care era iconiţa Sfintei Pa- 
rascheva. Am scăpat cu viaţă, am doi copii și am terminat o facultate. 


Mirela-Carmen 
e ae a 


Maica Parascheva mi-a salvat soțul dintr-un groaznic accident 
de mașină. A scăpat cu viaţă, pentru că eu și fiul nostru ne aflam atunci, 
în ziua de 14 octombrie 2006, la Sărbătoarea Cuvioasei. 


Maria, Botoşani 

În anul 2000, am scăpat cu viaţă dintr-un accident de maşină. Cei 
doi copii, Răzvan și Mircea, au avut picioarele rupte, dar Sfânta i-a 
făcut bine. Și părinții mei, Ilie și Rădița, au trecut prin grele încercări, 
dar acum sunt bine. 


Elena Drăghici 
x x 


Sfânta Maică l-a salvat de la înec pe băiatul meu care, la vârsta 
de 9 ani, a căzut într-un râu mare într-o zi de vineri. 


Petrina 
e kk 


A devenit un obicei venirea în pelerinaj în ziua de 14 octombrie. 
Odată, pe 15 octombrie, când mă întorceam acasă, am avut un senti- 
ment ciudat. În acea zi, fetiţa de 8 ani s-a întors de la școală însoţită 
de un necunoscut speriat că o accidentase. Şoferul a insistat ca fetiţa 
să fie dusă la spital, deși doar șchiopăta. În urma investigațiilor me- 
dicale, s-a dovedit că avea o luxaţie la picior și multe vânătăi. Am 
aflat, din mărturiile colegilor, că fetița intrase, din vina ei, sub roțile 
mașinii. 

Din acel moment, am ştiut că Sfânta Parascheva mi-a salvat copilul. 
Dacă noi credem cu adevărat în minuni, ele se îndeplinesc! 


Maria, Piatra Neamţ 
x kk 


Îmi doream să ajung la Iași, măcar o dată, la ziua Sfintei, dar nu 
aveam curajul să plec singură în călătoria cu trenul, în timp ce soțul 
și copiii erau la serviciu. Nutream acest sentiment puternic de a mă 
bucura în rugăciune la racla Sfintei Parascheva. 

Într-o duminică, fiind prezentă în biserica Seminarului Teologic 
din Bucureşti, la Sfânta Liturghie, mi-am ridicat privirile spre icoana 
Sfintei Cuvioase Parascheva și am simţit că mă privește, ca și cum ar 
fi vie. Atunci mi s-a întărit şi credința și curajul de a ajunge la Iași. 

Gândul frumos al plecării putea să fie încurcat de chemarea, într-o 
sâmbătă, la serviciu. Însă, ca prin minune, a dispărut această piedică 
și plecarea a fost grabnică. 

Sunt mulțumită că Sfânta mi-a cunoscut gândul, că m-a chemat 
și pe mine la închinăciune. Am mereu în minte imaginea vie a icoanei, 
care mi-a dat curajul să fiu un pelerin adevărat. Pe 16 iulie 2010, am 
venit a doua oară la Iași, apoi m-am îmbogăţit duhovnicește și în alte 
mănăstiri ale Moldovei: Secu, Sihăstria, Petru-Vodă. 


Alexandra, București 
ek ak 


Alerg la ajutorul Sfintei Parascheva pentru orice problemă din 
viața familiei mele: dureri de ficat, de stomac, botezul unui nepoţel 
sărman, dificultăți materiale ș.a. Simt că după ce mă rog la Cuvioasa 
Parascheva sunt mai liniștită, mai puternică. 

În câteva nopti, am visat prezenţa întregii mele familii în jurul 
sfintei racle. 


Elena 
e ae ok 


În 1959, am suferit o slăbire a vederii din cauza căreia medicul 
mi-a recomandat repaus total timp de doi ani. În iunie 1959, am luat 
examenul de stat la Facultatea de Geologie-Geografie din Iași. Cu- 
vioasa Parascheva m-a ajutat să iau toate examenele și m-a întărit 
moral. 


P. Floarea Milea, 73 de ani, Brăila 
kk 


Mulţumesc Sfintei Parascheva pentru ajutorul dat la examen. Mă 
rog şi pentru reușita prietenilor, înțelegere și iubire pentru toată 
viața. Chem ajutorul Sfintei în vindecarea de cancer a tatălui și po- 
tolirea slăbiciunilor mamei. 


Anonim 

Am avut foarte multe probleme în viață și am reușit să trec peste 
ele cu ajutorul Sfintei Parascheva. 

Îi sfătuiesc pe cei cu necazuri mari să citească, în fiecare vineri, 
acatistul Sfintei Parascheva (măcar Condacul 1 și Icosul 1 și rugăciunea 
de la sfârşit), să dea pomelnic permanent la biserică şi ceva de po- 
mană în cinstea Cuvioasei. 


Elena, Bacău 
XXX 


Am fost ajutată pentru admiterea la facultatea dorită, pentru gă- 
sirea unei gazde bune, iar pentru fratele meu un serviciu bun. 


Anonimă 
fe se 


M-a ajutat Sfânta să-mi termin studiile cu bine, să-mi întemeiez 
o familie în care există înțelegere deplină, să fiu ferit de necazuri. 


Cătălin Stoica 
e ae ok 


Preasfânta Cuvioasă mi-a dăruit schimbarea cursului vieţii. În 
1967, am reușit la facultate printr-o revelaţie verbală: „Vei reuși”. 
Apoi am fost ocrotit, sprijinit și ajutat, și mi-a dăruit, prin multă 
rugăciune, căsătorie fericită și rodnică: am două fiice ca niște îngeri 
și o soţie de excepție. 
Teofil, 63 de ani, 


x 


De-a lungul vieții, Cuvioasa Parascheva mi-a ajutat foarte mult 
familia. Am citit o perioadă acatistul Sfintei și astfel am reușit să vând 
apartamentul într-o vreme dificilă. Pentru că ne simţim îndatoraţi, 
cei din familie venim la Iași, spre a-i mulțumi pentru minunile sale. 


Anonim 


tă 

Binefăcerile Sfintei Cuvioase Parascheva 


Am fost ajutată de fiecare dată să depășesc orice problemă, încât 
nu am putere să-i mulțumesc Sfintei. 

De trei ani sunt studentă în Iași. Mi-am găsit, fără dificultate, un 
bun loc de muncă, unde mi-am aflat alesul, iar acum am promovat 
examenul de licenţă. 

Când s-a îmbolnăvit psihic mama, am fost cuprinsă pentru o 
clipă de deznădejde, dar m-am rugat la Sfânta Parascheva și s-a găsit 
tratamentul adecvat. 


Anonimă 
a fe se 


Primele clipe de viață le-am trăit în casa bunicilor. Părinţii au 
plecat în Italia, la muncă, să strângă ban cu ban pentru o casă. 

De mică, am învăţat de la bunica ce este credinţa şi cum să mă 
port cu semenii. Nu lipsesc de la slujbele de duminică. Am învăţat 
din biserică Tatăl nostru, iar Crezul îl spun cu voce tare. Am învățat 
din viața Sfintei Parascheva să fiu un bun creștin. Am dat un examen 
la școală, iar înainte mi-am făcut cruce, m-am rugat Cuvioasei să mă 
ajute şi am luat nota maximă, pentru care în genunchi îi mulțumesc, 
cu suflet de copil și cu lacrimi în ochi. 

Când mă apropii de racla Sfintei Parascheva, mă simt atrasă și aș 
sta ore în șir să mă rog, dar nu sunt numai eu, este atâta lume care are 
nevoie să atingă racla Sfintei Cuvioase. Am speranţa că, și în conti- 
nuare, Sfânta mă va ajuta să fiu sănătoasă, să învăţ bine și să devin 
cineva în viață. O rog pe Cuvioasa Parascheva să le dea sănătate 
bunicilor mei, Ilie și Elena, care m-au crescut și m-au educat în cre- 
dință, și părinţilor mei, care mi-au dat viaţă. 


Andreea-Raisa Gheorghiu, lași, 
kk 


In anul V la Facultatea de Medicină Generală, eram căsătorită de 
trei ani și nu-mi doream copii. Într-o zi, am simţit că vreau un copil, 

m-am rugat la Sfânta Parascheva și, după o lună, am aflat că sunt în- 
sărcinată. Acest copil s-a născut când trebuia să dau examenul de 
rezidenţiat; totuși acesta a primit toată dragostea şi îngrijirile nece- 
sare. Ca mamă credincioasă, știu că Sfânta Paras-cheva mă va ajuta 
anul acesta să-mi aleg ce doresc la examenul de rezidenţiat. Îi mul- 
țumesc Cuvioasei pentru copil și pentru sprijinul la toate examenele 
pe care le-am luat. 


Daniela-Roxana 
e ae a 


M-am rugat pentru ajutorul întregii mele familii la Cuvioasa 
Parascheva. Copiii au luat „foarte bine” la examenul de rezidenţiat: 
băiatul este neurochirurg, iar fiica medic pediatru. Prin rugăciune adâncă, 
băiatul a rezolvat problema locuinţei, cumpărându-și un apartament. 


Anonim 
e kk 


Sfânta Parascheva mi-a luminat mintea pentru a învăţa bine, 
pentru că are grijă de noi toţi, chiar dacă nu ne dăm seama. 

Cuvioasa îl ține în viață pe frățiorul meu, Cristian, bolnav de epi- 
lepsie, care, în situaţia lui, se descurcă bine. 


Anca A., București, 
kk 


M-am rugat la sfintele moaște ale Cuvioasei Parascheva obținând 
numeroase reuşite izvorâte din fântâna milostivirii sale: am trecut 
peste o depresie care îmi afecta viața; am întâlnit un om potrivit care 
să-mi fie alături pe tot parcursul vieții; am luat un examen foarte 
greu, la facultate, care implica bani şi stres. 


Andreea-Oana 
e ae 


Binefăcerile Sfintei Cuvioase Parascheva 


M-am rugat Sfintei Parascheva în zilele premergătoare operației 
de noduli (benigni) la sân. Aveam 22 de ani, dusesem o viaţă duhov- 
nicească, eram curată trupește și nu înţelegeam de ce trebuia să trec 
printr-o asemenea încercare. Sfânta m-a ajutat să accept totul cu 
bucurie. Mi-am alungat teama și totul s-a terminat cu bine. 

Cu ajutorul Cuvioasei, am câștigat o bursă consistentă de cerce- 
tare la Iași, la care nici nu îndrăzneam să visez. 

Continui să mă rog şi pentru alte împliniri: să fiu sănătoasă, eu şi 
familia mea, să am o căsătorie reușită, iar Dumnezeu să-mi binecu- 
vânteze întreaga viaţă. 


Anonimă 
fe se 


Sfânta Parascheva mi-a făcut mult bine: mi-a vindecat tatăl, Ilie, 
care suferea de ani de zile, având multe boli; m-a sprijinit în dorința 
de a avea o mașină; cred din tot sufletul că şi recenta rugăciune îmi 
va fi împlinită. 

Elena, Dâmboviţa 
x XX 


La îndrumarea părintelui de la racla Sfintei de a mă ruga Sfintei 
Parascheva, în vara anului 2009, mi s-a ameliorat suferinţa (insufi- 
ciență renală cronică). 

După multe rugăciuni, s-au risipit duşmanii care mă necăjeau. 


Ioan 
e kk 


Am venit încă din copilărie la sfintele moaște. Aduc laudă și mul- 
țumire Maicii Parascheva, pentru că mi-a auzit toate cererile și mi-a 
dat binecuvântarea ei în multe situații: mi-a salvat tatăl când nu mai 
era nici o speranță, m-am căsătorit cu persoana iubită, m-a scos din 
multe necazuri. 

Mi-a dăruit liniștea casei când soțul o luase pe căi greșite. 

Astăzi mă rog pentru sănătatea soţului bolnav, sperând că Sfânta 
va revărsa, pentru a nu știu câta oară, binecuvântarea ei asupra casei 
noastre. 


Daniela, Vaslui 
XR X*% 


In fiecare an, vin la sărbătoarea Cuvioasei, chiar dacă am piedici 
înaintea plecării. Orice i-am cerut Cuvioasei Parascheva mi s-a 
îndeplinit: sănătate, ajutor în casă ş.a. 


Anonim, Brăila 
ek 


Pe tatăl meu, Alexandru, l-a salvat Sfânta dintr-o operaţie foarte 
grea suferită la vârsta de 83 de ani. Toţi au chemat-o pe Sfânta Paras- 
cheva în ajutor, au luat icoana Sfintei și au dus-o la spital. 

Eu primesc cu nevrednicie ajutorul ei în fiecare clipă. Mi-a ferit 
familia de boli, nevoi şi necazuri. Icoana ei „locuieşte în casa noastră”. 
Când ne este dor de ea, toţi ai casei vin să-i sărute mâinile sfinte. Ea 
se roagă la Bunul Dumnezeu pentru oameni. Nu am putea exista și trăi 
în această lume fără dragostea şi ajutorul sfinților. 


Constantin 
fe se 


Mi s-a umplut inima de multe bucurii după rugăciunile de la Sfânta 
Parascheva: copilul, de care fusesem despărțită timp de 10 ani, mi-a 
venit aproape; m-am vindecat de boală; fratele şi nepotul și-au 
menținut serviciul după multe avertizări. 


Laura R., Dâmboviţa 
kk 


Preasfânta Cuvioasă Parascheva le-a ajutat gemenilor Andrei și 
Alexandru să se bucure de o mare împlinire: să cânte în sfânta 
Mitropolie. 


Florinela 


î 

Am simţit protecția Sfintei Parascheva, încă de mic purtând o 
iconiță a ei. Mai târziu am fost ajutat să-mi găsesc drumul bun în 
viaţă: m-am căsătorit, am patru copii, mă bucur de ajutor financiar și 
spiritual. 


Marius Condrea 
e ae 


Deși am dus o viaţă grea, timp de 30 de ani conviețuind cu un soț 
aflat pe drumul băuturii și al violenței, totuși m-am simţit protejată 
venind la rugăciune, plângând cu durere la racla Sfintei ca la un 
părinte drag. Am îngenuncheat aici cu toată nădejdea și am primit 
mângâiere. 

Ana 


XX % 


Sfânta Parascheva m-a adus la biserică, m-a ajutat în momentele 
grele să conştientizez importanța ortodoxiei și apoi să fiu admis la 
Facultatea de Teologie. 


Anonim 
e kk 


De când am început să mă rog la Sfânta Parascheva, mă simt 
mult mai împlinită și am forța de a depăși numeroase obstacole. 

Mi-au fost îndeplinite rugăciunile pentru sănătate, pentru trece- 
rea cu bine a examenelor de bacalaureat și a celor de la facultate. M- 
am bucurat și de împlinirea unor dorinţe ale celor apropiați, cum ar 
fi obținerea permisului de conducere pentru fratele meu. 


Maria- Valentina 
e ae a 


Sfânta Parascheva mi-a adus foarte multe bucurii. Totu-i să ai 
credință adevărată, că ea este grabnic ajutătoare. 


Gabriela 

Ii mulțumesc Sfintei că m-a însănătoșit, mi-a dat încredere în 
viaţă şi în Dumnezeul nostru, Căruia mă străduiesc să-l ascult, smerit, 
toate poruncile sfinte. 


Ion 
e kk 


De fiecare dată când vin în sfântul lăcaș ce adăpostește sfintele 
moaște, simt că cineva este gata să-mi asculte rugăciunile. 

Prima dată am fost adusă aici de două mari dorinţe: să iau toate 
examenele la facultatea unde nu mă puteam acomoda deloc și apoi 
pentru liniștea şi înțelegerea părinţilor mei care se certau des. 

Adesea căzută în tina deprimării, m-am îndreptat spre Sfânta Pa- 
rascheva, izvorul care-mi alina tulburarea, împodobindu-mă cu darul 
cel mai scump: liniștea sufletească. Acum părinții nu se mai ceartă, 
cele două surori sunt sănătoase și învaţă bine, eu primesc bursă de 
studii, iar toată familia este mai liniștită. 

Mă rog cu pioșenie Sfintei Cuvioase Parascheva să reverse câte 
un strop de speranță sfântă asupra tuturor semenilor copleșiți de suferință. 


Maria-Raluca 
e ae a 


Într-o zi obişnuită, am venit de la Tg. Neamţ, să mă închin la 
Cuvioasa. Din neglijență, mi-am lăsat geanta cu bani și tot ce aveam 
într-o strană. După ce m-am închinat, n-am mai găsit geanta. Era 
lume multă. Nu aveam cu ce să revin acasă. M-am rugat cu lacrimi 
la Sfânta chiar în spatele sfintei racle și, după ce m-am ridicat, am 
găsit geanta cu tot ce lăsasem în ea. A fost prima dată când am fost 
ajutată în chip vizibil, dar, mai ales, Sfânta Parascheva s-a îndurat 
să-mi schimbe viața cea mult păcătoasă. 


Anonimă 


Binefăcerile Sfintei Cuvioase Parascheva 


Deşi nu mi-a plăcut cartea, am visat să ajung mare, dar visele mi 
s-au spulberat. M-am chinuit să mă descurc în viață, învățând să văd 
lumea și de jos, și de sus. Am avut multe încercări gata să mă răpună, 
dar Dumnezeu m-a întors la viaţă. 

După ce am pierdut bani, soție, am venit la biserică, unde am 
primit speranţa de a lupta. Am doi copii cu două soţii, care n-au știut 
ce vor de la viață. Acum lupt pentru cei doi copii, dorind să ne lu- 
mineze Maica Domnului pe fiecare pe drumul cel bun. 


Gheorghe T. 
x x 


Sunt o păcătoasă, nu merit să o ating pe Sfânta Cuvioasă Paras- 
cheva. Am venit de la zeci de kilometri în 2009, în octombrie, și, 
după ce am atins mânuţele ei fine, sfinte şi delicate, am simțit ceva 
unic. 

În viata mea s-a petrecut un eveniment dorit: m-am mutat într-o 
altă locuinţă, după ce mult timp nu reușisem să plec din cea veche. 
De când am cunoscut-o pe Sfânta Parascheva, vorbesc cu ea și îi 
mulțumesc din suflet că mi-a călăuzit pașii. 


Anonimă 


XX 


Totdeauna, Sfânta Parascheva mi-a îndeplinit rugăciunea. Prin 
mijlocirea ei, părinții și-au păstrat locul de muncă, în condiţiile în care 
s-au făcut numeroase restructurări. Am luat bursă de merit în toți cei 
patru ani de facultate. Când sunt tulburată, agitată sau într-o dilemă, 
mă rog Cuvioasei şi în scurt timp mi se luminează mintea și primesc 
răspuns în rezolvarea situației. Este pentru mine Buna mea sfătui- 
toare şi o Preablândă îndreptătoare! 


Andreea, lași 


(ON 


172 


Binefăcerile Sfintei Cuvioase Parascheva 


Menţionăm că ar fi păcat să nu recunoaștem nenumăratele reușite, 
bucurii, primite de-a lungul anilor: am absolvit cu bine o facultate, 
avem un copil, Sebastian, sănătos, studios și credincios, așa cum ni l-am 
dorit noi părinții. 

Nouă, părinților, ne rămâne, după atâtea împliniri, să ne rugăm 
pentru iertarea păcatelor, sănătate, sprijin până la sfârșitul zilelor, 
înțelepciune și ajutor în înfăptuirea celor plăcute lui Dumnezeu. 


Adela şi Stefan 
x 


Mulţumesc din suflet, cu adâncă pioșenie, Cuvioasei Parascheva 
pentru tot ajutorul primit: trecerea examenelor cu ușurință, timp de 
patru ani, luminarea minţii, bucuria sănătăţii, depășirea dificultăților 
zilnice, alungarea dușmanilor și a răufăcătorilor. 


Maria 
e kk 


Pe 16 martie 2011, m-am rugat ca Sfânta Parascheva să mă ajute 
să-mi spovedesc un păcat greu, care îmi apăsa nemilos sufletul de mult 
timp. Acum m-am eliberat de această povară și îi mulțumesc Cuvioasei. 


Anonimă 
fe se 


M-am bucurat de mult ajutor de la Sfânta Parascheva, de câte ori 
aveam nevoie: la școală, la examene, în familie, la serviciu, pentru 
sănătate, în viaţa de toate zilele. 

Cu ani în urmă, apropiindu-mă de moaștele Cuvioasei, mi-au 
dispărut durerile de spate și ameţelile. 

Altă dată, fiind în spital, cu o zi înainte de intervenţia chirurgi- 
cală, am trimis pe soția mea la Mitropolie pentru un acatist la Sfânta 
Parascheva. A doua zi, operaţia nu mai era necesară și vindecarea s-a 
produs ulterior prin rugăciuni, răbdare şi tratament. 


Binefăcerile Sfintei Cuvioase Parascheva 


O altă minune a fost reuşita repetată a elevilor mei, care au 
obținut premii numeroase la concursuri din ţară și din străinătate. 
Sunt ajutat deseori prin inspiraţie deosebită în predarea cunoștințelor 
la elevi. 

Îi mulțumesc din toată ființa Sfintei Parascheva pentru toate 
darurile, ea însăși fiind un dar preţios, ca și toți sfinții, de la Bunul 
Dumnezeu, Căruia 1 se cuvine sfântă închinare. 


Calistrat, laşi 
kk 


Mulţumesc Sfintei Parascheva pentru că m-a ferit de accident în 
munți și de numeroase alte ispite. 


Constantin 
a ofe s 


Sunt educatoare la o grădiniță din lași. Mulţumesc Cuvioasei 
pentru că a ferit de accident un copilaș din grupa mea, care fugise în 
stradă, ajungând chiar în fața unei mașini. De atunci, adică de doi 
ani, citesc zilnic acatistul Sfintei, deoarece sunt convinsă că doar 
ajutorul său a îndepărtat pericolul, din cauza căruia putea să fac în- 
chisoare. Îi mulțumesc lui Dumnezeu, Care, prin rugăciunile sfinţilor, 
oferă numeroase minuni. 


Anonimă 
fe se 


Sfânta Parascheva m-a ajutat să trăiesc, oferindu-mi rezolvare la 
multe probleme. Ea este sprijinul casei mele. 


Anonimă 
a fe se 


Tot ce mi-am dorit s-a îndeplinit, mai bine decât aş fi gândit eu. 
Mărturisesc cu multă emoție. 


Doina 

Binefăcerile Sfintei Cuvioase Parascheva 


Pe noi, lulian și Mariana, Sfânta Cuvioasă Parascheva ne-a ajutat 
dându-ne sănătate, ajutor la serviciu, exact ce i-am cerut prin po- 
melnice şi rugăciuni. Mariana a primit un serviciu chiar mai bun, 
pentru care îi mulțumește Cuvioasei din suflet. 


Iulian si Mariana 
e ae 


De fiecare dată când intru în Mitropolie, simt o emoție foarte 
puternică, ceea ce îmi sporește credinţa în sfinţenia Cuvioasei. 

Numeroase sunt binefacerile sale: reușita la examene, serviciu 
bun, vindecarea de boala singurătăţii. 

Îi mulţumesc tare mult Preasfintei Parascheva! 


Teodora 
e ae a 


Cuvioasa m-a scos din sărăcia în care mă chinuiam, mi-a dăruit 
sănătate mie, copiilor și nepoților mei. Mulţumesc pentru faptul că 
am copii cinstiți și realizați în viață, cu locuri de muncă bune. 


Teodora 
e ae 


Mulţumesc Sfintei pentru ajutorul dat în perioada facultăţii și la 
examenul de chimie, care era decisiv pentru cariera mea. De asemenea, 
mulțumesc pentru sănătate și pentru liniștea sufletească ce se insta- 
lează după fiecare rugăciune. 


Anonim 
e kk 


Mulţumesc Sfintei Parascheva pentru ajutorul dat la obținerea 
licenţei. Dacă întârziam doar 20 de minute, nu m-aș mai fi putut în- 
scrie la examen. 

Deși nu mă simt tânără, la 42 de ani, totuși am avut puterea, 
primită de la Cuvioasa Parascheva, de a învăța pentru cele 19 examene 
din cursul anului universitar 2010-2011. 


Binefăcerile Sfintei Cuvioase Parascheva 


De asemenea, îi mulțumesc Sfintei pentru vindecarea depresiei, 
din vara anului 2010. După o perioadă de tratament, datorită Sfintei, 
l-am putut întrerupe și am reușit să-mi schimb atitudinea față de 
problemele inerente ale vieții profesionale, familiale şi sociale. Dar 
cel mai important aspect al minunilor este că m-au întărit în nădejde, 
credință și dragoste. 

Știu că este mult loc de mai bine, de mai multă credinţă și rugăciune. 
Prin rugăciunile Sfintei, vom putea fi mai buni și mai recunoscători 
Domnului pentru toate binefacerile ce le revarsă asupra noastră. 

Aici, la Măicuţa, am înălțat rugăciuni pentru toți apropiații mei. 
Am simțit puterea ajutorului său în toată perioada petrecută aici. 
Este o binecuvântare, pentru lași și pentru Moldova, această prezență 
sfântă. 

Elena-Sorina, Braşov 
XX 


Deși locuiam în Vaslui, am venit în lași pentru continuarea 
liceului la seral, dar nu aveam susţinere financiară și nici serviciu. 
Eram conștient că, deși îmi doream un loc de muncă, de exemplu la 
un hipermarket, nu se putea realiza nimic fără ajutorul divin. Ru- 
gându-mă fierbinte şi cu durere în suflet la Sfânta Parascheva, aceasta 
nu a întârziat să mă ajute. Stând la rând în fața raclei, m-am întâlnit 
cu duhovnicul meu din Vaslui, de la Mănăstirea „Naşterea Maicii 
Domnului”, care, s-a interesat de planurile mele și, printr-un telefon 
adresat unei cunoștințe, mi-a asigurat angajarea, chiar acolo unde 
îmi doream, la un hipermarket. 

În alte momente grele, am avut atacuri de panică manifestate 
prin sufocare, palpitații şi anxietate, de care am scăpat tot datorită 
Sfintei. Astfel, când mergeam des la Mitropolie pentru a cere ajutor 
în această problemă, am cunoscut o persoană care suferise de aceeași 
afecțiune. Aceasta mi-a recomandat niște medici buni, prin care m-am 
vindecat. La rândul meu, am ajutat o mamă care plângea în faţa raclei, 
deoarece avea un băiat suferind de aceeași boală. Am îndrumat-o la 

aceiași medici și apoi, întâlnindu-ne la Mitropolie, am aflat de vin- 
decarea copilului ei. 
Am o viaţă presurată cu multe lucrări dumnezeiești. 


Mihai 
e 


Mărturisesc că, în urma rugăciunilor la Sfânta Parascheva, am 
cunoscut un băiat credincios, nelipsit de la nici o slujbă a Bisericii, 
care mi-a povestit trezirea sa din întuneric şi întoarcerea lui la Lu- 
mină, tot datorită Sfintei. 


Anonimă 
fe se 


Mulţumesc Sfintei pentru ajutorul acordat soțului meu, care a 
fost izbăvit de acuzele unui furt de bani. 


Iulia, laşi 
kk 


Relatez minunea văzută în casa bunicii mele, când icoana Sfintei 
Parascheva nu a ars în incendiul care a mistuit tot. 


Claudia, Botoşani 
e ke ok 


Am fost salvată în mod miraculos de la un accident de mașină, 
rugându-mă sfintei. 


Dobriela Angelici Rancovici, Elveţia 
x 


Mulţumesc Cuvioasei pentru rezolvarea problemelor cu niște 
acte. După multe necazuri în această privință, m-am închinat Sfintei, 
la Mitropolie, și a doua zi mi s-a îndeplinit totul. 


Elena, Bucureşti 


Binefăcerile Sfintei Cuvioase Parascheva 


Am fost ajutată în orice împrejurare a vieţii de Sfânta Paras- 
cheva, pe care o numesc preţiosul dar pe care Dumnezeu l-a dat 
moldovenilor și tuturor creștinilor. 


Mihaela 
e ae a 


Am primit ajutor în viaţă și întărire sufletească, atunci când mama 
mi-a murit, Sfânta Parascheva devenindu-mi mamă. 


Nicoleta-Roxana, Bucureşti 
kk 


Nu aș putea spune că Sfânta Parascheva mi-a făcut numai un 
bine. Au fost multe momente peste care nu aș fi reușit să trec fără 
ajutorul ei. Îmi este de ajuns să o pomenesc într-un moment de nevoie 
și îi pot simți prezenţa lângă sufletul meu. 

Cândva, îmi fusese frică seara în casă sau lângă oglinzi. Într-o 
seară, m-am văzut în oglindă, având chip urât și un zâmbet rău, viclean, 
diavolesc, deși eu eram serioasă. Am citit Acatistul Cuvioasei și m-am 
calmat, m-am înseninat și am știut că de atunci mă va ajuta. 

Mereu port acatistul la mine și povestesc tuturor despre puterea 
Sfintei Parascheva. 


Maria-Cătălina Păscăruş 
e ae a 


Am beneficiat de ajutorul Sfintei minunate Parascheva de nenu- 
mărate ori: în luna aprilie, soțul meu a renunțat la fumat, iar în luna 
mai, am fost ocrotită de pericolul unui accident casnic. Slavă lui 
Dumnezeu și sfinților Săi! 


Simona-F'lorina, 31 de ani, Bucureşti 
kk 

Binefăcerile Sfintei Cuvioase Parascheva 


Sunt convinsă că fiecare rugăciune se preface într-o minune. 
Sfânta Parascheva mi-a dat banii de care aveam nevoie, mi-a ajutat 
copiii la examene, mi-a adus soţul la rugăciune, pentru care Îi mul- 
țumesc lui Dumnezeu. 

Liliana 


XX % 


Relatez despre cazul prietenului nostru, care avusese proces cu 
Primăria, de 20 de ani, dar, după rugăciunea Sfintei, a câștigat defi- 
nitiv și irevocabil. 

De asemenea, personal, am simțit mereu sprijinul său la examene, 
când Cuvioasa Parascheva a fost grabnic ajutătoare. 


Anca Ciornei şi Viorel Dragoslav, 


XX % 


Mulţumesc Sfintei pentru adevăratele minuni, dintre care le enumăr 
pe cele mai relevante: m-a scăpat de o operație grea, redându-mi pe 
deplin sănătatea, între anii 1999 și 2002; am reușit să recuperez un 
drept ce mi se cuvenea: locuinţa, pentru a nu rămâne pe drumuri; m-a 
ajutat-o în toate demersurile către autoritățile statului în diverse 
probleme. 


Carmen-Elena 


XX % 


Mărturisesc că m-a ajutat de foarte multe ori, de fiecare dată 
ascultându-mi rugăciunea, vindecându-mă de boală, ajutându-mă la 
examen și în luarea unor decizii importante din viața mea. 


Claudia-Silvia 
e ae 


În anul 1972, am fost ajutată să reușesc la școală, chiar dacă tata nu-și 
dorea acest lucru, deoarece spera să rămân ca ajutor la gospodărie. 


Binefăcerile Sfintei Cuvioase Parascheva 


In anul 1989, Sfânta Parascheva, căreia îi făcusem o icoană, m-a 
vindecat repede, după operația de cezariană, când exista riscul de a 
muri, în urma unor complicaţii. 


Vera 
fe se 


M-a ajutat de fiecare dată când am venit la Mitropolie sau când 
m-am rugat acasă, când, fiind zbuciumată sufletește şi foarte îngrijo- 
rată din cauza unor necazuri, punând icoana ei la pieptul meu, m-a 
liniștit și mi-a schimbat starea sufletească. 

Cu mulţi ani în urmă, fiul meu s-a vindecat de enurezis. În anul 
2007, dând la Mitropolie un pomelnic pentru părinții mei, care aveau 
o sănătate precară (mama, suferind de cancer, iar tata, de boala Par- 
kinson), după 40 de zile, s-a clarificat situația mamei, iar apoi, după 
încă 40, şi-a revenit și tatăl meu. 

Mi s-a rezolvat și o problemă de la serviciu, care trena de 2-3 
ani. De asemenea, soțul meu a reușit la un concurs pentru ocuparea 
unui post foarte bun, care s-a desfășurat chiar în ziua de 14 octombrie. 

Sfânta Parascheva a adus şi vindecarea mea, dar și a fiicei mele, 
când nu mai speram să scap de niște veruci localizate pe mâini. 

Mulţumesc lui Dumnezeu, Maicii Domnului și Cuvioasei Paras- 
cheva pentru tot binele revărsat asupra mea, asupra familiei mele și 
asupra tuturor pentru care m-am rugat. 


Mihaela Pricop, lași 
se ke ok 


Am venit în lași special pentru Sfânta Parascheva, pentru a-i 
mulţumi, deoarece bunica mea, Dochiţa, este sănătoasă datorită ru- 
găciunilor, dar şi postului negru de vineri pe care îl respectă de la 30 
de ani până în prezent, la cei 70 de ani. 

Sfânta Parascheva a ocrotit familia noastră în cutremurul din 
1977. Sper să-i urmez și eu exemplul bunicii, în evlavie faţă de sfinți. 


Ana-Maria, Bucureşti 


(ON 


180 


Binefăcerile Sfintei Cuvioase Parascheva 


Sunt în clasa a XI-a și, de când sunt la liceu, am încercat să merg 
în fiecare săptămână la Sfânta Parascheva. Relatez două minuni 
săvârşite în viața mea. 

Odată, trebuia să dau niște bani la școală, dar, neavând situație 
financiară nici măcar satisfăcătoare, intenţionam să mă împrumut de 
la cineva, însă eram conștientă că nu-i voi putea returna. 

Închinându-mă la racla Sfintei, i-am promis că voi scrie minunea 
săvârşită în viața mea, dacă aceasta se va milostivi de mine. Într- 
adevăr, Cuvioasa Parascheva m-a ajutat prin oferirea acelei sume de 
bani în mod surprinzător. Prin mijlocirea unui prieten întâlnit la 
racla Sfintei, am cunoscut un preot, care mi-a dăruit-o necondiționat. 

De asemenea, când eram mică, mama a fost vindecată în mod 
miraculos, într-un moment când nimeni nu mai spera la o minune. 
Dar tatăl meu ne-a îndemnat la rugăciune și Dumnezeu s-a milostivit 
de noi, încât şi astăzi mama este sănătoasă. 


Anonimă, LT ani, laşi 
kk 


Sfânta Parascheva a fost și este pentru mine o sfântă ce m-a ajutat 
mereu, când aveam nevoie. 

La scoală, mi-a luminat mintea, ca să pot învăţa bine, și, astfel, 
am reușit la examenul de admitere în clasa a V-a cu o notă bună. 

În dimineaţa examenului, am făcut acatistul Sfintei şi am rugat-o 
să mă ajute. Când am intrat în sală, m-am așezat unde mi-a spus 
doamna supraveghetoare. Pe când aşteptam să vină subiectele, am 
văzut pe perete icoana Sfintei Parascheva, care era lângă mine. Am 
fost foarte uimită și i-am mulțumit că este aproape de mine. 

M-a ajutat şi la concursuri, unde am câștigat două medalii de aur 
și multe diplome; când eram tristă, m-a înveselit; când eram bolnavă, 
ea mi-a redat sănătatea. 

Îi sunt recunoscătoare Sfintei Parascheva pentru tot ce mi-a 
dăruit şi o rog să fie mijlocitoare la Dumnezeu pentru mântuirea mea. 

Elena Roșu, ll ani, laşi 
si 

Binefăcerile Sfintei Cuvioase Parascheva 


Mi s-a descoperit în octombrie 2010 o înșelăciune: a fost pe 
punctul de a-mi pierde casa moștenită în urma unei solicitări de 
40.000 de euro prin Internet. Am trimis „o mare avere la o fată 
orfană din Africa”. Timp de două luni trimiteam sume de bani, în 
urma mesajului primit pe Internet. Am fost înșelată. Am fost che- 
mată la Procuratură, la Iași, la audieri și am ieșit cu bine din această 
grea încercare. 

Dau slavă lui Dumnezeu, mulțumesc Sfintei Parascheva pentru 
că în urma rugăciunilor, a spovedaniei în biserică, am depășit un 
mare necaz trimis de dreapta pedagogie divină. 


Anonimă, București 
kk 


Sfânta Parascheva m-a ajutat de foarte multe ori: boală, examene, 
luarea unor decizii importante în viaţă. Cuvioasa este mare făcătoare 
de minuni. 


Nadia 
e ae 


Pentru mine fiecare rugăciune s-a prefăcut într-o minune: 1-a ajutat 
pe copiii mei la examene; mi-a îndreptat pașii spre mănăstiri; am 
obținut banii de care aveam nevoie; mi-a adus soțul la rugăciune. 

Liliana 
XX 


La ziua Sfintei Parascheva, mama mea a găsit niște acte pe care 
le-a predat jandarmilor. Astfel, într-o jumătate de oră ne-am închinat 
la Sfintele moaște fără a mai sta la rând. Am simţit că plutesc de 
fericire, deși consider că nu merităm aceasta. 

La rândul meu, am pierdut niște documente foarte importante. Am 
rugat-o pe Sfântă să fiu ajutată și le-am găsit când nu mă mai asteptam. 

Acum aştept o a treia minune: un copil, tot cu mijlocirea Sfintei 
Parascheva. 

Adriana-Loredana, Roman 

Binefăcerile Sfintei Cuvioase Parascheva 


M-am rugat la Sfintele moaște ale Cuvioasei pentru a-i cere ajutor 
la concursuri, la obținerea unei sume de bani necesari pentru școală. 
Am primit ajutor neîntârziat pentru acestea, dar şi pentru a învinge o 
neputinţă cu care mă lupt din copilărie. Acum sunt mai hotărât și nu 
mă mai las copleşit ca odinioară. Mi-ar fi drag să îmbrac haina 
călugăriei, pentru care simt o chemare de nedescris. Am crescut într-o 
familie ca fiu adoptat și cea mai mare avere a fost dragostea părin- 
tilor și a fraților vitregi. 

Când am avut nevoie de bani pentru evenimentele de la finalul 
cursurilor liceale, mai întâi, fără ezitare, m-am rugat la Sfântul Nicolae, 
i-am citit acatistul cu mare încredere. Mi-a fost ascultată rugăciunea, 
fiindcă fratele vitreg mi-a sărit în ajutor. 

Fraților, rugați-vă, că sfinții în vreme de necaz negreșit se vor 
îndura! 


Vasile, laşi 
kk 


Când îmi simt sufletul apăsat de greutățile vieţii, alerg la Sfânta 
Maică Parascheva cu credința că numai ea mă poate ajuta. 

Îi multumesc Sfintei, că mi-a venit grabnic în ajutor de fiecare 
dată când mi-am plâns necazul lângă Sfintele Sale moaște. 

Îi mulţumesc Sfintei, că s-a milostivit să ne ajute la obținerea 
unui serviciu, când eu şi soțul meu am rămas fără un loc de muncă. 

Îi mulțumesc Sfintei, pentru cei trei copii ai noștri, că au crescut 
sănătoși, că am putut să le oferim cele necesare creșterii și educației lor. 

Îi mulțumesc Sfintei, că nu ne-a lăsat să ne vindem casa pentru a 
ne achita datoriile, banii parcă ne-au picat din cer. 

Îi multumesc, că mi-a ajutat să termin o facultate. 

Îi mulțumesc Bunului Dumnezeu că ne-a dăruit-o pe Sfânta 
Maică Parascheva, pentru a ne fi mijlocitoare și grabnic folositoare 
rugăciunilor noastre. 


Dorica, lași 


Binefăcerile Sfintei Cuvioase Parascheva 


În anul 2006, de ziua Cuvioasei, am venit la Iași îndrumată de un 
prieten. Fiind foarte obosită, n-am rezistat, într-o mare de oameni, să 
stau prima noapte la rând. Nici în dimineața următoare n-am rămas, 
pentru că trebuia să ajung și la serviciu și la școală. 

Am plecat acasă cu o imensă durere în suflet: că n-am reușit să 
mă rog la racla sfintei pentru întâlnirea cu tatăl de care nu mai știam 
nimic de 3-4 ani. 

La două luni după pelerinaj, chiar dacă n-am ajuns la moaștele 
Sfintei, am aflat de tatăl meu, iar după patru luni el s-a întors acasă. 
Această minune durează și astăzi: părinții stau sub același acoperiș și 
la ora actuală, sunt sănătoși. 

În timpul pelerinajului am trăit și alte întâmplări minunate și am 
întâlnit oameni deosebiți care mi-au fost de ajutor. 


Gabriela, Prahova 
ek a 


Am fost salvată dintr-un accident cumplit de mașină, și vin anual 
pentru a-i mulțumi Sfintei Parascheva, la care aveam și am evlavie. 


Anonimă, talia 
x kk 


Mulţumesc Sfintei Parascheva pentru că mi-a salvat fiul dintr-un 
groaznic accident de mașină fără nici o zgârietură. 

Sunt convinsă că minunea s-a petrecut datorită cruciuliței purtate 
de fiul meu la gât, pe care o atinsesem de racla Cuvioasei Parascheva. 


Petruţa 
e kk 


Relatez minunea salvării fetelor mele de pericolul iminent al 
incendiului ce urma să se declanșeze de la o sobă, lângă care Cosmina și 
Mădălina dormeau. Am fost anunţată prin vis de Sfânta Parascheva, 
care m-a trezit astfel şi am preîntâmpinat dezastrul, când deja hainele 
fetițelor ardeau mocnit. 

Binefăcerile Sfintei Cuvioase Parascheva 


Am considerat această minune ca un semn prețios că Sfânta, la 
care fusese de hramul ei, mă ocrotește și mă iubește. 


Luminița, Bacău 
XXX 


Mulţumesc Sfintei pentru ocrotirea ei în pelerinajul de hram, 
când mi-am găsit sacoșa pierdută și am fost ajutată să mă închin cu 
bine, deşi era enorm de multă lume. 


Rodica, Bucureşti 
ek ak 


Sunt profesor în Sârca. Îmi exprim recunoştinţa față de Sfânta 
Parascheva, care mi-a asigurat reușita la examenul de admitere de la 
Școala Normală „Vasile Lupu” din Iași, în condiţiile în care nu-mi 
dădeau speranţe decât bunica, mama și domnul diriginte. După rugă- 
minţi fierbinţi la racla Cuvioasei, am reușit cu brio. 

De asemenea, relatez minunile săvârşite de Cuvioasa Parascheva 
în viaţa mamei mele, Profira, pe care a vindecat-o de orbire și căreia 
i-a asigurat o locuinţă aproape de Catedrala Mitropolitană. De multe 
ori îi plăcea să vină pe Jos de la serviciu, pentru a se închina Sfintei. 

Și astăzi am icoana Cuvioasei în camera mea și mă rog zilnic 
pentru ajutor și iertarea păcatelor. 


Anonim, lași 


Sfârşit şi lui Dumnezeu laudă! 


Paraclisul Preacuvioasei Maicii noastre 


Parascheva 


Binecuvântat este Dumnezeul nostru..., Împărate ceresc..., Sfinte 
Dumnezeule..., Preasfântă Treime..., Tatăl nostru..., Că a Ta este 
împărăţia..., Doamne, miluiește (de 12 ori), Slavă..., Și acum..., Veniţi 
să ne închinăm..., Psalmul 142: Doamne, auzi rugăciunea mea..., 
Dumnezeu este Domnul (de trei ori). 


Troparul Sfintei Cuvioase Parascheva, 
glasul al 4-lea: 


Pe Sfânta Parascheva cea preacinstită, mireasa cerescului Mire, 
cu bucurie să alergăm toți credincioşii a o lăuda, căci ea apărătoare 
de la Dumnezeu a fost dăruită tuturor celor ce măresc viaţa ei şi izvo- 
răște râu de tămăduiri celor ce cu credinţă cinstesc sfintele ei moaşte. 


Slavă... (Tot acesta). Și acum... 
Nu vom tăcea, Născătoare de Dumnezeu... 


Apoi Psalmul 50: 
Miluieşte-mă Dumnezeule... 


CANON 


Cântarea 1, glasul al 8-lea; 
Irmos: Apa trecând-o... 


Aproape de scaunul Atotţiitorului stând, o, Maică, rugăciuni pentru 
noi adu Acestuia, ca să dea tuturor iertare de păcate. 

Stih: Preacuvioasă Maică Parascheva, milostiveşte-te și ajută la 
cererea robilor tăi. 


Binefăcerile Sfintei Cuvioase Parascheva 


Otrava sarpelui bând, de ușa iadului m-am apropiat cu adevărat, 
ci tu, ceea ce te desfătezi de izvorul vieţii, cu rugăciunile tale înviază-mă, 
preaslăvită. 

Slavă... 


Nestatornicia minții mele și viforele necuviincioaselor mele cu- 
getări alină-le, Cuvioasă, și mă mântuiește prin rugăciunile tale, ca să 
nu mă duc în adâncul iadului. 


ȘI acum... 


Viaţa mea toată în dulceţi și vicleşuguri cu adevărat s-a îndelet- 
nicit, ci tu, care ai născut pe Mântuitorul, mai înainte de ieșirea mea, 
miluieşte-mă prin rugăciunile tale. 


Cântarea a 3-a: 
Irmos: Doamne, Cel ce ai făcut... 


Valuri de tot felul de boli și necazuri, cu dureri cumplite, înălțându-se, 
afundă ticălosul meu suflet în peștera iadului, ci tu, cu rugăciunile 
tale, Maică întinde-mi o mână de ajutor. 

Stih: Preacuvioasă Maică Parascheva, milostivește-te și ajută la 
cererea robilor tăi. 

Picături de lacrimi a scoate din adâncul inimii, prin care să-mi 
spăl necuratele patimi ale sufletului și ale trupului, cu rugăciunile 
tale dăruiește-mi, Maică, pururea pomenită. 


Slavă... 


Cunoscând în mine însumi mulțimea păcatelor mele, fără de pâră 
și mai înainte de judecată, judecat și osândit sunt eu, ticălosul, ci Tie, 
ca Mântuitorul tuturor, fie-Ți milă de mine, pentru rugăciunile Prea- 
cuvioasei Parascheva. 


ȘI acum... 


Fecioară plină de dar, ceea ce ai născut bucuria care s-a dat în 
dar la toată zidirea, întunericul întristării, pe care vrăjmașul îl aduce 
asupră-mi ca să mă piardă, degrabă îl risipește. 

PAN 

Binefăcerile Sfintei Cuvioase Parascheva 


Mântuiește din nevoi... 


Mântuiește din ispita vrăjmașului pe robii tăi, că Ziditorul te-a 
arătat, o, preafrumoasă fecioară, apărătoarea și păzitoarea turmei Sale. 

Cercetează bolile noastre cu milostiv ochiul tău, căci apărarea ta 
o avem, Preacuvioasă, adevărată doctorie de mântuire. 


Sedealna, glasul al 2-lea: 


Făcând rugăciunea ta către Domnul, tămăduiește bolile noastre 
cele sufletești și trupești, pururea pomenită, și de toată primejdia ne 
izbăvește, miluind pe cei ce te roagă de nevoi și de stricăciunea cea 
pierzătoare. 


Cântarea a 4-a: 
Irmos: Am auzit, Doamne... 


De tânguirea cea veșnică cu mijlocirea ta, o, preafrumoasă fecioară, 
mântuiește pe robii tăi, pe cei ce au lucrat fapte vrednice de lacrimi. 

Stih: Preacuvioasă Maică Parascheva, milostivește-te și ajută la 
cererea robilor tăi. 

Ceea ce din toată inima ai iubit pe Domnul, pe mine, care pentru faptele 
mele cele rele sunt cu totul urgisit, prin mijlocirea ta, tu iarăși mă împacă. 


Slavă... 


Fiind rănit prin cumplite săgeți înveninate ale potrivnicului, plâng 
ticăloasa soartă a sufletului meu, ci Tu, Hristoase, mântuiește-mă. 


Și acum... 


Ceea ce ai născut pe doctorul Care a tămăduit rana cea mare a 
oamenilor, nu trece cu vederea inima mea, cea care este chinuită de 
boli grele. 


Cântarea a S-a: 
Irmos: Luminează-ne pe noi... 


Fiind căzut în groapa stricăciunilor şi zăcând cumplit, prin rugă- 
ciune strig către tine: O, Preacuvioasă Maică, nu mă lăsa să pier. 

Stih: Preacuvioasă Maică Parascheva, milostivește-te și ajută la 
cererea robilor tăi. 


Binefăcerile Sfintei Cuvioase Parascheva 


Preafrumoasă mireasă a lui Hristos cea neîntinată, cu rugăciunile 
tale, miluiește-mă pe mine, cel rănit cu rănile poftelor, ștergând 
greşelile mele. 


Slavă... 


Nu mă lepăda, lisuse, de la fața Ta, pentru mărimea îndurărilor Tale, 
ci în dar mă mântuiește, prin mijlocirea Preacuvioasei Tale Parascheva. 


Și acum... 


Tămăduiește, Curată, neputința sufletului meu, cercetării tale învred- 
nicește-mă și-mi dăruiește sănătate cu rugăciunile tale. 


Cântarea a 6-a: 
Irmos: Rugăciunea mea voi înălța... 


Ticălosul meu suflet s-a făcut ca pământul neplouat, neavând putere 
a da roade bune, ci picurând roua milei Tale, de toată greutatea, Stă- 
pâne, îl vei izbăvi pe el prin rugăciunile Preacuvioasei Tale Parascheva. 

Stih: Preacuvioasă Maică Parascheva, milostivește-te și ajută la 
cererea robilor tăi. 

Întinând, o, suflete, veșmântul nunţii, cum vom cuteza să intrăm 
împreună cu chemaţii cei aleși în cămara cea cerească a lui Hristos? 
Cum nu vom fi urgisiți de Dumnezeu? Ci, o, Preacuvioasă, cu rugă- 
ciunile tale mântuiește-ne. 


Slavă... 

Nu primi, Stăpâne, a intra la judecată sluga Ta, căci dacă nimeni 
viețuind întru această lume nu se va îndrepta înaintea Ta, cum mă 
voi arăta eu, cel ce am întrecut pe toți în păcate? 

ȘI acum... 


Stinsu-s-a viaţa mea, Stăpână, în dureri şi anii mei toți în suspi- 
nuri; virtutea mea, Fecioară, de multă lipsă a slăbit, căci am mâniat 
pe Dumnezeu, pe Care cu rugăciunile tale îmblânzește-L spre mine. 


Mântuiește din nevoi... 

Mântuiește de ispita vrăjmașului pe robii tăi, căci Ziditorul te-a 
arătat, o, preafrumoasă fecioară, apărătoarea și păzitoarea turmei Sale. 

Cercetează bolile noastre cu milostiv ochiul tău, căci apărarea ta 
avem, Preacuvioasă, adevărată doctorie de mântuire. 


Condac, glasul al 2-lea 
Cele de sus căutând... 


Cu multă postire trupul subțiindu-ți, ţi-ai ridicat mintea către Dum- 
nezeu şi viaţă netrupească în trup ai viețuit, pururea pomenită Paras- 
cheva, lepădând materialnica tulburare, pentru aceasta acum te vese- 
lești cu cetele îngerești. 


Prochimen: Pomeni-voi numele Tău întru tot neamul și neamul. 


Stih: Ascultă, fiică, și vezi și pleacă urechea ta... 


Evanghelia 


Diaconul: Înțelepciune drepți... 
Din Sfânta Evanghelie de la Marcu, citire: 
(XI, 22-26) 


Zis-a Domnul ucenicilor Săi: Aveţi credință în Dumnezeu. Adevărat 
zic vouă că oricine va zice acestui munte: Ridică-te și te aruncă în 
mare, și nu se va îndoi în inima lui, ci va crede că ceea ce spune se 
va face, fi-va lui orice va zice. De aceea vă zic vouă: Toate câte 
cereţi, rugându-vă, să credeți că le-aţi primit și le veți avea. Iar când 
staţi de vă rugaţi, iertaţi orice aveţi împotriva cuiva, ca și Tatăl vostru 
Cel din ceruri să vă ierte vouă greșelile voastre. Că de nu iertaţi voi, 
nici Tatăl vostru Cel din ceruri nu vă va ierta vouă greșelile voastre. 


Slavă, glasul al 2-lea: 
Pentru rugăciunile Preacuvioasei Parascheva, Milostive... 


Și acum... 


Binefăcerile Sfintei Cuvioase Parascheva 


Pentru rugăciunile Născătoarei de Dumnezeu, Milostive... 
Stihira, glasul al 6-lea: 
Miluiește-ne, Dumnezeule, după mare mila Ta... 


La tine, preafrumoasă fecioară Parascheva, aduc rugăciunile mele, 
pe acestea ascultă-le și le du înaintea Ziditorului, căci toată îndrăz- 
neala de la mine s-a depărtat, cunoscând răutatea necuvioaselor mele 
fapte şi a cumplitelor cugete și cuvinte, cu care milele Acestuia spre 
mânie le-am întărâtat și acum trebuindu-mi tare ajutorul Lui, a-i cere 
nu îndrăznesc, ci tu, Preacuvioasă, fii mijlocitoare. 


Cântarea a 7-a: 
Irmos: Tinerii cei ce au mers... 


Cu statornicie de gând s-a socotit de tine, Maică, aurul ca gunoiul, 
pentru aceasta pleacă inima mea cu rugăciunile tale la curată mărtu- 
risire către Dumnezeu, ca să nu cad în cumplitul adânc al lăcomiei. 

Stih: Preacuvioasă Maică Parascheva, milostivește-te și ajută la 
cererea robilor tăi. 

Cu frica Domnului îngrădește, Maică, pornirile trupului meu, care 
năzuiesc fără de cale ca să surpe ticălosul meu suflet în adâncurile 
iadului. 


Slavă... 


Cine mă va izbăvi de focul gheenei și de întunericul neluminos 
pe mine, cel ce am păcătuit, vrednic de toată pedeapsa, fără numai tu, 
apărătoarea mea, miluiește sufletul meu cel amărât, Cuvioasa lui Hristos. 


Și acum... 
Cu puterea ta, Fecioară, sufletul meu păcătos cel mult slăbănogit 
întărește-l, căci m-a lăsat virtutea mea, nemaipovățuindu-mă la căile 
Domnului. 


Cântarea a 8-a: 
Irmos: Pe Impăratul ceresc... 


Cel ce înfrumusețezi cetele cuvioșilor cu străluciri îngerești, Mân- 
tuitorul meu, primește rugăciunile acestora care se aduc Ţie pentru noi. 
PAN 

Stih: Preacuvioasă Maică Parascheva, milostivește-te și ajută la 
cererea robilor tăi. 


Sufletul meu cel cuprins de spinii poftelor umple-l, Preacuvioasă, 
de dorul Stăpânului și-l arată pe dânsul aducător de roadă. 


Binecuvântăm pe Tatăl... 


De rea-credinţa ereticilor și de mânia vrăjmașilor care ne asupresc, 
păzeşte pe robii tăi cu rugăciunile tale, Preacuvioasă Parascheva. 


Și acum... 


Grijile cele deşarte depărtează-le de la sufletul meu totdeauna, 
Fecioară, pentru ca să laud pe Fiul tău cu osârdie. 


Cântarea a 9-a: 
Irmos: Cu adevărat, 
Născătoare de Dumnezeu... 

Greșit-am, Mântuitorul meu, și cu fărădelegi toată petrecerea vieţii 
am cheltuit, mărturisind, Hristoase: Fie-Ţi milă de robii Tăi, cu mij- 
locirile Preacuvioasei Tale. 

Pe apărătorii credinţei, împărații și domnitorii noștri, pe cununa 
preoților și pe tot poporul, Preacuvioasă Parascheva, în pace îi păzeşte. 


Slavă... 
Cei ce ne închinăm ţie cu credință, Sfântă Treime, în singură ființa 
Dumnezeirii, cu despărțirea Feţelor, toţi să ne mântuim. 
ȘI acum... 
Ceea ce ai născut pe Mântuitorul, mântuiește-mă, Fecioară, pe 
mine, care am viețuit în fapte rele şi nu am afară de tine altă nădejde 
de mântuire. 


Cuvine-se cu adevărat..., 
Sfinte Dumnezeule..., Preasfântă Treime..., 
Tatăl nostru..., Troparele: Miluiește-ne pe noi..., Slavă..., Doamne 
miluiește-ne pe noi..., Și acum..., Ușa milostivirii... 


Ectenia în care se 
pomenesc cei ce fac Paraclisul și sfârșitul. 

